ޗެނަލް-13 އިން ބްރޯޑްކޮމަށް ޖަވާބުދާރީވާން އުޒުރުވެރި ވެއްޖެ - DhiDaily\nޗެނަލް-13 އިން ބްރޯޑްކޮމަށް ޖަވާބުދާރީވާން އުޒުރުވެރި ވެއްޖެ\nމިދިޔަ ބުރާސްފަތި ދުވަހު ޗެނަލް 13 އިން ގެނެސްދިން ”ރައްޔިތުންގެ އަޑު“ ކިޔާ ޕްރޮގްރާމެއްގައި މި ސަރުކާރުން އަމަލުކުރާ ގޮތާ ގުޅޭގޮތުން ޕްރޮގްރާމް ހުށަހަޅައިދޭން އިން ޕްރެޒެންޓަރު ސުވާލު ކުރުމުން ޕްރޮގްރާމަށް ގުޅި މީހަކު ވަނީ ”އަޅުގަނޑަށް ފެންނަނީ މިހާރުން މިހާރަށް ވެސް އިބްރާހިމް މުހައްމަދު ޞާލިހުގެ ގައިގައި އަލިފާން ޖަހަންވީ“ ކަމަށް ބުނެފަ އެވެ.\nރައީސް އިބްރާޙީމް މުޙައްމަދު ޞާލިހުގެ ހަށިކޮޅުގައި ހުޅު ޖަހަން ލައިވް ޕްރޮގްރާމަކަށް ގުޅި މީހަކު ގޮވި މައްސަލައިގެ ފުލުހުންގެ ތަހުޤީޤު ކުރިޔަށް ގެންދާތީ މޯލްޑިވްސް ބްރޯޑްކާސްޓިން ކޮމިޝަންއަށް ޗެނަލް 13އިން ޖަވާބުދާރީވާން އުޒުރުވެރި ވެއްޖެއެވެ.\nފުލުހުންގެ އިތުރުން މޯލްޑިވްސް ބްރޯޑްކާސްޓިން ކޮމިޝަނުން ވެސް އެ މައްސަލަ ގެންދަނީ ތަހުޤީޤުކުރަމުންނެވެ.\nމިދިޔަ ހޮނިހިރު ދުވަހުން ފެށިގެން2ދުވަހުގެ ތެރޭގައި ޗެނަލް 13 އިން ލިޔުމުން ބްރޯޑްކޮމަށް ޖަވާބުދާރީވާން އަންގާާފައިވެއެވެ. ޖަވާބުދާރީ ނުވެއްޖެ ނަމަ ލިބިފައިވާ ހެކިތަކަށް ރިއާޔަތްކޮށް މަައްސަލަ ބަލައި ނިންމާނެ ކަމަށް އެ ޗެނަލްއަށް ވަނީ އަންގަފައެވެ.\n”ޖިނާއީ ތަހުޤިޤެއްގެ މެދުން، ތަހުޤީޤް ނުނިމެނީސް ބްރޯޑްކޮމް އިން މައްސަލައިގައި ތަހުޤީޤެއް ހިންގާ ވަކިގޮތެއް ނިންމެވުމަކީ އެއް ކަމަކާމެދު2ފަހަރަށް ފިޔަވަޅު އެޅުމަށް މަގުފަހިވެދާނެ ކަމަކަށްވާތީ މި މައްސަލައިގައި ފުލުހުން ކުރަމުން އަންނަ ތަހުޤީޤު ނިމުމުން މެނުވީ ބްރޯޑްކޮމް އަށް ހަމަ މި މައްސަލައިގައި ޖަވާބުދާރީވާން މި ވަގުތަށް ޗެނަލް އިން އަޒުރުވެރިވާ ވާހަކަ މިއަދު އެ ޗެނަލްއިން ކޮމިޝަނަށް ދެންނެވިއެވެ.\nފުލުހުން ކުރަމުން އަންނަ ތަހުޤީޤަށް ޗެނަލް13ގެ ބައެއް މުވައްޒަފުންގެ ތަހުޤީޤު ބަޔާންތައް ނަގަން ފަށާފައިވާ ކަމަށެވެ. މުވައްޒަފުންގެ ބަޔާން ނަގަމުން އަންނަނީ މަޢުލޫމާތު ސާފުކުރަން އެކަނި ކަމަށާއި ވަކި ތުހުމަތެއްގައި ނޫން ކަމަށް ފުލުހުންނާ ހަވާލާދީ ސަމާހު ވިދާޅުވިއެވެ.\nޗެނަލް13ގެ ޕްރޮގްރާމަށް ފޯނުން ގުޅި އުމުރުން 47 އަހަރުގެ މީހާ ފުލުހުން މިހާރު ވަނީ ހައްޔަރުކޮށްފައެވެ. ކޯޓުން އެމީހާ ބަންދުގައި ބަހައްޓައިގެން ތަހުޤީޤު ކުރިއަށް ގެންދިއުމަށް 15 ދުވަސް ޖަހައިދީފައެވެ.


Hina Khan kulhunu furathama filmah beyruge awardeh | Mihaaru\nހީނާ ޚާން ކުޅުނު ފުރަތަމަ ފިލްމަށް ބޭރުގެ އެވޯޑެއް\n"ލައިންސް" ގެ ޕޯސްޓަރެއް.\n19 މާޗް 2020 - 08:32\nސިނަމާތަކަށް އަދި ރަސްމީކޮށް ނުގެންނަ މި ފިލްމަށް ލިބިފައި ވަނީ ދާދި ފަހުން އެމެރިކާގައި ބޭއްވި ނިއު ޔޯކް ސިނަމޮޓޯގްފަރީ އެވޯޑްސްގެ ބެސްޓް ފީޗާ ފިލްމު އެވޯޑެވެ. އެ އެވޯޑް ލިބުނު ވާހަކަ ހީނާ ވަނީ އިންސްޓަގްރާމްގައި ހިއްސާކޮށްފަ އެވެެ. އޭނާ ބުނީ "ލައިންސް" އަށް އެފަދަ އެވޯޑެއް ލިބުމަކީ ވަރަށް ބޮޑު އުފަލެއް ކަމަށާއި މި އަހަރުގެ ފަހުކޮޅު ރަޝިއާގައި ބާއްވާ ގޯލްޑެން އީގަލް އެވޯޑަށް ވެސް ފިލްމު ކޮލިފައިވެފައިވާ ކަމަށެވެ.\n"ލައިންސް" އަކީ ސްޓާ ޕްލަސް އިން ދައްކަމުން އަންނަ ސިލްސިލާ "ކަސޯޓީ" ގެ ނެގަޓިވް ރޯލް ކޮމަލިކާގެ ކެރެކްޓާ ދޫކޮށްލުމަށް ފަހު، ހީނާ ކުޅުނު ފުރަތަމަ ފިލްމެވެ. އެކަމަކު ސިނަމާތަކަށް އައި އޭނާގެ ފުރަތަމަ ފިލްމަކީ މިދިޔަ މަހު ރިލީޒްކުރި ވިކްރަމް ބަޓްގެ ސައިކޮލޮޖިކަލް ތުރިލާ "ހެކްޑް" އެވެ.\nކަޝްމީރުގައި ހިނގާ ހާދިސާތަކެއްގެ މައްޗަށް ހަދާފައިވާ "ލައިންސް" އަކީ ހުސައިން ޚާން ޑައިރެކްޓްކޮށްފައިވާ ފިލްމެކެވެ. މީގެ ޕްރޮޑިއުސަރުންނަކީ ރާހަތު ކަޒްމީ އާއި ތާރިގް ޚާނާއި ޒޭބާ ސާޖިދެވެ.\nރިލީޒްކުރާނެ ތާރީހެއް އިއުލާންނުކުރާ "ލައިންސް" ގެ ފަސްޓްލުކް ދައްކާލީ މިދިޔަ އަހަރު ބޭއްވި 72 ވަނަ ކާންސް ފިލްމު ފެސްޓިވަލްގަ އެވެ.\nހީނާ ބުނީ އޭނާ ކުޅުނު ފުރަތަމަ ފިލްމު އަބަދު ވެސް ވަރަށް ހާއްސަ ކަމަށާއި "ލައިންސް" އަކީ އޭނާގެ ހިތާ ވަރަށް ގާތް ކެރެކްޓާއެއް ކުޅުނު ފިލްމެއް ކަމަށެވެ. މީގެ ކާސްޓުންގެ ތެރޭގައި ފަރީދާ ޖަލާލާއި ރިޝީ ބުޓާނީ ހިމެނެ އެވެ.\nބޮލީވުޑް އެމެރިކާ ޓީވީ ސިލްސިލާ


Hiyaa flat thakuge kuli 6000 MVR ah vure kudakohdheyn edhijje | ThePress\nއަޅުގަނޑު ދެންނެވީ، ރައްޔިތުންނަށް ތަހައްމަލު ކުރެވޭނެ އަގަކަށް ނުވެޔޭ މަހަކު8500 ރުފިޔާ ދައްކަން ޖެހުން. އެއީ އެއްގޮތަކަށްވެސް ރައްޔިތުންނަށް އެފޯޑަބަލް އަގަކަށް ނުވާނެއޭ، ދެ ކޮޓަރީގެ ފްލެޓްއަކަށް. އަދި އަމުދުން އެތަންތަން ނިންމައިގެން ވަންނަން ޖެހޭ ހާލަތުގައި ހަވާލުވެގެން ދާއިރުގައި، ފިނިޝިންގެ ބައެއް މަސައްކަތް ކުރަންޖެހޭ ގޮތަށް މިއޮތީ.\nމާލެ ސިޓީގެ މޭޔާ ޑރ. މުހައްމަދު މުއިއްޒު\nއަދި ފްލެޓްގެ އަގުން، އެތަން ނިންމަން ދާ ހަރަދު ފިނިޝިންގް ކޯސްޓްގެ އެވްރެޖް އަދަދެއް ނަމަވެސް އުނި ކުރެވިގެން ދިއުމަކީ ރައްޔިތުންނަށް ލިބޭ ލުޔަކަށް ވާނޭ ކަމަށް ޑރ. މުއިއްޒު ވަނީ ވިދާޅުވެފައެވެ.\nމުއިއްޒު ވަނީ 5،500 ރުފިޔާއަށް ކުލި ކުޑަކުރި ނަމަވެސް އެޗްޑީސީއަށް ގެއްލުން ނުވާނެ ކަން ފާހަގަ ކުރައްވާ ފްލެޓްތަކުގެ ކުލި 6،000 ރުފިޔާއަށް ވުރެ ކުޑަކޮށް ދެއްވުމަށް ގޮވާލައްވާފައެވެ.\nހަބަރު ހިޔާ ފްލެޓް މާލެ ސިޓީ މޭޔަރު ޑރ. މުހައްމަދު މުއިއްޒު


Maumoon ge shareeaiy dhiya gothun minivan inthihaabakaa medhu suvaalu ufedhey: India | Mihaaru\nމައުމޫންގެ ޝަރީއަތް ދިޔަ ގޮތުން މިނިވަން އިންތިހާބަކާ މެދު ސުވާލު އުފެދޭ: އިންޑިއާ\nމިއަދުގެ އަޑުއެހުމަށް ވަޑައިގަތުމަށް މައުމޫން މާލެ ފައިބައިވަޑައިގަންނަވަނީ. އެމަނިކުފާނު ޖަލަށްލީ އިންސާފުވެރިކަމާއެކު ބޭއްވި ޝަރީއަތަކުން ނޫން ކަމަށް އިންޑިއާ އިން ބުނޭ. --ފޮޓޯ/މިހާރު\nމައުމޫނާއި އުއްތަމަ ފަނޑިޔާރުގެ އިތުރުން، ސުޕްރީމް ކޯޓުގެ ފަނޑިޔާރު އަލީ ހަމީދުގެ މައްޗަށް ދޮޅު އަހަރު ދުވަހުގެ ޖަލު ހުކުމެއް އައީ މިދިޔަ ފެބްރުއަރީ5ވަނަ ދުވަހުގެ ރޭ އެ ތިން ބޭފުޅުން ހައްޔަރުކޮށް، އެ ބޭފުޅުންގެ ފޯނު ދިނުމަށް ފުލުހުން އެންގުމުން އެކަމަށް އިންކާރު ކުރެއްވި މައްސަލާގައި އުފުލި އަދުލު އިންސާފު ގާއިމްކުރަން ހުރަސް އެޅުމުގެ ދައުވާ ސާބިތުވުމުންނެވެ.\nއުއްތަމަ ފަނޑިޔާރާއި ފަނޑިޔާރު އަލީ ހަމީދު. --ފޮޓޯ/މިހާރު\nއިންޑިއާ އިން ނެރުނު ބަޔާނެއްގައި ބުނީ ރާއްޖޭގައި ސިޔާސީ މަސްރަހު ހަލަބޮލިވެފައި އޮތް ދަނޑިވަޅުގައި މިނިވަން މުއައްސަސާތަކާއި ސުޕްރީމް ކޯޓާއި ރައްޔިތުންގެ މަޖިލީހުގެ މަސައްކަތްތައް މިނިވަންކަމާ އެކު ކުރެވޭނެ މަގު ފަހިކޮށް ދިނުމަށް ދިވެހި ސަރުކާރަށް ތަކުރާރުކޮށް ގޮވާލާފައިވާނެ ކަމަށެވެ. މިއީ ބައިނަލްއަގުވާމީ ފަރާތްތަކުން ވެސް ގޮވާލި ކަމެއް ކަމަށް އެ ބަޔާނުގައި ފާހަގަކުރި އެވެ.\nއިންޑިއާ އިން ބުނި ގޮތުގައި މައުމޫނާއި އުއްތަމަ ފަނޑިޔާރު ދިގު މުއްދަތަކަށް ޖަލަށް ލީ އިންސާފުވެރިކަމާ އެކު ބޭއްވި ޝަރީއަތަކުން ނޫނެވެ. ދެ ބޭފުޅުންނާ ދެކޮޅަށް ޝަރީއަތް ކުރި ގޮތުން ސަރުކާރުން ގާނޫނު ނަގަހައްޓާ ކަމާ މެދު ސުވާލު އުފެދިފައިވާ ކަމަށް ވެސް އިންޑިއާ އިން ބުންޏެވެ.\nއިންޑިއާ އިން ބުނި ގޮތުގައި އެ ގައުމުން ބޭނުންވަނީ ރާއްޖެއަކީ ޑިކޮރަޓިކް ހަމަތަކުގެ މަތިން ހިނގާ، އަމާންކަމާއި ސުލްހަމަސްލަސްކަން ގާއިމުވެފައި އޮތް ގައުމެއްގެ ގޮތުގައި އޮތުމެވެ.\nއިންޑިއާ އިން ވަނީ ޖަލުގައި ތިއްބެވި މައުމޫން ހިމެނިވަޑައިގަންނަވާ ގޮތަށް ސިޔާސީ ލީޑަރުންން މިނިވަންކޮށް، ރިޔާސީ އިންތިހާބު ބޭއްވޭނެ މާހައުލެއް ގާއިމުކޮށްދޭން ސަރުކާރަށް ގޮވާލައިފަ އެވެ.\nމައުމޫނާއި އުއްތަމަ ފަނޑިޔާރާއި ފަނޑިޔާރު އަލީ ހަމީދުގެ ޝަރީއަތް ކުރިއަށްދާ ގޮތާ މެދު ހިތްހަމަނުޖެހިގެން އެ މައްސަލާގެ ހުރިހާ ދިފާއީ ވަކީލުން ވަނީ މައްސަލަ ދޫކޮށްލައިފަ އެވެ.\nމައުމޫނާއި ފަނޑިޔާރުން އެންމެ ބޮޑަށް ކަންބޮޑުވުން ފާޅުކުރެއްވި އެއް ކަމަކީ ދައުލަތުގެ ވަކީލުންނަށް ހެކި ހުށަހެޅުމުގެ ފުރުސަތު ދީފައި، ތިން ބޭފުޅުންގެ ދިފާއުގައި ހެކި ހުށަހެޅުމުގެ ފުރުސަތު ނުދިނުމެވެ. ދައުވާ އިން ދިފާއު ވުމަށް އެކަށީގެންވާ ވަގުތު ދީފައި ނުވާ ކަމަށް ވެސް އެ ތިން ބޭފުޅުން ވިދާޅުވެ އެވެ.\nމި ތިން ބޭފުޅުންގެ މައްޗަށް ޓެރަރިޒަމްގެ ދައުވާ ވެސް ވަނީ އުފުލައިފަ އެވެ.\nރައީސް މައުމޫން އަބްދުލްގައްޔޫމް އިންޑިއާ ޖުޑީޝަރީ ރާއްޖެ-އިންޑިއާ ކުރީގެ ފަނޑިޔާރު އަލީ ހަމީދު ރާއްޖޭގެ ސިޔާސީ ހަމަނުޖެހުން ކުރީގެ އުއްތަމަ ފަނޑިޔާރު އަބްދުﷲ ސައީދު\nނަސީދު ގެންނަން އުޅުނު ބަގާވާތެއް އޭނަގެ އަތަށް ގޮވީމަ އެހންބަޔަކު ބަގާވާތް ކުރިކަމުގަ ވާނެތަ ؟\nއަލިގާ ކަލޭ ފުރަތަމަ އިންޓަރނޭސަނަލް ލޯ ދަސްކޮށްބަލަ..ބަލަ އިންޑިޔާ ކަނޑުގަ ރާއްޖެ އޮތަސް މީއީވެސް ދުނިޔޭގެ އެހެން ގައުމުތަކެކޭ އެއްފަދައިން މިނިވަން ދައުލަތެއް އޮއްނަ ވަކި ގާނޫނަކަށް ޢަމަލު ކުރާ ތަނެއް..އެއްވެސް ގައުމަކަށް އަނެއް ގައުމެއްގެ ގާނޫނު ތަކާ އަދި ދާޙިލީ ކަންތަކަކާ ނުބެހެވޭނެ..ދުނިޔޭގެ ފެންވަރުގަ ސޮއި ކޮށްފަ ހުއްނަ މުޢާހަދާ ތަކުގަ ބުނާ ކަމަކާ ޙިލާފު ވާނަމަ އެ މުޢާޙަދާ އެއްގަ ބައިވެރި ވެފަ އޮއްނަ ގަޢުމަކަށް އެއޮށްނަ ޢުޝޫލްގެ ތެރޭން އެއްޗެއް ބުނެވިދާނެ..ކަލޭމެން ކަހަލަ މީހުން ޖަޒުބާތުގަ ޖެހިގެން އަމިއްލަ ގައުމު ތި ފަލީހަތްކުރަނީ..ތީ ވ.ދެރަކަމެއް.\nރާއްޖެ އެއްއަޑުން ގޮވަނީ އަމާނަތްތެރި ނޫން ކަމަށް ދެން ވާނީ ޚިޔާނަތް ނޫންތޭ\nސައުތު ޗައިނާ ކަންޑައް ޗައިނާގެ ބާރު ހިން ގާނެ. ހަމަ އެގޮތަށް އިންޑިޔާ ކަންޑައް އިންޑިޔާގެ ބާރު ހިން ގާނެ. މިތާގަ ޖަޒުބާތުގަ ޖެހިގެން ކޮމެންޓް ކުރާކުދިންނަށް ވާނީ ހަމަ ނިހާން ހުސަންމަނިކައް ވީވަރު.\nއިންޑިއާ ކަނޑޭ ކިޔަކަސް އެހެން ގައުމެއްގެ އަމިއްލަ އިގްތިސާދީ ސަރަހައްދަކަށް އިންޑިއާއަކަށް ބާރެއް ނުފޯރުވޭނެ. ސައުތު ޗައިނާ ކަނޑަކީ އެއްވެސް ބަޔެއްގެ އަމިއްލަ ތަނެއް ނޫން. ގޮސް އިންޑިޔާގަ އޮންނަންވީނު.\nކޮންއަނިޔާވެރިކަމެއްގެ ވާހަކަތޯ ތިޔަބައި މީހުން ތިޔަދައްކަނީ ކާކަށް ގާނޫނާއި ހިލާފަށް އަދަބުދީގެންތޯ ތިއުޅުއްވަނީ މިގައުމުގައި ހަމަ އެކަނި ތިބީ އެކިއެކި ކުއްކުށުގައި ޖަލަށް ލާން ޖެހުނު މީހުންތޯ ސިޔާސީ މަގުސަދު ހާސިލް ކުރަން އުޅޭމީހުން ޖަލަށްލާ ހަމައެކަނި ގައުމަކީ މީއީތޯ މިގައުމުގެ ވެރިކަމާއި އުޅޭ ދެންތިންމީހަކަށް ވުރެ އަދި ވެރިކަމާއި އުޅޭ ބަޔަކަށް ވުރެ މިގައުމުގެ ތަރައްގީ އާއި ގައުމުގެ ރައްޔިތުންނާއި ގެން އުޅޭ ބައެއްގެ މުހިންމު ކަން މާބޮޑު ގައުމަށް މުހިންމީ ގައުމު ދެކެ ލޯބިވާ މީހުން މިއީކީ އިންޑިއާއި ބޭހޭ ކަމެއްނޫން ވަރަށް ސާފު ބަހުން މިބުނަނީ މިއީކީ އިންޑިއާއި ބޭހޭ ކަމެއްނޫން ﷲގެ އިރާދަ ކުރެއްވިއްޔާ ތިބައި މީހުންގެ ކައިރިން ސަލާމް ޖެހުމުގެ ދުވަސް މާޒީވެ ހިގައްޖެ\nރާއްޖޭގެ މައްސަލައް ވަރައްގިނަ. ނަމަވެސް އިންޑިއާ އޮތީ އަދި އެހެންމީހުންގެ ކަންކަމާއި ގޮތްކިޔޭ ފެންވަރެއްގައެއްނުން.\nބޭރުމީހުންގެ ވިސްނުމުން ހިންގާންޖެހޭ ގައުމަކައް ‘ދިވެހި ރާއްޖެ’ ކިއުމުގެ ބޭނުމެއް ނެތް. ޢިންތިހާބީ ކެންޑިޑޭތަކައް ދޮންމީހެއް ރަގަޅު ސުޕްޜިމް ކޯޓަކައް އ.ދ\nއިންޑިޔާއަކީ އެހެން ޤައުމުތަކަށް ފާޑުކިޔޭވަރަށްވުރެ ދަށް ޤައުމެކެވެ. ޑިމަކްރަސީގެ އެއްވެސް ސިފައެއް ފެންނަށް ނެތް އަދި ޑިމަކްރަސީގެ ހަމަތަކުގެ ތެރޭގައި ހިމެނޭ ހަމަ ހަމަކަމާއި އަދުލުވެރިކަން އަދި އިންސާފުވެރިކަމާއި ދިރި ހުރުމުގެ ހައްޤުވެސް ނިގުޅައި ގަންނަމުންދާ ޤައުމެކެވެ. ފުރަތަމަ ތިމާމެންގެ ޤައުމުގެ ރައްޔިތުންނަށް ފާޚާނާ ބޭނުން ކުރެވޭގޮތް ހެދޭތޯ ބަލާފައި އެހެން ޤައުމުތަކަށް ފާޑު ކިޔާށެވެ.\nއިންޑިޔާ ހެޔޮދުއާ ސަލާމާއެކު ގޯހޯމް


SunOnline: Alhugandah dhauvaa koffai vanee vazeefaage mas'ooliyath adhaa kureethee: Azima\nއަޅުގަނޑަށް ދައުވާ ކޮށްފައި ވަނީ ވަޒީފާގެ މަސްއޫލިއްޔަތު އަދާ ކުރީތީ: އާޒިމާ\nނަޖާހު މަސްއޫދު 12 Jul 2019, 15:41\nކުރީގެ ލީގަލް އެފެއާޒް މިނިސްޓަރު އާއިޝަތު އާޒިމާ ޝަކޫރުގެ މައްޗަށް ދައުވާ އުފުލާފައިވަނީ އޭރު ހުންނެވި ވަޒީފާގެ މަސްޢޫލިއްޔަތު އަދާކުރުމުގެ ސަބަބުންކަމަށް އޭނާ ވިދާޅުވެއްޖެއެވެ.\nއާޒިމާގެ މައްޗަށް އުފުލާފައި ވަނީ މަނީ ލޯންޑަ ކުރުމަށް މަގުފަހިކޮށްދިނުމުގެ ދައުވާ އާއި ރަސްމީ އިދާރާއަކަށް ދޮގު މައުލޫމާތު ދިނުމުގެ ދައުވާއެވެ.\nމަނީ ލޯންޑަރިންނަށް މަގުފަހިކޮށްދިނުމުގެ ދައުވާ އޭނާއަށް ކުރަނީ ކުރީގެ ރައީސް ޔާމީންއަށް މަނީ ލޯންޑާ ކުރަން އެހީތެރިވިކަމުގެ ތުހުމަތުގައެވެ. އަދި ރަސްމީ އިދާރާއަކަށް ދޮގު މައުލޫމާތު ދިނުމުގެ ދައުވާ ކުރަނީ އޭސީސީއިން ކުރި ތަހުގީގަކަށް ރައީސް ޔާމީންގެ ފަރާތްޕުޅުން ދޮގު މައުލޫމާތުތަކެއް ދިނުމުގެ ތުހުމަތުގައެވެ.\nއިއްޔެ އާޒިމާ ވަނީ ކްރިމިނަލް ކޯޓަށް ވަޑައިގެން ދައުވާތަކާ ގުޅޭ ލިޔުންތަކާ ހަވާލުވެވަޑައިގެންފައެވެ.\nއާޒިމާއަށް ކުރާ ދައުވާތަކާ ގުޅިގެން ރޭ ފޭސްބުކުގައި ކުރެއްވި ޕޯސްޓެއްގައި އާޒިމާ ވިދާޅުވީ، އޭނާ ތިން ސަރުކާރެއްގެ ކެބިނެޓުގައި މަސައްކަތް ކުރެއްވި ކަމަށާއި، ބޭނުންވި ނަމަ މުއްސަނދިވެސް ވެވުނީސް ކަމަށެވެ. އެކަމަކު، ނާޖާއިޒު ގޮތުގައި ފައިސާ ހޯދާފައި ނުވާނެ ކަމަށް އޭނާ ވިދާޅުވިއެވެ.\n"އަޅުގަނޑުގެ މައިންބަފައިން އަޅުގަނޑު ތަރުބިއްޔަތު ކުރީ، ހައްގު ނޫން ފަައިސާގައި އަތް ނުލުމަށާއި އަމިއްލަ ނަފުސަށް ތެދުވެރިވުމަށް. އެހެންވީމާ ފަހުރުވެރިކަމާއެކު އަޅުގަނޑުގެ އަމިއްލަ ނަފުސަށް ބުނެވޭނެ އެއްވެސް މަގާމެއްގައި ހުރެގެން ކޮރަޕްޝަނުގެ ފައިސާއެއް ނުވަތަ ހަދިޔާއެއްވެސް ނަގާފައި ނުވާނެކަމަށް،" އާޒިމާ ވިދާޅުވިއެވެ.\nމަނީ ލޯންޑަރިންއަށް މަގުފަހިކުރިކަމަށް ބުނެ ދައުވާ ކުރާ އިރު އޭނާގެ މިހާރުގެ މާލީ ހާލަތު ގާތް މީހުންނަށް އެނގޭނެ ކމަށް އާޒިމު ވިދާޅުވިއެވެ.\nއާޒިމާ ވިދާޅުވީ، އޭނާގެ މައްޗަށް ދައުވާތައް ކޮށްފައި ވަނީ ވަޒީފާގެ މަސްއޫލިއްޔަތު އަދާ ކޮށްގެން ކަމަށެވެ. އެކަމުގެ ތަފްސީލުތައް ޝަރީއަތުގައި ދެއްވާނެ ކަމަށް އޭނާ ވިދާޅުވިއެވެ.\nއާޒިމާ ވިދާޅުވީ، ހައްގު ނޫން ދައުވާއެއް ކޮށްގެން އޭނާގެ އަޑު ކަނޑުވާލަން ބަޔަކު އުޅޭ ކަމަށެވެ. އަދި އޭނާ އަކީ އެކަނިވެރި މަޔަކަށް ވީތީ ދައުވާގެ ނުރައްކާ އޭނާއަށް ވަރަށް ބޮޑު ކަމަށް ވިދާޅުވިއެވެ. އެއްވެސް ގޯސްކަމެއް ކޮށްފައި ނުވާނެ ކަމަށާއި ދައުވާއާ ކުރިމަތިލާނެ ކަމަށް އާޒިމާ ވިދާޅުވިއެވެ.\nއާޒިމާއަށް މި ދެ ދައުވާ ކުރާ އިރު، ކުރީގެ ރައީސް އަބްދުﷲ ޔާމީން އަބްދުލްގައްޔޫމުގެ މައްޗަށް މަނީ ލޯންޑަރިންގްގެ ދައުވާ ކޮށް، އެ ޝަރީއަތް ދަނީ ކުރިއަށެވެ.


2018 vana aharu dhuniyeyege mashrahun emme faahaga kohlevunun...\nރިޕޯޓު - 2018 އެއްމެ ފާހަގަކޮށްލެވޭ\n2018 ވަނަ އަހަރު ދުނިޔޭގެ މަސްރަހުން އެއްމެ ފާހަގަ ކުރެވުނު ސުރުހީތައް\nދުނިޔޭގެ އެކި ކަންކޮޅުތަކުގައި 2018 ވަނަ އަހަރު ފާހަގަކޮށްލެވޭ ގިނަ ކަންތައްތަކެއް ވެފައިވޭ\nކ. މާލެ 1 ޖެނުއަރީ 2019 | އަންގާރަ 08:39 1,999\nތައި ހޮހޮޅައިގައި ތާށިވީ ކުދިން ސަލާމަތް ކުރަމުގެ މަަސައްކަތުގެ ތެރެއިން - އޭބީސީ ނިއުސް\n2018 ވަނަ އަހަރަށް އަލްވަދާއު ކިޔާ އިރު، އެތައް އެތައް ކަމެއް އަހަރުގެ ތެރޭގައި ބައިނަލް އަގްވާމީ މައިދާނުގައި ވަނީ ހިނގާފައެވެ. އޭގެ ތެރެއިން އެންމެ ފާހަގަ ކުރެވޭ ކަމަށް ސުރުހީތަކަށް ބަލާލާނަމެވެ.\n1. މެލޭޝިއާގެ އާއްމު އިންތިހާބު\nމެލޭޝިއާގައި 61 އަހަރު ވަންދެން ވެރިކަން ކުރަމުން ގެންދިޔަ ބަރިސަން ނެޝަނަލް ބަލިކޮށް އިދިކޮޅު ޕަކަޓަން ހަރަޕަންއިން ވެރިކަމަށް އައީ ކުރީގެ ބޮޑު ވަޒީރު މަހާތިރު މުހައްމަދު ލީޑަރަކަށް ހުންނަވައިގެންނެވެ. ކޮރަޕްޝަންގެ ބޮޑެތި ތުހުމަތުތަކެއް ކުރެވުނު ކުރީގެ ބޮޑު ވަޒީރު ނަޖީބް ރަޒަކްގެ މައްޗަށް މަހާތިރް ކާމިޔާބު ހޯއްދެވުމަށް ފަހު، އުމުރުން 92 އަހަރުފުޅުގައި ދުނިޔޭގެ އެއްމެ ދުވަސްވީ ލީޑަރަށް ވެވަޑައިގެންނެވީ މޭ މަހުގެ 19 ވަނަ ދުވަހުގައެވެ.\n2. ތައި ހޮހޮޅައިގެ ތެރޭގައި ތާށިވީ ކުދިން\nޖޫން މަހުގެ 23 ވަނަ ދުވަހު ހޮހޮޅަ ތެރޭގައި އެގާރަ އަހަރާއި 15 އަހަރާއި ދެމެދުގެ 13 ކުދިން ތާށިވީ ފުޓްބޯޅަ ކުޅުމަށް ފަހު ކޯޗާއިއެކީ އެ ތަން ބަލާލަން ގޮސް އުޅެނިކޮށް ބޯކޮށް ވާރޭވެހި ހޮހޮޅަ ތެރޭގައި ފެން ބޮޑުވުމާއި ގުޅިގެންނެވެ. ދެ ހަފުތާގެ ބުރަ މަސައްކަތަށް ފަހު މި ހުރިހާ ކުދިންނާއި ކޯޗު ސަލާމަތް ކުރެވުނީ ޖުލައި 8 ވަނަ ދުވަހުގައެވެ. މި ކުދިން ސަލާމަތް ކުރުމުގައި އެހީތެރިވެދޭން ދިޔަ ތައިލެންޑް ނޭވީގެ ޑައިވަރު ސަމަން ކުނާން ވަނީ މަރުވެފައެވެ.\n3. ރަޝިޔާ ވޯލްޑް ކަޕް\nއެއްމެ ބޮޑު ހަރަދެއް ކޮށްގެން މިހާތަނަށް ބޭއްވުނު ވާދަވެރި ވޯލްޑް ކަޕްގެ ޗެމްޕިއަންކަން ހޯދީ ފްރާންސުންނެވެ. މައްސަލަ ބޮޑުވާނެ ކަމަށް ބެލެވުނު ވޯލްޑް ކަޕް ނިމިގެން ދިޔައީ ވަރަށް ފުރިހަމައަށެވެ. އަދި މިކަމުގެ ސަބަބުން ރަޝިޔާއަށް ތައުރީފް ލިބިގެން ދިޔައިރު، ދުނިޔޭގެ އެކިކަންކޮޅު ތަކުން 3.6 ބިލިއަން މީހުން ވޯލްޑް ކަޕް ބެލުމާއި ގުޅިގެން ވަނީ އާ ރެކޯޑެއް ގާއިމްކޮށްފައެވެ.\n4. އުތުރު ކޮރެއާގެ ލީޑަރަކު ފުރަތަމަ ފަހަރަށް ދެކޮރެއާގެ ސަރަހައްދީ ރޮނގު ހުރަސްކުރުން\nއެޕްރިލް 27 ވަނަ ދުވަހު ކިމް ޖޮންގް އުން ވެގެން ދިޔައީ ދެ ކޮރެއާގެ ސަރަހައްދީ ރޮނގު ހުރަސް ކުރެއްވި އުތުރު ކޮރެއާގެ ލީޑަރަށެވެ. މި ތާރީހީ ބައްދަލުވުމުގައި ދެކުނު ކޮރެއާގެ ރައީސް މޫން ޖޭ-އިން އާއި އެކު ކިމް ވަނީ ދެ ގައުމުގު ދެމެދުގައި އޮތް ހަނގުރާމަ ނިމުމަކަށް ގެންނަން އެއްބަސްވުމަށް ފަހު ސުލްހައިގެ އެއްބަސްވުމެއްގައި ސޮއިކޮށްފައެވެ.\n5. އެމެރިކާއާއި ޗައިނާގެ އިގްތިސާދީ ހަނގުރާމަ\nއެމެރިކާއާއި ޗައިނާއިން އެއް ގައުމު އަނެއް ގައުމަށް އިގްތިސާދީ ދަތި ކުރުމުގެ ފިޔަވަޅުތައް އެޅުމުގެ ސަބަބުން ދުނިޔޭގެ އިގްތިސާދަށް ވަރަށް ބޮޑަށް އަސަރުކުރިއެވެ. އަދި ދެ ގައުމުގެ އިގްތިސާދީ ހަނގުރާމައިގެ ސަބަބުން އެހެން ގައުމުގެ އިގްތިސާދީ ސިޔާސަތުތަކާއި ކުރިއަށް ލަފާކުރެވެ އިގްތިސާދީ ކުރިއެރުމުގެ އަދަދުތަކައް ވެސް ބަދަލު ގެންނަން ޖެހުނެވެ. އަދި މިކަމުގެ ސަބަބުނެ ދެ ގައުމުގެ ހާރިޖީ ގުޅުން ވަނީ ވަރަށް ބޮޑުތަން ގޯސްވެގެން ގޮސްފައެވެ. އަހަރު ނިމިގެން ދިޔައީ ދެ ގައުމުގެ ދެބަސްވުންތަކަށް ހައްލެއް ގެނައުމަށް 2019ގެ މާޗު މަހުގެ ކުރިން ނިންމުމަށް ޗައިނާގެ ރައީސް ޝީ ޖިންޕިންއާއި އެމެރިކާގެ ރައީސް ޑޮނަލްޑް ޓްރަމްޕް އެއްބަސްވުމަށް ފަހުގައެވެ.\n6. އިންޑޮނީޝިއާގެ ބިންހެލުމާއި ސުނާމީ\nޑިސެމްބަރު މަހުގެ 22 ވަނަ ދުވަހު ސުންޑާ ސްޓްރެއިޓްގެ އައްސޭރިއަށް ސުނާމީ އެރުމާއި ގުޅިގެން 437 މީހުން މަރުވެ އެތައް ބަޔަކު ވަނީ ވީނުވީ ތަނެއް ނޭނގި ގެއްލިފައެވެ. މި ސުނާމީ އަރަން މެދުވެރިވީ ޖާވާއާއި ސުމަތްރާއާއި ދޭތެރޭ އޮންނަ އަނަކް ކްރަކާޓާއޫ އަލިފާން ފަރުބަދަ ގޮވުމާއި ގުޅިގެންނެވެ. މި ސުނާމީ އެރުމުގެ ކުރިން އެއްވެސް ކަހަލަ އިލްތިމާސެއް ލިބިފައި ނުވުމާއި ގުޅިގެން، އިންޑޮނީޝިއާއިން މި ކަހަލަ ކަމަކަށް ތައްޔާރުވެފައި އޮތް މިންވަރާ މެދު ވަނީ ސުވާލު އުފައްދާފައެވެ.\n7. ޖަމާލް ހާޝޯގީ މަރާލުން\n- އޮކްޓޫބަރު މަހުގެ ދެވަނަ ދުވަހު ޖަމާލް ހަޝޯގީ މަރާލީ ތުރުކީގައި ހުންނަ ސައުދީ ކޮންސުލެޓްގެ ތެރޭގައިއެވެ. އެތައް ދުވަހެއް ވަންދެން ހަޝޯގީ އެމްބަސީއިން ނިކުމެގެން ދިޔަކަމަށް ބުނުމަށް ފަހު ސައުދީން ވަނީ އޭނާ ކޮންސުލެޓް ތެރޭގައި ސައުދީ ރައްޔިތުންތަކެއް ވެގެން މަރާލި ކަމަށް އެއްބަސްވެފައެވެ. މި މަރުގެ ސަބަބުން ދުނިޔޭގެ ގައުމުތަކާއި ސައުދީއާއި އޮތް ގުޅުން ވަރަށް ބޮޑަށް ހީނަރުވެގެން ދިޔައެވެ. މީގެ އިތުރުން މި މައްސަލައިގައި ސައުދީ ވަލީ އަހުދުގެ ބައިވެރިވުން އޮތް ކަމަށް ތުހުމަތު ކުރެވުނެއް ކަމަކު ސައުދީން ބުނަމުން އައިސްފަވަނީ ހަޝޯގީ މަރާލުމުގައި ވަލީ އަހުދު މުހައްމަދުގެ އެއްވެސް ބައިވެރިވުމެއް ނޯންނާނެ ކަމަށެވެ.\n8. ލަންކާގެ ބޮޑު ވަޒީރުކަމުގެ މަގާމުން ރަނިލް ވަކިކުރުން\n- ލަންކާގެ ބޮޑު ވަޒީރުކަމުގެ މަގާމުން ކުއްލި ގޮތަކަށް ރަނިލް ވިކްރަމަސިންހަ ވަކިކުރަން ރައީސް ސިރިސޭނާ ނިންމެވީ އޮކްޓޫބަރު މަހުގެ 26 ވަނަ ދުވަހުއެވެ. މި މަގާމަށް ކުރީގެ ރައީސް މަހިންދަ ރާޖަޕަކްސަ އައްޔަނު ކުރުމަށް ފަހު މަޖިލިހުގެ އަގުލަބިއްޔަތު ނުލިބިގެން ސިރިސޭނާ މަޖިލިސް އުވާލެއްވުމަށް ފަހު އިންތިހާބެއް ބޭއްބުމަށް އަވަސް ވެގަތެވެ. ނަމަވެސް ސުޕްރީމް ކޯޓުން މި ނިންމުން ބާތިލުކުރުމަށް ނިންމުމާއި އެހެނިހެން ސަބަބުތަކާއި ހެދި ހުރެ މި މައްސަލަ ނިމިގެން ދިޔައީ ބޮޑު ވަޒީރުގެ މަގާމުން ރާޖަޕަކްސަ އިސްތިއުފާ ދެއްވުމަށް ފަހުއެވެ. ރަނިލް އަލުން ބޮޑުވަޒީރު ކަމުގެ ހުވާ ކުރެއްވީ 16 ޑިސެމްބަރުގައެވެ.\n9. ފަރަންސޭސްވިލާތުގައި ކުރި ޔެލޯ ވެސްޓް މުޒާހަރާ\nނޮވެމްބަރު މަހުގެ 17 ވަނަ ދުވަހު، ހަފްތާ ބަންދުގައި ކުރަން ފެށި މުޒާހަރާތައް ހޫނު ވެގެން ގޮސް ފަރަންސޭސްވިލާތުގެ ބައެއް ހިސާބުތަކުގައި، ހާއްސަކޮށް ވެރިރަށް ޕެރިހުގައި ހަމަނުޖެހުން ހިންގާ މުދަލަށް ގެއްލުންދީފައިވެއެވެ. މި މުޒާހަރާތައް ފެށުނީ ތެލުން ނަގަން އުޅޭ ޓެކްސް ބޮޑުކުރަން ނިންމުމާއި ގުޅިގެންނެވެ. ނަމަވެސް ފަހުން ސަރުކާރުގެ ގިނަ ސިޔާސަތުތަކާއި މެދު ހިތްހަމަ ނުޖެހޭ މީހުން ޝުޢޫރުފާޅުކުރާ މުޒާހަރާތަކަކަށް ބަދަލުވެ ފްރާންސުގެ ސަރުކާރަށް ޖެހުނީ ނަގަން އޮތް ޓެކްސް ނެގުން މަޑު ކޮށްލާށެވެ. ފަރަންސޭސްވިލާތުގެ އެކި ހިސާބުތަކުގައި ކުރި މުޒާހަރާތަކުގައި ތިން ލައްކަ މީހުން ބައިވެރިވެފައިވެއެވެ.


Dhemahaffahu raajjeyge import adhi export machchah jehilaifi - vNews.mv\nދެމަހަށްފަހު ރާއްޖޭގެ އިމްޕޯޓް އަދި އެކްސްޕޯޓް މައްޗަށް ޖެހިލައިފި\nހަދީޖާ އާނަސްތު 10 October 2019, 12:13\nދެމަހުގެ ދަށްވުމަކަށްފަހު ރާއްޖެއަށް މުދާ އިމްޕޯޓްކޮށް އަދި އެކްސްޕޯޓް ކުރި މިންވަރު އިތުރުވެއްޖެ އެވެ.\nމޯލްޑިވްސް ކަސްޓަމްސް ސަރވިސް އިން އާންމުކުރި ފާއިތުވި ސެޕްޓެމްބަރ މަހުގެ ތަފާސް ހިސާބުތައް ދައްކާގޮތުން މިދިޔަ މަހު ރާއްޖެއަށް އިމްޕޯޓް ކުރި މުދަލުގެ ސީ.އައި.އެފް އަގު 2018 ވަނަ އަހަރުގެ ސެޕްޓެމްބަރ މަހާ އަޅާބަލާއިރު ވަނީ4އިންސައްތަ އިތުރުވެފައެވެ.\n2018 ވަނަ އަހަރުގެ ސެޕްޓެމްބަރ މަހު ރާއްޖެއަށް 3.7 ބިލިއަން ރުފިޔާގެ މުދާ އިމްޕޯޓް ކޮށްފައިވާއިރު، މި އަހަރުގެ ސެޕްޓެމްބަރ މަހު މި ޢަދަދުވަނީ 3.8 ބިލިއަން ރުފިޔާއަށް އިތުރުވެފައެވެ.\nމި އަހަރުގެ ސެޕްޓެމްބަރު މަހު ރާއްޖެއަށް އެންމެ ގިނަ އިން މުދާ އެތެރެކޮށްފައިވަނީ ޗާއިނާ އާއި އިންޑިއާގެ އިތުރުން ޔޫއޭއީ އިންނެވެ. އެގޮތުން ޗައިނާ އިން 703 މިލިއަން ރުފިޔާގެ މުދާ އެތެރެކޮށްފައިވާއިރު އިންޑިއާ އިން 370 މިލިއަން ރުފިޔާގެ މުދާ އަދި ޔޫއޭއީ އިން 720 މިލިއަން ރުފިޔާގެ މުދާ ފާއިތުވި މަސްތެރޭ ވަނީ އެތެރެކޮށްފަ އެވެ.\nމީގެ އިތުރުން ސެޕްޓެމްބަރު މަހު ރާއްޖެއިން މުދާ އެކްސްޕޯޓް ކުރި މިންވަރު ވަނީ މިދިޔަ އަހަރުގެ އެމުއްދަތާ އަޅާ ބަލާއިރު 22 އިންސައްތަ އިތުރުވެފައެވެ. މިދިޔަ އަހަރުގެ ސެޕްޓެމްބަރު މަހު ރާއްޖޭން އެކްސްޕޯޓު ކުރި މުދަލުގެ އަގު އުޅެނީ 136 މިލިއަން ރުފިޔާގަ އެވެ. ނަމަވެސް މި އަހަރުގެ އެ މުއްދަތުގަ މި އަދަދު ވަނީ 166 މިލިއަން ރުފިޔާ އަށް އިތުރުވެފަ އެވެ. މިއީ 22 އިންސައްތައިގެ ކުރިއެރުމެކެވެ.\nއަގުގެ ގޮތުން ބަލާއިރު ސެޕްޓެމްބަރު މަހު ރާއްޖެއިން އެންމެ ގިނައިން މުދާ ބޭރުކޮށްފައިވަނީ ތައިލެންޑަށެވެ. އެގޮތުން ރާއްޖެއިން ބޭރުކުރި މުދަލުގެ 47 އިންސައްތަ ތައިލެންޑަށް ބޭރުކޮށްފައިވާ އިރު ދެވަނަ އަށް އެންމެ ގިނައިން މުދާ ބޭރުކޮށްފައިވަނީ ފްރާންސް އާއި އިނގިރޭސިވިލާތަށެވެ. ފްރާންސަށް 13 މިލިއަން ރުފިޔާ ތަކެތި ރާއްޖެއިން ބޭރުކޮށްފައިވާއިރު އިނގިރޭސިވިލާތަށް ވަނީ 10 މިލިއަން ރުފިޔާގެ ތަކެތި ބޭރުކޮށްފައެވެ. މީގެއިތުރުން ޖަރުމަނުވިލާތް 10 މިލިއަން ރުފިޔާގެ ތަކެތި އަދި އެމެރިކާ އަށް7މިލިއަން ރުފިޔާގެ ތަކެތި ރާއްޖެއިން ވަނީ ސެޕްޓެމްބަރު މަހު ބޭރުކޮށްފައެވެ.\nމީގެއިތުރުން، ފާއިތުވި ސެޕްޓެމްބަރ މަހު ދައުލަތަށް ލިބުނު އާމްދަނީ ވެސް ވަނީ މިދިޔަ އަހަރުގެ ސެޕްޓެމްބަރ މަހާ އަޅާބަލާއިރު9އިންސައްތަ އިތުރުވެފައެވެ. 2018 ވަނަ އަހަރުގެ ސެޕްޓެމްބަރ މަހު 262 މިލިއަން ރުފިޔާ ދައުލަތަށް ލިބިފައިވާއިރު، މި އަހަރުގެ ސެޕްޓެމްބަރ މަހު މި ޢަދަދުވަނީ 286 މިލިއަން ރުފިޔާއަށް އިތުރުވެފައެވެ.


Majileehuge idhikolhu4memberaku hayyaru koffi | Mihaaru\nއެއްވުމެއް ހުއްޓުވަން ފުލުހުން ހަރަކާތްތެރިވަނީ. --ފޮޓޯ/މިހާރު\n14 މާޗް 2018 - 22:16 15 comments\nމާލޭގައި އިދިކޮޅު ފަރާތްތަކުން ކުރިއަށް ގެންދާ އެއްވުމުގެ ތެރެއިން ރައްޔިތުންގެ މަޖިލީހުގެ ހަތަރު މެމްބަރަކު މިރޭ ހައްޔަރުކޮށްފި އެވެ.\nއެއްވުމުގެ ތެރެއިން ހައްޔަރުކޮށްފައި ވަނީ، މައްޗަންގޮޅި ދެކުނު ދާއިރާގެ މެމްބަރު މާރިޔާ އަހްމަދު ދީދީ އާއި މަޑުއްވަރީ ދާއިރާގެ މެމްބަރު މުހައްމަދު އަމީތާއި ކެންދޫ ދާއިރާގެ މެމްބަރު އަލީ ހުސައިނާއި ކާށިދޫ ދާއިރާގެ މެމްބަރު ފައިސަލް ނަސީމެވެ. މީގެ އިތުރުން، އެމްޑީޕީ ސަރުކާރުގެ ހައުސިން މިނިސްޓަރު މުހައްމަދު އަސްލަމް ވެސް ހައްޔަރުކޮށްފައިވާ ކަމަށް އެ ޕާޓީން ބުންޏެވެ.\nމި ބޭފުޅުން ހައްޔަރު ކުރި ސަބަބެއް އަދި ސާފެއް ނުވެ އެވެ.\nއިދިކޮޅު ފަރާތްތަކުން މިރޭ ވެސް މުޒާހަރާ އަށް މާލޭގެ މަގުތަކަށް ނުކުތީ، ސިޔާސީ ލީޑަރުންތަކެއް މިނިވަންކުރަން މިދިޔަ މަހުގެ އެކެއްގައި ސުޕްރީމް ކޯޓުން ނެރުނު އަމުރު ތަންފީޒުކުރުމަށް ގޮވާލަ އެވެ. މި އަމުރާ ގުޅިގެން ކުއްލި ނުރައްކަލުގެ ހާލަތު އިއުލާންކޮށް، ގިނަ އަދަދެއްގެ ބަޔަކު ވަނީ ހައްޔަރުކޮށްފަ އެވެ.\nއޭގެ ތެރޭގައި އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދާއި ކުރީގެ ރައީސް މައުމޫން އަބްދުލްގައްޔޫމާއި ރައްޔިތުންގެ މަޖިލީހުގެ މެމްބަރުންނާއި ފުލުހުންނާއި ސިފައިންގެ ބަޔަކު ވެސް ހިމެނެ އެވެ.\nއިތުރު ލިޔުންތައް އެމްޑީޕީ މުޒާހަރާ ސަރުކާރު އިދިކޮޅު ފަރާތްތައް


RedWave ge hafthaa sale ah tharuheebu bodu | Mihaaru\nރެޑްވޭވް މެގަމޯލް: ހަފްތާ ސޭލް ރެޑް ވޭވްގެ ހުރިހާ ފިހާރައެއްގައި ވެސް ކުރިއަށް ގެންދޭ-- ފޮޓޯ: މިހާރު\n01 ސެޕްޓެމްބަރ 2019 - 17:32\nމިދިޔަ ޖުލައި މަހުގެ ފަހު ހަފުތާގައި ފެށި މި ޕްރޮމޯޝަނަކީ ރެޑްވޭވުން ވިޔަފާރިކުރާ ފަރާތްތަކުގެ ތެރެއިން ކޮންމެ ހަފުތާއަކު ތިން ނަސީބުވެރިޔަކު ހޮވައި ޕްރޮމޯޝަނެކެވެ. ކޮންމެ ހަފުތާއަކު ނަސީބުވެރިންގެ ގޮތުގައި ހޮވޭ ފަރާތްތަކަށް ފައިސާގެ އިނާމް ދިނުމަށް ވަނީ ހަމަޖެހިފަ އެވެ.\nރެޑްވޭވް ހަފްތާ ސޭލްގައި ކޮންމެ ހަފްތާއަކު އެއްވަނައަށް ދާ ފަރާތަކަށް 5،000ރ. ދޭއިރު ދެވަނަ އަށް ދާ ފަރާތަކަށް 3،000ރ. އަދި ތިންވަނަ އަށް ދާ ފަރާތަކަށް 2،000ރ. ދިނުމަށް ވަނީ ހަމަޖެހިފަ އެވެ. މިހާތަނަށް އެ ފިހާރަ އިން ވަނީ ހަތަރު ހަފުތާގައި ހަތަރު ނަސީބުވެރިންނަށް އިނާމު ހަވާލުކޮށްފަ އެވެ.\nރެޑްވޭވުން ބުނީ މި ސޭލްގެ އިތުރުން ހަފުތާ ސޭލްގައި ކުރިއަށްދާ ކްލިއަރެންސް ސޭލްތަކަށް ވެސް ކަސްޓަމަރުންގެ ބޮޑު ތަރުހީބެއް ލިބެމުން އަންނަ ކަމަށެވެ. ވީހާ ވެސް ގިނަ ކަސްޓަމަރުން ރެޑްވޭވްގެ ފިހާރަތަކުން ވިޔަފާރިކޮށް ހަފުތާ ސޭލްގައި ބައިވެރިވުމަށް އެ ފިހާރައިން ވަނީ އެދިފަ އެވެ.\nރެޑްވޭވް ހަފުތާ ސޭލް ކުރިއަށްދާނީ ސެޕްޓެމްބަރު މަހުގެ ނިޔަލަށެވެ. ނަމަވެސް ކަސްޓަމަރުންގެ ފަރާތުން ލިބޭ ތަރުހީބަށް ބެލުމަށް ފަހު ޕްރޮމޯޝަންގެ މުއްދަތު އިތުރުކޮށްފާނެ ކަމަށް ރެޑްވޭވުން ބުންޏެވެ.


Beyrugai ulhuvvaakah faseyha eh noon, ekamaku majubooru | Mihaaru\nއަލީ ވަހީދު ލަންޑަންގައި އޭނާގެ ދެ ދަރިންނާ އެކު ވަގުތު ހޭދަކުރައްވަނީ.\nބޭރުގައި އުޅުއްވާކަށް ފަސޭހައެއް ނޫން، އެކަމަކު މަޖުބޫރު!\n31 މެއި 2016 - 06:30 83 comments\nއެކަމަކު މިއީ މިދިއަ 15 އަހަރު ޖަމީލް އަމަލުކުރެއްވި ޝެޑިއުލެއް ނޫނެވެ؛ އޭރު އެމަނިކުފާނުގެ ހުރިހާ ވަގުތެއް ހުސްކުރެއްވީ ސިޔާސީ އެކި މަސައްކަތަށެވެ.\nއަމިއްލަ ގައުމުގައި ހުންނަވަން ބިރުގަނެ، އެހެން ގައުމަކަށް ދިރިއުޅުން ބަދަލުކުރަން ޖެހިދާނެ ކަމަށް ޖަމީލްގެ އިތުރުން މިވަގުތު އިނގިރޭސިވިލާތުގައި ދިރިއުޅުއްވަ އެހެން ބޭފުޅުން ވެސް ހިއެއްނުކުރައްވަ އެވެ.\nއެމްޑީޕީގެ ޗެއާޕާސަން އަލީ ވަހީދާއި ޖުމްހޫރީ ޕާޓީގެ ނައިބު ލީޑަރު އަމީން އިބްރާހީމް ވެސް ދާޅުވާ ގޮތުން "މި ނޫން ގޮތެއް މިވަގުތަށް ނެތީ" އެވެ.\nޔާމީންގެ އަތްދަށުން ސަލާމަތްވެގެން ގައުމުން ބޭރަށް އައުމަކީ އަޅުގަނޑުމެން ރައްޔިތުންނަށްޓަކައި ކުރި ކަމެއް. އަޅުގަނޑުމެން ފިލީއަކީއެއް ނޫން. އަޅުގަނޑުމެން ފިލި ނަމަ އަޑެއް ނީވޭނެ، ނުފެންނާނެ.\nކުރީގެ ރައީސް މުހައްމަދު ނަޝީދާ އެކު ޖަމީލާއިި އަމީން އަދި އަލީ ވަހީދު.\nރާއްޖޭގެ ހިތްގައިމު މާހައުލާއި ގާތް ތިމާގެ މީހުންނާ ވަކިން "އެކަހެރި" ދިރިއުޅުއްވުމެއް އުޅުއްވުމަކީ ތިން ބޭފުޅުން ވެސް ހިޔާލަށް ގެންނެވި ކަމެއް ނޫނެވެ. ހަޔާތުގެ ސޮފުހާއަކަށް ވެދާނެ ކަމަށް ހީކުރެއްވި ކަމެއް ވެސް ނޫނެވެ. ސިޔާސީ މަސައްކަތްތަކުގެ ތެރެއިން އެކަހަލަ ދުވަހެއް ދެކެވަޑައިގަންނަވަން ޖެހިދާނެ ކަމަކަށް އޭރު ގަބޫލެއްނުކުރައްވަ އެވެ. އެކަމަކު އެ ތިން ބޭފުޅުންނަށް ވެސް މިވަގުތު މަޖުބޫރުވެވަޑައިގެންފައި ވަނީ، އެ ބޭފުޅުން ވިދާޅުވާ ގޮތުގައި، އަމިއްލަ ވަޒަނާ ދުރުގައި ދިރިއުޅުއްވާށެވެ.\nޑރ. ޖަމީލު ދަރިކަލުންނާ އެކު ލަންޑަނުގައި.\nހަނދާންވާ އެތައް ކަމެއް، މިއީ ހިތްދަތި އިހުސާސެއް\nޔޫރަޕްގެ އެންމެ ކުރިއަރާފައިވާ އިނގިރޭސިވިލާތުގައި ދިރިއުޅުއްވިއަސް ތިން ބޭފުޅުންނަށް ވެސް ހަގީގީ އުފަލެއް ނެތެވެ. އެންމެ ބޮޑަށް އުނިވަނީ، އެ ބޭފުޅުން ވިދާޅުވާ ގޮތުގައި، ރާއްޖޭގެ މާހައުލުން ލިބޭ ހިތްހަމަޖެހުމެވެ.\n"އަޅުގަނޑު އަބަދު، ކޮންމެ ދުވަހަކު ހެން ވަރަށް ބޮޑަށް ހަނދާންވޭ ރާއްޖޭގެ މާހައުލު. ދިރިއުޅެން އެންމެ ކަމުދަނީ ރާއްޖެ. އަޅުގަނޑުމެންނާ ގުޅޭ މޫސުމާއި ކެއިން ބުއިމާއި ރަހުމަތްތެރިންނާއި ގާތް ތިމާގެ މީހުންގެ މެދުގައި އޮންނަ ގުޅުން. މިކަންކަން ކޮންމެ ދުވަހަކު ހެން އަޅުގަނޑުގެ ހަނދާނަށް އާދޭ،" ޖަމީލް ވިދާޅުވި އެވެ.\nގައުމީ ރޫހުގައި މަސައްކަތް ކުރައްވަން އަމީން އަބަދުވެސް ހުންނަވަނީ އަތުކުރި އޮޅާލައިގެންނެވެ. ދިވެހިންނާ ބީރައްޓެހި ސަގާފަތަކަށް ހޭނެން، އެފަދަ ބޭފުޅަކަށް އުނދަގޫތަކަކާ ކުރިމަތިވެވަޑައިގަންނަވާނެ އެވެ. އަމީން ވިދާޅުވާ ގޮތުން އޭނާ އަށް މިހާރު ތަހައްމަލް ކުރައްވަން ޖެހިވަޑައިގެންފައި ވަނީ އެ މާޔޫސްކަމެވެ.\nޖޭޕީގެ ކުރީގެ ނައިބު ރައީސް އަމީން އޭނާގެ ދެ ދަރިންނާ އެކު ލަންޑަންގައި.\n"އަޅުގަނޑު ދަންނަ ރައްޓެހިން ވެސް، އާއިލާގެ މީހުން ވެސް ހިތަކަށް ނާރާނެ އަޅުގަނޑަށް މި ކަހަލަ ދުވަހެއް ދިމާވެދާނެ ކަމަށް. މިއީ އަސްލުގައި ވަރަށް ހިތް ދަތި އިހްސާސެއް. ފެށުނީއްސުރެން އާއިލާ އާއި ރައްޓެހިންނާ އެކު އުޅުނު މީހަކަށް، އެ ނޫން ހާލަތެއް މެދުވެރިވެ، ދިރިއުޅުމަކީ ފަސޭހަ ކަމެއް ނޫން،" އަމީން ވިދާޅުވި އެވެ.\nޖޭޕީގެ ކުރީގެ ނައިބު ރައީސް އަމީން އިބްރާހީމް ލަންޑަނުގައި\nއަލީ ވަހީދު މިސްވާ ކަންކަމުގެ ލިސްޓް މާ ދިގެވެ؛ ހަގީގީ ދިރިއުޅުއްވުމުގައި އާއްމުކޮށް ކުރެއްވި އެތައް ކަމެއް މިހާރު އެ ވަނީ ދޫކޮށްލައްވާފަ އެވެ. އެންމެ ހަނދާނުން ފޮހެލަން ދަތި އެއް ކަމަކީ ދިވެހި ފުޓްބޯޅަ އެވެ. ސިޔާސީ މަސައްކަތްތަކުގެ އިތުރުން ފުޓްބޯޅަ އަށް ހިތުގައި އަބަދުވެސް އޮންނަ ލޯތްބާ އެކު ހުސްކުރި ވަގުތުތަކެވެ.\nމިވެނި އެއްޗެކޭ މިވެނި ކަމެކޭ އެހެން ކިޔާނެ ކަމެއް ނެތް. މިތަނަކުން ދިވެހި މާހައުލެއް ނުލިބޭނެ. އެ ހިތްގައިމުކަމާއި ހިތްހަމަޖެހުން ވެސް ނުލިބޭނެ. --އަލީ ވަހީދު\nރައްޓެއްސަކާ އެކު އަލީ ވަހީދު (ވ) އަތާއަތާ ލަނީ\n"މިވެނި އެއްޗެކޭ މިވެނި ކަމެކޭ އެހެން ކިޔާނެ ކަމެއް ނެތް. މިތަނަކުން ދިވެހި މާހައުލެއް ނުލިބޭނެ. އެ ހިތްގައިމުކަމާއި ހިތްހަމަޖެހުން ވެސް ނުލިބޭނެ،" އަލީ ވަހީދު ވިދާޅުވި އެވެ.\n"މި ހުރިހާ ކަންކަން އެއް ފަރާތްކޮށްފައި އުޅެން ޖެހުމަކީ ފަސޭހަ ކަމެއް ނޫން. ކިހާވަރެއްގެ ކަމެއް ކަން އެނގޭނީ ތަޖުރިބާކުރަން ޖެހުމުން."\nއަލީ ވަހީދު އޭނާގެ އާއިލާއާ އެކު ޕާކެއް ތެރޭގައި\nރައީސް ޔާމީންގެ "މުށުތެރެއިން ދޫވީ ހަމަ ކިރިޔާ"\nޑރ. ޖަމީލް ރާއްޖެ ދޫކުރެއްވީ، އޭނާ ވިދާޅުވި ގޮތުން، ގާނޫނު އަސާސީން ލިބިދިން ރައްކާތެރިކަން ނިގުޅައިގަނެވި މުދަލާއި ނަފްސަށް ލިބޭ ރައްކާތެރިކަން ނެތި، ދަށު ދަރަޖައަކަށް ވެއްޓުނު ހިސާބުންނެވެ. ޖަމީލް ދެކެވަޑައިގަންނަވާ ގޮތުގައި ހުރިހާ އިޖުރާއަތުތައް އެއްކިބާކޮށް އެމަނިކުފާނު ވަކިކުރީ ގާނޫނު އަސާސީއާ ހިލާފަށެވެ. އެ ހިސާބަށް ގައުމުގެ ކަންކަން ދިޔައިރު ވެސް ގާނޫނު ނަގަހައްޓަވަން ތިއްބެވި މެމްބަރުން ތެދުވެވަޑައިގެން އެ މަސައްކަތް ނުކުރެއްވުމަކީ މުޅި ގައުމަށް ކުރިމަތިކުރުވި ހިތްދަތިކަމެއް ކަަމަށް އޭނާ ވިދާޅުވި އެވެ.\nމަޖިލިސް ތެރެއިންނާއި މަގުމަތީގައި އަޅުގަނޑާ ދެކޮޅަށް ކަންތައްތަކެއް ރާވައި ނަފްސަށް ނުރައްކާ ކުރާ ހިސާބަށް ދިޔައިމަ އަޅުގަނޑު ރާއްޖެއިން ދާން މަޖުބޫރުވީ --ޖަމީލް\nޑރ. ޖަމީލު އާއިލާއާ އެކު ލަންޑަނުގައި\n"އޭގެ ތެރޭގައި އެ މެމްބަރުންތަކެއް ހޮވަން އަޅުގަނޑު ބުރަ މަސައްކަތްތަކެއް ކުރެއްވި މެމްބަރުން ވެސް ހިމެނިވަޑައިގަންނަވާ. އެއްވެސް މެމްބަރެއް ނެތް އުސޫލަށްޓަކައި ތެދުވެވެވަޑައިގެން ހައްގުގެ ވާހަކަ ދައްކަވާފައި. އެއީ އުސޫލާއި ރާއްޖޭގެ ދުސްތޫރަށްޓަކައި ދައްކަން ޖެހޭ ވާހަކަ. އެ ވާހަކަ ދައްކާފައެއް ނުވޭ. މަޖިލިސް ތެރެއިންނާއި މަގުމަތީގައި އަޅުގަނޑާ ދެކޮޅަށް ކަންތައްތަކެއް ރާވައި ނަފްސަށް ނުރައްކާ ކުރާ ހިސާބަށް ދިޔައިމަ އަޅުގަނޑު ރާއްޖެއިން ދާން މަޖުބޫރުވީ،" ޖަމީލް ވިދާޅުވި އެވެ.\nއަމީނާއި އަލީ ވަހީދުގެ ސަބަބު ތަފާތެވެ؛ މެއި 1 ގައި މާލޭގެ މަގުތަކުގައި އަތުރާލި ސަފުތަކުން ސަރުކާރު ޖެހިލުންވިއިރު އޭގެ ފުރިހަމަ ޒިންމާ ނަންގަވަން ޖެހިވަޑައިގަންނަވާނެކަން އެ ބޭފުޅުންނަށް އެނގިވަޑައިގަންނަވަ އެވެ. ދެ ބޭފުޅުން ވިދާޅުވި ގޮތުގައި، ކަންކަން އަތުރާލީ ވެސް އެ ބޭފުޅުންނަށް ސަލާމަތްވެވޭނެ ގޮތަކަށް ނޫނެވެ.\nކުރީގެ ނައިބު ރައީސް ޑރ. ޖަމީލް އާއިލާއާއެކު.\nމުޒާހަރާގައި އިސްކޮށް އުޅުއްވި އަދާލަތު ޕާޓީގެ ރައީސް އިމްރާން އަބްދުﷲ ހައްޔަރުކުރުމާ އެކު ސަރުކާރުގެ މިސްރާބު ހުރި ގޮތް ތަސައްވަރުކުރެއްވުނު ކަމަށް އަލީ ވަހީދު ވިދާޅުވި އެވެ. އިމްރާން ގޭދޮށަށް ގޮސް ފުލުހުން އޭނާ ހައްޔަރުކުރި ރޭ ދަންވަރު ސްރީ ލަންކަން ފްލައިޓުން އަލީ ވަހީދަށް ރާއްޖެ އިން ފުރާވަޑައިގެންނެވުނީ ހަނި ފުރުސަތަކުންނެވެ. ފްލައިޓުގައި އިންނަވަނިކޮށް ފުލުހުން ދިޔަ ނަމަވެސް ކޯޓު އަމުރެއް ނެތުމުން އަލީ ވަހީދަށް ސަލާމަތްވެވަޑައިގެންނެވުނީ އެވެ. އޭރު އަމީނާއި ސޮބާހް ރަޝީދު ވަނީ ރާއްޖެ ދޫކުރައްވައި ޔޫކޭ އަށް ވަޑައިގެންފަ އެވެ.\n"ސަރުކާރުގެ މިސްރާބު ހުރި ގޮތުން އިދިކޮޅު އެންމެން އަތުޖެހުން އެއީ އެންމެ ރަނގަޅު ގޮތެއް ނޫން ކަމަށް އެންމެންނަށް ވެސް ފެނުނީ،" އަލީ ވަހީދު ވިދާޅުވި އެވެ.\nމަޅީގައި ޖެހުނު ނަމަ ތިބޭނީ ކުޑަގޮޅީގައި\nމޭޑޭގެ މުޒާހަރާގައި އިސްކޮށް ތިއްބެވި ބައެއް ބޭފުޅުން އިނގިިރޭސިވިލާތަށް ވަޑައިގަތުމުން އެކި މީހުން އެކަން މާނަކުރީ އެކި ގޮތަށެވެ. އެއް ބަޔަކު ބުނީ "ފަހު ވަގުތު މައިދާން ދޫކޮށް ފިލީ" ކަމަށެވެ. މުޒާހަރާގައި ބައިވެރިވި ބައެއް މީހުން ވެސް އެ ވިސްނުން ގެންގުޅުނެވެ.\nއެ ވިސްނުމަށް ތިން ބޭފުޅުންގެ ވެސް ރައްދަކީ މިއެވެ؛\n"ޔާމީންގެ އަތްދަށުން ސަލާމަތްވެގެން ގައުމުން ބޭރަށް އައުމަކީ އަޅުގަނޑުމެން ރައްޔިތުންނަށްޓަކައި ކުރި ކަމެއް. އަޅުގަނޑުމެން ފިލީއަކީއެއް ނޫން. އަޅުގަނޑުމެން ފިލި ނަމަ އަޑެއް ނީވޭނެ، ނުފެންނާނެ. އަޅުގަނޑުމެން ތިބި ތަން އެބަ އެނގޭ، ކުރާ މަސައްކަތް އެބަ އެނގޭ. އެއީ އަޅުގަނޑުމެންގެ ހުށިޔާރުކަން. ޔާމީންގެ ބަލިކަށިކަން،" އަމީން ވިދާޅުވި އެވެ.\nއަލީ ވަހީދު، އަމީން އިބްރާހިމް. ޑރ. އަހުމަދު ޝަހީދާ އެކު\nއަލީ ވަހީދު ދެކެވަޑައިގަންނަވާ ގޮތުގައި ރައީސް ޔާމީން ދައުލަތުގެ ފައިސާ އަށް ހިޔާނާތްތެރިވެވަޑައިގަތުމާއި ދެން ވެސް ހިންގެވި "ޖަރީމާތައް" ފަޅާއަރުވާލެވުނީ ގައުމުން ބޭރުގައި ތިއްބެވުމުންނެވެ. ޖަލުގެ ކުޑަ ގޮޅީގައި އޮންނަވައިގެން އެއީ ވާނެ ކަމެއް ނޫން ކަން ރައްޔިތުން ގަބޫލުކުރާނެ ކަމަށް އޭނާ ވިދާޅުވި އެވެ. އަދި އެ ނިންމުމާ ދޭތެރޭ ޝައްކުކުރި މީހުން ވެސް މިހާރު އުފާވާނެ ކަމަށް ވެސް ވިދާޅުވި އެވެ.\nއޭނާ ވިދާޅުވި ގޮތުގައި މޭޑޭގެ މުޒާހަރާގައި ހައްޔަރުކޮށް ދޫނިދު އަށް ގެންދިޔައިރު އިދިކޮޅު ހަރަކާތްތަކުގެ މީހުންނަށް 13 ގޮޅި ވަނީ ހާއްސަކޮށްފަ އެވެ.\n"އޭރުވެސް އިމްރާން ގާތު ބުނިން އެއް ބަޔަކު މިތަނުން ނިކުންނަން ޖެހޭނެއޭ، އެއީ 13 ގޮޅި އެ މީހުން ހަދާފައި އިނީ ޖުމްލަ. މި ގޮޅިތައް ފުރާލަންވީއޭ ނުވަތަ ރައީސް ޔާމީން ބޭނުން ގޮތަކަށް ތަރުތީބުކުރަން ޖާގަ ދީގެން ނުވާނެއޭ،" އަލީ ވަހީދު ވިދާޅުވި އެވެ.\nތިން ބޭފުޅުން ވެސް ގަބޫލުކުރައްވާ ގޮތުގައި ރާއްޖޭގެ ސިޔާސީ މަސްރަހު މިހާރު އޮތީ "ބަނަ ވިލާގަނޑެއްގެ ދަށުގަ" އެވެ. މި ސަރުކާރުގައި އެނބުރި ގައުމަށް ވަޑައިގެންނެވުމުގެ ވިސްނުމެއް ތިން ބޭފުޅުން ވެސް ނުގެންގުޅުއްވަ އެވެ. އެއަށް ވުރެ ބޮޑު ޒިންމާއަކީ، ރައީސް ޔާމީންގެ ވެރިކަމުން ރައްޔިތުންނަށް "ހަމަޖެހުމުގެ ނޭވާއެއް ލެވޭނެ ގޮތެއް ހޯދައިދިނުން" ކަމަށް ތިން ބޭފުޅުން ވެސް ވިދާޅުވި އެވެ.\nއިނގިރޭސި ވިލާތުގައި ދިރިއުޅުއްވަމުން ގެންދަވާ ސިޔާސީ ބައެއް ލީޑަރުން. - ފޮޓޯ: އެމްޑީޕީ\n"މޭޑޭގެ މުޒާހަރާގައި މި ކުރި ކަމަކީ ޕްލޭންގެ ދަށުން 2018 ގައި އޭނާ [ރައީސް ޔާމީނަށް] ތްރެޓަކަށް ވެދާނެ އެންމެން، ނުވަތަ ތިމަންނައަށް އުނދަގުލެއް ކުރިމަތިވެދާނެ އެންމެން ދުއްވާލީ،" އަމީން ވިދާޅުވި އެވެ.\n"ހަގީގަތުގައި އަޅުގަނޑުމެން މިތަނުގައި މި ކުރާ މަސައްކަތަކީ ސިޔާސީ މަސައްކަތް. އަޅުގަނޑުމެންނަށް ހޭލެވޭނީ ވެސް، ނިދޭނީ ވެސް ރާއްޖޭގައި ހިނގާ ކަންތައް ބަލަމުން މޮނިޓާކުރަމުން. އަދި އެ ކަންކަމާ ގުޅޭ ގޮތުން ބަހުސްކޮށް މައުލޫމާތު ހޯދަން."\nޖަމީލާއި އަމީން އަދި އަލީ ވަހީދު ވެސް ދެކެވަޑައިގަންނަވާ ގޮތުގައި ތިން ބޭފުޅުންނަށް ކުރިމަތިވެވަޑައިގެންނެވި ހިތްދަތިކަމަށް ވުރެ މުހިއްމީ އެހެން ކަމެކެވެ؛ އެއީ "ރައީސް ޔާމީންގެ މުށުތެރެއަށް ޖަމާކުރައްވާފައިވާ ހުރިހާ ބާރެއް" އަތުލައި ރައްޔިތުންނަށް "މިނިވަންކަން" ހޯދައިދެއްވުމެވެ.\nއިތުރު ލިޔުންތައް ދިވެހި ސަރުކާރު ޑރ. މުހައްމަދު ޖަމީލް އަހުމަދު އިދިކޮޅު އިއްތިހާދު ރައީސް އަބްދުﷲ ޔާމީން އަމީން އިބްރާހީމް އަލީ ވަހީދު، ކުރީގެ ޓޫރިޒަމް މިނިސްޓަރު


ނެދަރލެންޑްސް ސަރުކާރުން ރާއްޖެއަށް ކަނޑައެޅުއްވި އާ ސަފީރު އެމަނިކުފާނުގެ ސަފީރުކަމުގެ ފަތްކޮޅު ރައީސުލްޖުމްހޫރިއްޔާއަށް މިއަދު އަރުއްވައިފި – Maldivian Democratic Party\n06 ފެބުރުއަރީ 2012\nނެދަރލެންޑްސް ސަރުކާރުން ރާއްޖެއަށް ކަނޑައެޅުއްވި އާ ސަފީރު އެމަނިކުފާނުގެ ސަފީރުކަމުގެ ފަތްކޮޅު ރައީސުލްޖުމްހޫރިއްޔާއަށް މިއަދު އަރުއްވައިފި\nނެދަރލެންޑްސް ސަރުކާރުން ރާއްޖެއަށް ކަނޑައެޅުއްވި އާ ސަފީރު ލުޑޮވިކަސް ވިލްހެލްމަސް މަރިއަރ ޕިއެޓް، އެމަނިކުފާނުގެ ސަފީރު ކަމުގެ ފަތްކޮޅު ރައީސުލްޖުމްހޫރިއްޔާ މުޙަންމަދު ނަޝީދަށް މިއަދު އަރުއްވައިފިއެވެ.\nމިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މިރަސްމިއްޔާތުގައި، ފަތްކޮޅު އެރުއްވުމަށްފަހު، ނެދަރލެންޑްސްގެ އާ ސަފީރާ ރައީސުލްޖުމްހޫރިއްޔާ ބައްދަލުކުރައްވައި، ސަފީރަށް ތަހުނިޔާ ވިދާޅުވިއެވެ. އަދި ރާއްޖެއާއި ނެދަރލެންޑްސްއާ ދެމެދު އޮތް ގުޅުމާއި، މިގުޅުން އިތުރަށް ބަދަހިކުރެއްވުމާ ބެހޭގޮތުން ދެބޭފުޅުން ވާހަކަފުޅު ދެއްކެވިއެވެ.\nމި ބައްދަލުކުރެއްވުމުގައި ރާއްޖޭގެ މިހާރުގެ ސިޔާސީ މަސްރަޙާ ބެހޭގޮތުންނާއި، ރާއްޖޭގެ އިޤްތިޞާދު އިތުރަށް ހަރުދަނާކުރެއްވުމަށް ސަރުކާރުން އަޅުއްވަމުން ގެންދަވާ ފިޔަވަޅުތަކުގެ މައްޗަށް ދެބޭފުޅުން މަޝްވަރާ ކުރެއްވިއެވެ. މިގޮތުން ރާއްޖޭގެ އިޤްތިޞާދަށް ކުރިމަތިވެފައިވާ މައްސަލަތައް ޙައްލުކުރެއްވުމުގެ ގޮތުން ސަރުކާރުން އަލަށް ހިންގަވަން ފެށްޓެވި ޓެކްސް ނެގުމުގެ ނިޒާމް ވަރަށް ކާމިޔާބުކަން ރައީސުލްޖުމްހޫރިއްޔާގެ ވާހަކަފުޅުގައި ފާހަގަކުރެއްވިއެވެ.


Ali Zahir ge Tweet aa eku inthige team rathah\nއަލީ ޒާހިރުގެ ޓްވީޓާއެކު އިންތިގެ ޓީމު ރަތަށް\nމަޖިލީހުގެ ނާއިބު ރައީސް އީވާ އަބްދުﷲ އާއި ހެންވޭރު ހުޅަނގު ދާއިރާގެ މެންބަރު ހަސަން ލަތީފް އަދި އުނގޫފާދޫ ދާއިރާގެ މެންބަރު މުހައްމަދު ވަހީދު\nރައީސުލްޖުމްހޫރިއްޔާގެ އޮފީހުގެ ޗީފް އޮފް ސްޓާފް އަލީ ޒާހިރުގެ ޓްވިޓާ އެކައުންޓުން ކުރި ޓްވީޓްތަކާއި ގުޅިގެން އެމްޑީޕީގެ ޗެއާޕާސަން ކަމަށް މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ ގެންނަން ތާއީދު ކުރައްވާ އެ ޕާޓީގެ އިސް ބައެއް މެންބަރުން ކަންބޮޑުވުން ފާޅުކުރައްވައިފި އެވެ.\nމިއަދު ހެނދުން ފެށިގެން އަލީ ޒާހިރުގެ ޓްވިޓާ އެކައުންޓުން ދިޔައީ ޓްވީޓްތަކެއް ކުރަމުންނެވެ. ރަައީސް އޮފީހުގެ އޮފިޝަަލަކު ވިދާޅުވީ އަލީ ޒާހިރުގެ އެކައުންޓް ހެކްކޮށްފައިވާ ކަމަަށެވެ. އަދި އެ މަަައްސަލަ މިހާރު ފުލުހަށް ހުށައަޅާފައިވާ ކަމަށެވެ.\nއަލީ ޒާހިރުގެ ޓްވިޓާ އެކައުންޓުން ކުރި ފުރަތަމަ ޓްވީޓްގައި ރައީސް ނަޝީދާއި އެމަނިކުފާނަށް ތާއީދު ކުރާ އެމްޑީޕީގެ އެކްޓިވިސްޓިކަށް ވަނީ ރައްދު ދީފައެވެ. އަދި ބައެއް ހުތުރު ބަސްތައްވެސް ބޭނުން ކޮށްފައިވެއެވެ.\nދެވަނަ އަދި ތިންވަނަ ޓްވީޓްގައިވެސް އެފަދަ އިބާރާތްތައް ބޭނުން ކޮށްފައިވެއެވެ.\nމިކަމާއި ގުޅިގެން މަޖިލީހުގެ ނާއިބު ރަައީސް އީވާ އަބްދުﷲ ވިދާޅުވީ ކުރިއަށް އޮތީ އެމްޑީޕީގެ އެތެރޭގެ އިންތިހާބެއް ކަމަށާ މިއީ އަލީ ޒާހިރާ ކުޑަވެސް ގުޅުމެއް އޮތް ކަމެއް ނޫން ކަމަށެވެ. އަދި އެމްޑީޕީގެ މެންބަރުންގެ ބުރަ މަސައްކަތުން ގެނައި ސަރުކާރުގެ ކިތަންމެ ވަރުގަދަ މަގާމެއްގައި އިންނެވުނެއް ކަމަކު އެމްޑީޕީ ހަރާބުކުރަން މެމްބަރުން ފުރުސަތެއް ނުދޭނެ ކަމަށެވެ.\n"ފަހަތަށް ޖެހިވަޑައިން މި ޕާޓީއަށް މި ކަން ދޫކޮށްލައްވާ،" އަލީ ޒާހިރަށް އިޝާރާތް ކުރައްވާ އީވާ ވިދާޅުވިއެވެ.\nމި މައްސަލާގައި އެމްޑީޕީގެ ކުރީގެ ޗެއާޕާސަން ހަސަން ލަތީފް ވަނީ ކަންބޮޑުވުން ފާޅުކުރައްވާފައެވެ. ހަސަން ވިދާޅުވީ ކުރާ ނުރަނގަޅު ކަންކަން މަތިޖެހުމަށާއި ފޮރުވުމަށް ފަހަރަކު މުއައްސަސާއެއް ފަހަރަކު މުއައްސަސާއެއް ބޭނުން ކުރަމުން ކުރަމުން ގެންދާ ކަމަށެވެ. އަދި އެކަމުގެ ސަބަބުން މުޅި ދައުލަތާމެދު ރައްޔިތުންގެ އިތުބާރު ގެއްލިގެންދާ ކަމަށެވެ.\n"... އެހެން ނުހައްދަވާ. ޕާޓީ އާއި ސަރުކާރާއި ދައުލަތުގެ އިތުބާރު ގެއްލުނަ ނުދެއްވާ،" ރައީސް ސޯލިހަށް ޓެގް ކުރައްވާ ހަސަން ލަތީފް ކުރެއްވި ޓްވީޓްގައި ވިދާޅުވެފައެވެ.\nއިމްތިޔާޒު ފަހުމީގެ ކެމްޕެއިން ތަރުޖަމާން އަދި އުނގޫފާރު ދާއިރާގެ މެންބަރު މުހައްމަދު ވަހީދު ވިދާޅުވީ އެމްޑީޕީގެ އެތެރޭގެ އިންތިހާބެއްގައި އޮޅިގެން މުޅި ދައުލަތް ބޭނުންކުރެވެމުންދާ ކަމަށެވެ.\n"ރައީސް އޮފީސް އެކައުންޓުތަކުން އޮޅިގެން ޓުވީޓް ކުރެވެނީ. ޗީފް އޮފް ސްޓާފަށް އޮޅިގެން ޓުވީޓް ކުރެވެނީ. އެމްޑީޕީގެ އެތެރޭގެ އިންތިހާބެއްގައި އޮޅިގެން މުޅި ދައުލަތް ބޭނުންކުރެވެނީ. އެހެން ނުހައްދަވާ،" ވަހީދު ވިދާޅުވިއެވެ.\nއެމްޑީޕީ އީވާ އަބްދުﷲ ހަސަން ލަތީފް + އިމްތިޔާޒު ފަހުމީ އަލީ ޒާހިރު\n"އިންތިހާބު ލަސްކުރަން އިންކާރު ކުރަން"\nއިންތި ފޭދޫގައި، ތަފާތު ކެމްޕެއިނެއް\nނަޝީދަށް ވަފާތެރި މެންބަރުންގެ ފާޑުކިޔުން އަނެއްކާވެސް ފަޔާއަށް


ޓްރެއިލަރގައި ދެއްކި ލަވައެއް ފިލްމުގައި ނެތުމުން ޔަޝްރާޖް ފިލްމްސްއިން ދިހަ ހާސް ރުޕީސްގެ ބަދަލު ދޭން ޖެހިއްޖެ. | Jazeera\tޓްރެއިލަރގައި ދެއްކި ލަވައެއް ފިލްމުގައި ނެތުމުން ޔަޝްރާޖް ފިލްމްސްއިން ދިހަ ހާސް ރުޕީސްގެ ބަދަލު ދޭން ޖެހިއްޖެ. - Jazeera\nޓްރެއިލަރގައި ދެއްކި ލަވައެއް ފިލްމުގައި ނެތުމުން ޔަޝްރާޖް ފިލްމްސްއިން ދިހަ ހާސް ރުޕީސްގެ ބަދަލު ދޭން ޖެހިއްޖެ.\nޙަދީޖާ އަލީ February 22, 2020 49 views0\nޝާހްރުކް ޚާން ލީޑް ރޯލުން ފެނިގެން ދިޔަ ފިލްމް "ފޭން" ގެ ޓްރެއިލަރގައި ދެއްކި ލަވަ "ޖަބްރަ ފޭން" ފިލުމުގައި ހިމަނާފައި ނުވާތީ، އެކަމާ ޝަކުވާކޮށް ޕެޓިޝަން ހުށައެޅި މީހަކަށް، ޔަޝްރާޖް ފިލްމްސް އިން ދިހަ ހާސް ރުޕީސް ދޭންޖެހިއްޖެއެވެ. މި ބަދަލު ދޭން ޔަޝްރާޖުގެ މައްޗަށް އަންގާފައިވަނީ، މަހާރަޝްޓްރާގެ އޮރަންގްއާބާދުގެ ސްކޫލު ޓީޗަރެއް ކަމަށްވާ އަފްރީން ފާތިމާ ޒައިދީއަށެވެ.\nފިލްމުގެ ޓްރެއިލަރ އިން ލަވަ ފެނުމުން އޭނާ ޓިކެޓް ގަނެގެން ގޮސް ފިލްމު ބެލިއިރު އެ ލަވަ ފިލްމުގައި ނެތުން އެއީ، "އޮޅުވާލުން، ކެހިދިނުން އަދި މަކަރު ހެދުން" ކަމުގައި އަފްރީން ދެކެއެވެ. އަދި މިއީ ވިޔަފާރި ކުރުމުގެ އާއްމު މިންގަނޑާއި ޚިލާފްކަމެއް ކަމަށްވުމުން މީގެ ބަދަލު ލިބެން ޖެހޭނެކަމަށް ޤަބޫލު ކުރެވޭތީ މި ޕެޓިޝަން ހުށައެޅީކަމަށް އަފްރީން ހާމަ ކުރިއެވެ. ޚިދުމަތްހޯދާ ފަރާތްތަކުގެ ހައްޤުތައް ރައްކާތެރިކުރުމަށް ހެދިފައި ހުރި ކޮމިޝަންއަށް މި މައްސަލަ ހުށައެޅުމުން، ފުރަތަމަ ޔަޝްރާޖުން ބުނީ ޓްރެއިލަރގައި ދެއްކި ނަމަވެސް ފިމްލުގައި މި ލަވަ ނުހިމެނޭކަމަށް އިންޓަރވިއު އެއްގައި ބުނެފައިވާނެކަމާއި، އެހެންވުމުން މި މައްސަލާގައި ބަދަލު ދޭން ނުޖެހޭނެކަމަށެވެ. ނަމަވެސް ކޮމިޝަންއިން ބުނީ، އެ އިންޓަރވިއު ހުރިހާ އެންމެން ބަލާފައިނުވާކަމާއި، ޓްރެއިލަރގައި ލަވަ ހިމެނުމަށްފަހު ފިލްމުގައި އެ ލަވަ ނެތުމުން އެކަމާ ޝަރުވާ ކުރި ފަރާތަށް ބަދަލު ދޭންޖެހޭނެކަމަށެވެ.\nއާފްރީން މި ޝަކުވާ ހުށައެޅީ 2017 ގައެވެ.


Ranveer ge ''Cirkus'' gai hiyaalee dhuniye eh dhakkuvaidheyn massaikai koffai vaane: Rohit Shetty - One Online\nރަންވީރް ސިންގު އިންސްޓަގްރާމް ފޮޓޯ---\nރަންވީރުގެ ''ސާކަސް''ގައި ހިޔާލީ ދުނިޔެއެއް ދައްކުވައިދޭން މަސައްކަތް ކޮށްފައިވާނެ: ރޯހިތު ޝެޓީ\nރަންވީރު ސިންގު ފެނިގެންދާ ފިލްމު، ''ސާކަސް''ގައި ހިޔާލީ ދުނިޔެއެއް ދައްކުވައިދޭން މަސައްކަތް ކޮށްފައިވާނެ ކަމަށް އެ ފިލްމުގެ ޑައިރެކްޓަރު ރޯހިތު ޝެޓީ ބުނެފިއެވެ.\nއޭނާ އެހެން ބުނެފައިވަނީ އެ ފިލްމާ ގުޅޭ ގޮތުން މީހަކު ކުރި ސުވާލަކަށް ޖަވާބު ދެމުންނެވެ. ރޯހިތު ބުނީ، މި ފިލްމަކީ 1969-1970ގެ އަހަރުތައް ދައްކުވައިދޭނެ ފިލްމެއް ކަމަށާއި އޭރުގެ ކޮމެޑީއަށް ހާއްސަ ކުރެވިފައިވާނެ ކަމަށެވެ.\n''އަހަރެމެން މި މަސައްކަތް ކުރަނީ އެއަށް އާ ކަންކަން އިތުރުކުރަން. އެކަމުގެ މަސައްކަތްތައް ކުރިއަށްދަނީ. ފުދޭ ވަރަކަށް ސްޕެޝަލް އިފެކްޓު ބޭނުން ކުރެވޭނެ. ހިޔާލީ ދުނިޔެއެއް ދައްކުވައިދޭން މަސައްކަތް ކުރާނެ،'' ރޯހިތު ޝެޓީ ބުނެފައިވެއެވެ.\n''ސާކަސް'' އަކީ ކޮމެޑީ ޑްރާމާއެކެވެ. ބެލުންތެރިންނާ ހަމައަށް މިއަހަރުގެ ޑިސެމްބަރު 31 ގައި ރިލީސް ކުރަން ނިންމާފައިވާ މި ފިލްމުގައި ޕޫޖާ ހެގްޅޭ އަދި ޖެކްލިން ފެނަންޑޭޒް ލީޑު ރޯލުން ފެނިގެންދާނެއެވެ.\nރޯހިތު ޝެޓީ އަދި ރަންވީރުގެ ޓީމަކީ ބެލުންތެރިންނަށް ވަރަށް ކަމުދާ ޓީމެކެވެ. އެގޮތުން 2018 ވަނަ އަހަރު ރޯހިތު ޝެޓީ ނެރުނު ''ސިމްބާ'' އަކީ ރަންވީރާއެކު އޭނާ މަސައްކަތް ކުރި ފުރަތަމަ ފިލްމެވެ. އަދި އެ ފިލްމު ވަނީ ގިނަ ބަޔަކަށް ކަމުގޮސްފައެވެ. ސިމްބާގެ ކާމިޔާބީއަށްފަހު މި ފިލްމަކީ ރޯހިތު ޝެޓީ އާއި ރަންވީރު އެކުގައި މަސައްކަތްކުރާ ދެވަނަ ފިލްމެވެ.\nގުޅޭ ޓެގު ބޮލީވުޑް ރަންވީރް ސިންގް


Thimaaveshi saafukohgen MTCC misaalu dhahkaifi\nތިމާވެށި ސާފުކޮށްގެން އެމްޓީސީސީ މިސާލު ދައްކައިފި\nއެމްޓީސީސީގެ މުވައްޒަފުން ވިލިމާލެ ސާފު ކުރަނީ.--އަވަސް ފޮޓޯ: އަފްޝީން ނަސީރު\nވިޔަފާރިއެއްނަމަ އިޖުތިމާއީ ޒިންމާއެއް އޮންނާނެ އެވެ؛ މިއީ އެފަދަ ޒިންމާއެއް އަދާކުމެވެ، ރާއްޖޭގެ އެންމެ ބޮޑު މައްސަލަ ކަމަށްވާ ކުނިން ވަށައިގެންވާ ވެށި ސަލާމަތް ކޮށްދޭން މަސައްކަތް ކުރުމަކީ ކުޑަ ކަމެއް ނޫނެވެ. މިކަމުން އެމްޓީސީސީގެ މުވައްޒަފުން މިވަނީ ރީތި މިސާލެއް ދައްކާފަ އެވެ. ވިލިމާލެ ސާފުކޮށްގެން ލައްކަ ކުނި ނަގައިފި އެވެ.\n"ރާއްޖެއަށް ކުނީގެ މައްސަލައަކީ ބޮޑު ކަމެއް. އެހެންވެ ސުޒުކީއިން ބާއްވާ ހަރަކާތާވެސް ގުޅުވާލައިގެން މި އިވެންޓް މި ބޭއްވީ،" އެމްޓީސީސީގެ ޖެނެރަލް މެނޭޖަރު އިސްމާއިލް އަދުހަމް ވިދާޅުވި އެވެ.\nއެމްޓީސީސީގެ ޖެނެރަލް މެނޭޖަރު އަހުމަދު އަދުހަމް އިންޓަވިއު ދެއްވަނީ. --އަވަސް ފޮޓޯ\nއެމްޓީސީސީގެ އިސް ނެގުމެއްގެ ދަށުން "ސޭވް ދަ ބީޗް" ޖަމިއްޔާއާ ގުޅިގެން ބޭއްވި މި ހަރަކާތުގައި 100 އަށްވުރެ ގިނަ މުވައްޒަފުން ބައިވެރިވި އެވެ. އަދި ވަރަށް ގިނަ ކުނިވަނީ ވިލިމާލެއިން ނަގާފަ އެވެ. މި ކުނީގެ ތެރޭގައި ގިނައިން ހުރީ ފެން ބޮއިފައި އުކާލާ ހުސް ފުޅި އެވެ.\n"މީގެ މަގުސަދަކީ އެމްޓީސީސީ އަކީ ޕަބްލިކް ކުންފުންޏަކަށް ވުމާއެކު ހަމަ ހުރިހާ ފަރާތްތަކެއްގެ މެދުގައި، ހާއްސަކޮށް މި ރާއްޖެއަކީ ނާޒުކު ތިމާވެއްޓެއް އޮތް ގައުމަކަށް ވާތީ ރާއްޖޭގެ ފަރުތަކާ ބީޗް ފަދަ ތަންތަނަކީ ސާފުކޮށް ރީތިކޮށް އޮންނަ ތަނަކަށް ހެދުން. އަދި އެކަމަށް އާންމުން ވެސް އަހުލުވެރި ކުރުވުން،" އަދުހަމް ވިދާޅުވި އެވެ.\nއެމްޓީސީސީން ބޭއްވި މި ހަރަކާތަކީ އެ ކުންފުނިން ވިއްކާ ސުޒުކީ ބްރޭންޑުން މުޅި ދުނިޔޭގައި ހިންގާ ކެމްޕޭނެއްގެ ބައެކެވެ. މި ކެމްޕޭން ބާއްވާތާ ހައެއްކަ އަހަރު ވެއްޖެ އެވެ.\nއެމްޓީސީސީ ބޯޑުން ޝާއިރު އިސްތިއުފާ ދީފި\nޝާހު އެމްޑަބްލިއުއެސްސީއަށް، އާޒިމް އެމްޓީސީސީއަށް\n36 މިލިއަނަށް މީދޫ ބަނދަރު ހަދަން ހަވާލުކޮށްފި\nއެންމެ އިސްކަން ދެނީ ދަތުރުފަތުރުގެ ނިޒާމަށް: ރައީސް


Maalhos Team Ge Coach Akah Mifaharu Ves Nisthaaru - Vaguthu\nމާޅޮހު ޓީމްގެ ކޯޗަކަށް މިފަހަރު ވެސް ނިސްތާރު\nމާޅޮހު ކޯޗް ނިސްތާރު - ފޮޓޯ: ފޭސްބުކް/މާޅޮސް ސްޕޯޓްސް ކުލަބް ޕޭޖް\nއއ. މާޅޮހު ޓީމަށް ނިމިދިޔަ ދިވެހި ޕްރިމިއަރ ލީގްގައި ބޮޑު ކާމިޔާބީއެއް ހޯދައިދިން ނިސްތާރު މިއަހަރުވެސް އެޓީމަށް ކޯޗުކަން ކޮށްދޭން ނިންމައިފިއެވެ.\nނިސްތާރުގެ އިރުޝާދުގެ ދަށުން މިދިޔަ އަހަރުގެ ދިވެހި ލީގުގައި އަލަށް ވާދަކުރި މާޅޮސް ލީގު ނިންމާލީ 14 މެޗް ކުޅެ ނުވަ ޕޮއިންޓާއެކު ތާވަލްގެ ހަތްވަނައިގައި އޮވެއެވެ. އަދި މާޅޮހު ޓީމްގެ ގިނަ ކުޅުންތެރިންތަކެއް ވަނީ އެ މުބާރާތުގައި ވިދާލައި މިހާރު ރާއްޖޭގެ މަޝްހޫރު ޓީމްތަކަށް ކުޅެން ފަށާފައެވެ.\nނިސްތާރު ވަނީ މީގެ ކުރިން ފަސްޓް ޑިވިޝަންގައި ކުޅޭ ވިކްޓަރީ ސްޕޯޓްސް ކުލަބާއި، ބީޖީގެ އިތުރުން އީގަލްސްގެ އެސިސްޓެންޓް ކޯޗްކަންވެސް ކޮށްދީފައެވެ.\nރާއްޖޭގެ ފުޓްބޯޅަ އޮނިގަނޑަށް ގެނެވުނު ބަދަލާއެކު މިދިޔަ އަހަރު މިނިވަން ޗެމްޕިއަންޝިޕްގެ ގަދަ ހަތަރެއްގައި ހިމެނުނު މާޅޮސް ޓީމް މިއަހަރު ކުޅޭނީ މިނިވަން ޗެމްޕިއަންޝިޕްގެ ފައިނަލް ބުރުން ފެށިގެންނެވެ.\nމިދިޔަ އަހަރު މާޅޮސް ޓީމުން ފެނިގެން ދިޔަ އަހުމަދު އާރިފް (އާރި) މި ސީޒަންގައި ޓީސީ ސްޕޯޓްސް ކުލަބަށް ކުޅެމުންދާއިރު އެޓީމުގެ ގޯލް ބެލެހެއްޓި ކުޅަދާނަ ގޯލްކީޕަރު އިބްރާހިމް ޒަމީރު (އިބޫ) މިސީޒަންގައި ކުޅެމުންދަނީ ކުލަބް ވެލެންސިޔާއަށެވެ.\nއިބޫ ނެތްތަން ފޫބެއްދުމަށްޓަކައި މާޅޮހު ޓީމުންވަނީ ޕާކިސްތާންގެ ގައުމީ ޓީމްގެ ކީޕަރ ސާގިބް ހަނީފް އެޓީމަށް ގެނެސްފައެވެ. ސާގިބް ވަނީ މީގެ ކުރިން ރާއްޖޭގެ ބީޖީ ސްޕޯޓްސް ކުލަބަށްވެސް ކުޅެދީފައެވެ.


ޔާމިން ސަރުކާރުގެ ބެޔަސް ނުބެޔަސް ސްކީމުން 10،000 ރުފިޔާ ލިބުނީ އެންމެ ދޯންޏަކަށް – Dhen.mv\nޔާމިން ސަރުކާރުގެ ބެޔަސް ނުބެޔަސް ސްކީމުން 10،000 ރުފިޔާ ލިބުނީ އެންމެ ދޯންޏަކަށް\nދެން އެމްވީ March 2, 2020 - 12:49 pm\nކުރީގެ ރައީސް އަބްދުﷲ ޔާމީންގެ ސަރުކާރުން ތައާރަފްކުރި ކޮންމެ މަސްވެރިއަކަށް 10،000 ރުފިޔާގެ މަހު މުސާރައެއް ދިނުމުގެ ސްކީމްގެ ދަށުން އެ ފައިސާ ލިބުނީ އެންމެ ދޯންޏަކަށް ކަމަށް ފިޝަރީޒް މިނިސްޓަރު ޒަހާ ވަހީދު ވިދާޅުވެއްޖެ އެވެ.\nމިއަދުގެ މަޖިލީހަށް މިނިސްޓަރު ޒަހާ ހާޒިރުކޮށްފައިވަނީ، ކާށިދޫ ދާއިރާގެ މެންބަރު އަބްދުﷲ ޖާބިރު ކުރެއްވި ސުވާލަކަށް ޖަވާބުދެއްވަން ވެގެންނެވެ.\nމިނިސްޓަރު ޒަހާ މިހެން ވިދާޅުވީ އެކަމާ ގުޅޭ ގޮތުން ތިނަދޫ އުތުރު ދާއިރާގެ މެންބަރު އަބްދުލްމުޣުނީ ކުރެއްވި ސުވާލެއްގެ ޖަވާބުގައެވެ. މެންބަރު އަބްދުލްމުޣުނީ ކުރެއްވި ސުވާލަކީ، ބެޔަސް ނުބެޔަސް ސިޔާސަތުގެ ދަށުން ފައިސާ ދިނީ ކިތައް ދޯންޏަށްތޯ އާއި އެ ސިޔާސަތާ މެދު މިހާރު އަމަލު ކުރަނީ ކިހިނެއްތޯ އެވެ.\nމެންބަރު އަބްދުލްމުޣުނީ ކުރެއްވި ސުވާލަކަށް ޖަވާބު ދެއްވަމުން މިނިސްޓަރު ޒަހާ ވިދާޅުވީ އެސްކީމްގެ ދަށުން ފައިސާ ދެވިފައިވަނީ އެންމެ އުޅަނދަކަށް ކަމަށެވެ. އަދި އެއީ މި ސަރުކާރުގެ ސިޔާސަތެއް ނޫންކަމުން، އެކަން މިސަރުކާރުން ތަންފީޒު ނުކުރާ ކަމަށެވެ.\nއެ ސުވާލަށް ޒަހާ ޖަވާބު ދެއްވުމުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވީ، އެއީ ކޮން ގެއެއްގެ ދޯންޏެއް ތޯ ހިތަށް އަރާވަޑައިގެންނެވި ކަމަށެވެ. އެ ސުވާލާ ގުޅިގެން މިނިސްޓަރު ޒަހާ ވިދާޅުވީ، މަޖިލީހަށް މިއަދު ވަޑައިގަތީ އެ މައުލޫމާތު ސާފުކޮށްގެން ނޫން ކަމަށާއި، އެއީ ސީދާ ކޮން ދޯންޏެއްކަން އެނގިވަޑައިނުގަތަސް، އެއީ ށ. އަތޮޅަށް ނިސްބަސްވާ ދޯންޏެއް ކަމަށް ވިދާޅުވި އެވެ.\nބެޔަސް ނުބެޔަސް ސްކީމް ރައީސް ޔާމީން ތައާރަފް ކޮށްދެއްވާފައިވަނީ 2014 ވަނަ އަހަރުގެ މާޗް މަހުގެ 28 ވަނަ ދުވަހު، ގދ. ތިނަދޫގައެވެ. އެ ސްކީމްގެ ދަށުން މަސްވެރިކަން ދަށް މޫސުމުގައި ނުވަތަ މޫސުން ގޯސްވެގެން މަހަށް ނުދެވޭ ދުވަސްވަރު، މަސްވެރިންނަށް އާމްދަނީގެ ގޮތުގައި ފައިސާ ލިބޭނެއެވެ. ނަމަވެސް ރައީސް ޔާމީންގެ ސަރުކާރުން އެވައުދު އެކަށީގެންވާ ގޮތުގައި ނުފުއްދިގެން ފާޑުކިޔުންތައްވެސްވަނީ އަމާޒުވެފައެވެ.


Afrasheem ge maraa gulhigen Dr. Shaheem ge mahchah dhauvaa kuran fonuvaifi - AO News\nއަފްރާޝީމްގެ މަރާއި ގުޅިގެން ޑރ. ޝަހީމްގެ މައްޗަށް ދައުވާކުރަން ފޮނުވައިފި\nއަވަހާރަކޮށްލާފައިވާ ރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެމްބަރު އަދި ދީނީ އިލްމުވެރިޔާ ޑރ.އަފްރާޝީމް ޢަލީގެ މަރާއި ގުޅިގެން ކުރީގެ އިސްލާމިކް މިނިސްޓަރ، ޑރ. މުހައްމަދު ޝަހީމް އަލީ ސައީދުގެ މައްޗަށް ދައުވާކުރުމަށް އެދި މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަ ތައް ތަޙުޤީޤު ކުރާ ރިޔާސީ ކޮމިޝަނުން މިއަދު ޕްރޮސެކިއުޓަރ ޖެނެރަލް (ޕީޖީ) އޮފީހަށް ފޮނުވައިފި އެވެ.\nމަރު ކޮމިޝަނުން މިއަދު ކުރި ޓްވީޓެއްގައި ބުނެފައި ވަނީ އެ ކޮމިޝަނުން ބަލަމުން ގެންދިޔަ ޑރ. އަފްރާޝީމްގެ މަރުގެ މައްސަލާގެ ތަޙުޤީޤަށް ޑރ. ޝަހީމް ދޮގު މައުލޫމާތު ދެއްވާފައިވާތީ އާއި، ތަޙުޤީޤަށް ހުރަސް އަޅުއްވާފައިވާތީވެ، އެ މައްސަލާގައި އޭނާގެ މައްޗަށް ދައުވާކޮށްދެއްވުން އެދި ޕީޖީ އޮފީހަށް މައްސަލަފޮނުވާފައިވާ ކަމަށެވެ.\nރަހުމްކުޑަ ގޮތަކަށް އަވަހާރަކޮށްލާފައިވާ ޑރ. އަފްރާޝީމް އަށް އިންސާފު ހޯއްދަވައި ދެއްވުމަކީ ރައީސް ސޯލިހުގެ ރިޔާސީ ވައުދުފުޅެކެވެ.\nއޭޖީ އޮފީސްމަރާލާފައިވާ މީހުންނާއި، ގެއްލިފައިވާ މީހުންގެ މައްސަލަތައް ތަޙުޤީޤުކުރާ ކޮމިޝަންޑރ މުޙައްމަދު ޝަހީމް އަލީ ސައީދުޑރ. އަފްރާޝީމް އަލީޑރ.އަފްރާޝީމްޕީޖީޕީޖީ އޮފީސްޕްރޮސެކިއުޓާ ޖެނެރަލް\nބަންދުން ދޫކޮށްލަން ޖެހުނު އުނައިސްގެ މައްޗަށް ދައުވާކޮށްފި\nއައްޑޫ ޕީޖީ އޮފީހުގައިވެސް ވީޑިއޯ ކޮންފަރެންސް މެދުވެރިކޮށް ޝަރީޢަތް ކުރަނީ


Furathama faharah ufandhuvaheh faahaga kuree umurun 30 aharugai! - vNews.mv\nފުރަތަމަ ފަހަރަށް އުފަން ދުވަހެއް ފާހަގަކުރީ އުމުރުން 30 އަހަރުގައި!\nމުޙައްމަދު އަފްރާޙް 19 August 2019, 16:46\nކްރިސް ބެރިންގްޓަން އަކީ އުމުރުން 30 އަހަރުގެ ޚާއްސަ އެހީއަށް ބޭނުންވާ މީހެކެވެ.\nއެމެރިކާގެ ސްޓޭޓެއް ކަމަށްވާ ޓެކްސަސްގެ ރަށެއް ކަމަށްވާ ގޭޓްސްވިލްއަށް ނިސްބަތްވާ ބެރިންގްޓަންއަކީ ވަރަށް ހިތާމަވެރި ދިރިއުޅުމެއް ކަޑައްތުކުރަމުންދާ މީހެކެވެ. އޭނާގެ ދިރުޅުމުގައި އެންމެ ފަހުން ކުރިމަތިވި މުސީބާތަކީ ބަލި އެނދުގައި އޮތް އޭނާގެ ބައްޕަ މަރުވުމެވެ. އޭނާގެ ބައްޕަ މަރުވީ ލޭގެ ކެންސަރު ބަލީގަ އެވެ.\nއެއާއިއެކު އޭނާގެ ދިރިއުޅުން އެފުށްމިފުށަށް ޖެހުނެވެ. އަދި ހަދާނެ ގޮތެއް ނެތި އޭނާ މަގުމައްޗަށް ނިކުތެވެ. މީގެ ދެ މަހެއްހާ ދުވަސް ކުރީން ފުލުހުންނަށް ބެރިންގްޓަން ފެނުނީ މަގުމަތީންނެވެ. އޭނާގެ ހާލު ވަރަށް "ސީރިއަސް" އެވެ. އެއްވެސް މީހެއް އަދި އެއްވެސް ކަމެއްވެސް ހަނދާނެއް ނެތެވެ. ކުޑަ މިނުން އާއިލާގެ ގާތްތިމާގެ މީހެއް ނުވަތަ ރައްޓެއްސެއްގެ ނަމެއްވެސް ހަނދާނެއް ނެތެވެ.\nނަމަވެސް ވަރަށް ގިނަ އިރު ފުލުހުން ސުވާލު ކުރުމުން އޭނާގެ ހަނދާނަށް އެއް ނަމެއް އައެވެ. އެއީ މީގެ 20 ވަރަކަށް އަހަރު ކުރިން އޭނާއަށް ކިޔަވައިދިން މުދައްރިސެއްގެ ނަމެވެ. މިޝެލް ޖިރާޑްއަށް ފުލުހުން ގުޅީ އެހިސާބުންނެވެ. ބެރިންގްޓަންއަށް ކުރިމަތިވި ކަންތައްތަކުގެ މައުލޫމާތު ޖިރާޑްއަށް ކިޔައިދިނުމުން ބެރިންގްޓަންއަށް އެހީތެރިވެދޭން އޭނާ ނިންމި އެވެ.\nސަބަބަކީ ބެރިންގްޓަން އަށް އެހީތެރިކަން ފޯރުކޮށްދޭނެ އިތުރު ފަރާތެއް ނެތުމެވެ. އަދި އޭނާއަށް އެހީތެރިކަން ފޯރުކޮށް ނުދީފިނަމަ އޭނާ ދެން ގެންދާނީ ޚާއްސަ އެހީއަށް ބޭނުންވާ މީހުން ބަލަހައްޓާ މަރުކަޒަކަށް ކަމަށް ވާތީ އެވެ. އެހެންކަމުން ޖިރާޑް، ބެރިންގްޓަން އޭނާގެ ގެއަށް ގެންދިޔަ އެވެ. އަދި އޭނާއާއި ބެހޭ މައުލޫމާތު ހޯދާން ފެށި އެވެ. ބެރިންގްޓަންއާއި ސުވާލުކޮށްގެންނެވެ. އޭނާއާއި ވާހަކަ ދައްކައިގެންނެވެ.


Nafrathuge bill farumaakuree imaamunge bas thakah riyaa'aiy kurumah fahu: Hisaan | Jazeera\tނަފްރަތުގެ ބިލާއި ގުޅޭގޮތުން ހިސާންގެ ވަރުގަދަ ރައްދުތަކެއް! - Jazeera\nނަފްރަތު އުފެއްދުން މަނާކުރާ ބިލު ފަރުމާކޮށްފައިވަނީ އިމާމުންގެ ބަސްފުޅަށް ރިއާޔަތްކުރުމަށްފަހު: ހިސާން\nޖަވިޔަނި June 15, 2021 505 views0\nތުޅާދޫ ދާއިރާގެ މެމްބަރު ހިސާން ހުސެއިން -- ފޮޓޯ: ރައްޔިތުންގެ މަޖިލިސް\nނަފްރަތުގެ އަމަލުތައް ޖިނާއީ ކުށެއްގެ ގޮތުގައި ކަނޑައެޅުމަށްޓަކައި ގާނޫނުލް އުގޫބާތައް އިސްލާހު ގެނައުމަށް ހުށައަޅާފައިވާ ބިލު ފަރުމާކޮށްފައިވަނީ ހަދީސާއި އިމާމުންގެ ބަސްފުޅުތަކަށް ރިއާޔަތްކޮށްގެން ކަމަށް ތުޅާދޫ ދާއިރާގެ މެމްބަރު ހިސާން ހުސެއިން ވިދާޅުވެއްޖެއެއެވެ.\nސަރުކާރުގެ ފަރާތުން ހުށައެޅި ނަފްރަތުގެ އަމަލުތައް މަނާކުރާ ބިލު މަޖިލީހަށް ހުށައަޅުއްވާފައިވަނީ ހިސާންއެވެ. މި ބިލު ސްޕޮންސަރ ކުރެއްވުމުން، ހިސާންއަށް އެތައް ބައެއްގެ ފާޑުކިއުން އަމާޒުވެ، މަރުގެ އިންޒާރުވެސް ލިބިވަޑައިގެންނެވިއެވެ.\nމިއަދުގެ މަޖިލީހުގެ ޖަލްސާގައި ބިލު ހުށައަޅުއްވާދެއްވަމުން ހިސާން ވަނީ ބިލު ސްޕޮންސަރކުރެއްވި ސަބަބާއި ބިލު ފަރުމާ ކުރެވިފައިވާ ގުޅޭ ގޮތުން ވާހަކަދައްކަވާފައެވެ.\nސަރުކާރުގެ ފަރާތުން ހުށަހެޅި ބިލް ހިސާން ސްޕޮންސަރ ކުރެއްވި ސަބަބު:\nބިލު ހުށައެޅުއްވި ސަބަބެއްގެ ގޮތުގައި ހިސާން ވިދާޅުވީ އޭނާ އަށް ދަސްވެފައިވަނީ އިންސާނާގެ ލެޔަކީ ހުރުމަތްތެރިވެގެންވާ އެއްޗެއްގެ ގޮތުގައި ކަމަށެވެ. އަދި އެހެން މީހަކު ނުރައްކަލަކަށް ހުށައެޅި ދާނެ ފަދަ އަމަލެއް ވެސް ހިންގުމަކީ ކޮށްގެންވާނެ ކަމެއް ނޫން ކަމަށެވެ. މިކަން ފާހަގަކުރައްވާ އޭނާ ވަނީ މިފަދަ ކަމަކަށް ހުއްދަ ދޭންޖެހޭ ސަބަބަކީ ކޮބާތޯ ސުވާލުއުފައްދަވާފައެވެ.\nދައުލަތް މަސައްކަތް ކުރަމުންދަނީ ދައުލަތުގެ މުއައްސަސާތައް މެދުވެރިކޮށް، ތަރުތީބުވެފައިވާ އިޖުރާއަތުތަކެއްގެ ތެރެއިން ކަން ފާހަގަކުރައްވާ ހިސާން ވިދާޅުވީ އެހެންކަމުން އެ އިޖުރާއަތުތަކުގެ ތެރެއިން ކުށް ކަނޑައެޅުމާއި ކުށްވެރި ކުރުމާއި ކުށުގެ މައްސަލަ ބެލުން، އެއީ ދައުލަތުން ކުރަންޖެހޭ މަސައްކަތެއް ކަމަށެވެ. އަދި އެކަން ކުރުމަށް ރައްޔިތުންގެ އަތް މައްޗަށް ދޫކޮށްލައިފިނަމަ، ނިޒާމު ގެއްލި ގައުމުގެ އަމާކަން ގެއްލޭނެ ކަމަށެވެ.\nއެކަމަށް ފުރުސަތު ދެވިގެންނުވާނެ ކަމަށް ވިދާޅުވެ ހިސާން ވަނީ މި ބިލު ހުށައެޅުއްވި މަގްސަތު ތަފްސީލުކޮށްދެއްވާފައެވެ.\nފަހުގެ ތާރީހުގައި ނަފްރަތުގެ ބަސްތައް ބޭނުންކުރަމުންދަނީ ހަތިޔާރެއްގެ ގޮތުގައި، ކުށެއް ނެތް އެތައް ބައެއްގެ ލޭ ހުއްދަ ކުރުމަށް. ގާނޫނުގެ ބޭރުން މީހުން މަރަން. ދިވެހި ރާއްޖެއަކީ ސައްތައިން ސައްތަ މުސްލިމް ގައުމެއް. ދިވެހި ދައުލަތުގެ ދީނަކީ އިސްލާމް ދީން.\nބިލު ފަރުމާކޮށްފައިވާ ގޮތް:\nހިސާން ވިދާޅުވީ މި ބިލު ފަރުމާކުރުމުގައި ހަމައެކަނި ބަލާފައިވަނީ ހަމައެކަނި ދުނިޔޭގެ ޑިމޮކްރެޓިކް ނިޒާމުތަކަށް ނޫން ކަމަށެވެ. އެގޮތުން ރަސޫލާގެ ހަދީސް ބަސްފުޅާއި ފާހަގަކޮށްލެވޭ އިމާމުން ރިވާކުރައްވާފައިވާ ބަސްފުޅުތަކަށް މި ބިލު ފަރުމާކުރުމުގައި ރިއާޔަތްކޮށްފައިވާކަމަށެވެ.\nއޭނާ މިކަމަށް ބާރުދެއްވީ ބައެއް ބަސްފުޅުތަކަށް އަލިއަޅުއްވާލައްވަމުންނެވެ.\nބުހާރީގައި އައިސްފައިވާ ހަދީސެއްގެ މާނައިގައި ވަނީ މުއުމިނަކަށް ކާފަރުކަމުގެ ތުހުމަތުކޮށްފި މީހާ ފަހެ އެމީހާ ގަތުލުކުރި ފަދައޭ. އެހެން ރިވާޔަތެއްގައި ވަނީ މީހަކު އޭނާގެ އަހާއާއި ދިމާލަށް 'ކާފަރު' އޭ ބުނެފި ނަމަ ފަހެ އެދެމީހުން ކުރެ ކޮންމެވެސް އެކަކު ކާފަރުކަމުގެ ސިފަތައް ލިބިގަނެއްޖޭ. މީގެ މާނަޔަކީ ކޮބާތޯ؟ ބުނެވުނު މީހާ ކާފަރަކަށް ނުވާނަމަ އެ ބުނި މީހާ ކާފަރަކަށް ވެގެންދާނޭ. އެހެންވީމާ ތިމާ ލާދީނީ ނޫން މީހަކާއި ދިމާލަށް ލާދީނީ އޭ ބުނެފިނަމަ ތިމާޔަކީ ލާދީނީ މީހަކަށް ނުވެ ހުންނާނެތޯ؟\nހިސާންގެ ވާހަކައިގައި ވަނީ މިއީ މުސްލިމުން ގާނޫނު ހަދަން ނުޖެހޭ ކަމެއްތޯ ސުވާލުއުފައްދަވާފައެވޗެ. އަދި މިފަދަ އިސްލާމީ ވިސްނުންތަކުން ގާނޫނު ހެދުމަށް ހުރަސް އެޅުމަށް ވާހަކަދެއްކުން އެއީ ދީނާއި ޚިލާފުކަމެއް ނޫންތޯވެސް ސުވާލު އުފެއްދެވިއެވެ.\nމާލެ ސިޓީ، 15 އޭޕްރިލް 2021: ރޯދަ މަހުގެ ރޭ އަޅުކަމުގައި -- ފޮޓޯ: މުހައްމަދު އަފްރާހް | ޖަޒީރާ\nހިސާން ވިދާޅުވީ މި ބިލުން ކަނޑައަޅާ ކުށަކީ ނަފްރަތު އުފެއްދުން ކަމަށާއި އެއީ ހަމައެކަނި ދީނާއި ގުޅުވައިގެނެއް ނޫން ކަމަށެވެ. އެގޮތުން މީހާ އުފަންވި ގައުމާއި، ހަމުގެ ކުލަޔާއި، ޖިންސަށް ނުވަތަ ނަސްލަށް ބަލައިގެން ވިޔަސް މީހަކާއި މެދު ނަފްރަތު އުފެއްދުން މި ބިލުން މަނާކުރެއެވެ.\nނަފްރަތު އުފެއްދުން ކުށަކަށް ހަދާ ބިލު:\nމިކަންކަމަކީ ކުށެއްގެ ގޮތުގައި ކަނޑައެޅުމަށް ބިލުގައި ހިމަނާފައިވެއެވެ.\nޢާންމު ތަނެއްގައި، ވަކި މީހަކީ އިސްލާމްދީނާ ޚިލާފަށް އުޅޭ ނުވަތަ އިސްލާމްދީނާ ދެކޮޅު މީހަކު ކަމަށް ތުހުމަތުކުރުން\nއިސްލާމީ ޢަޤީދާއާ ގުޅުވައި މުޖުތަމަޢުގައި މީހަކާމެދު ނަފްރަތު އުފެއްދުން؛\nއާންމު ތަނެއްގައި، މުސްލިމަކު ކާފަރެއްގެ ގޮތުގައި ސިފަކުރުން ނުވަތަ ސިފަކުރުމުގައި ބައިވެރިވުން\nއާއްމު ތަނެއްގައި މުސްލިމަކަށް ކާފަރެއް ކަމުގެ ތުހުމަތު ކުރުން\nމިފަދަ އަމަލަކަށް ހިތްވަރު ދިނުމަކީ ޖުނަހް 1 ވަނަ ދަރަޖައިގެ ކުށެއްގެ ގޮތުގައި ބިލުގައި ކަނޑައަޅާފައިވެއެވެ. އެ ކުށަށް ކަނޑައެޅޭނެ އެންމެ ބޮޑު އަދަބަކީ 1 އަހަރުގެ ޖަލު ހުކުމެކެވެ.\nއެ އަމަލުތަކުގެ އިތުރުން މީހަކާ ދެކޮޅަށް އަނިޔާވެރިވުމަށް ގޮވާލުން ނުވަތަ އެފަދަ ޢަމަލަކަށް ހިތްވަރުދިނުން ނުވަތަ ބައިވެރިވުމަކީ ވެސް ކުށެއްގެ ގޮތުގައި ކަނޑައެޅުމަށް ބިލުގައި ހިމަނާފައިވެއެވެ. މިއީ ޖިނާޔަތުގެ5ވަނަ ދަރަޖައިގެ ކުށެެއް ކަމަށް ހިމަނާފައިވާއިރު މި ކުށް ކުރާ މީހަކަށް ދެވޭނެ އެންމެ ބޮޑު އަދަބަކީ ދެ އަހަރުގެ ޖަލު ހުކުމެކެވެ.\nމީހަކަށް އަނިޔާއެއް ދިނުން ނުވަތަ އަނިޔާއެއް ދިނުމުގައި ބައިވެރިވުމާއި މީހެއްގެ ސިޔާސީ ވިސްނުމަށް ބަލައި، އެމީހަކަށް ޖިސްމާނީ އަނިޔާއެއް ދިނުން ނުވަތަ ދިނުމުގައި ބައިވެރިވުމަކީ ވެސް ކުށެެއް ކަމަށް ބިލުގައި ވެއެވެ. މި ފަދަ ކުށެއް ކުރާ މީހަކަށް ދެވޭނެ އެންމެ ބޮޑު އަދަބަކީ ހަތަރު އަހަރުގެ ޖަލު ހުކުމެކެވެ.\nމީގެއިތުރުން މި ބިލުގައި މީހެއްގެ ނަސްލަށް، ނުވަތަ އުފަންވީ ޤައުމަށް، ނުވަތަ ކުލަޔަށް ބަލައި، އެމީހަކަށް ޖިސްމާނީ އަނިޔާއެއް ދިނުން، ނުރައްކާތެރި ހަތިޔާރެއް ބޭނުންކޮށްގެން އެމީހަކަށް ޖިސްމާނީ އަނިޔާއެއް ދޭން އުޅުމާއި ތަފާތުކުރުމަށް ގޮވާލާ، ހިތްވަރު ދިނުމަކީ ވެސް ކުށެއްގެ ގޮތުގައި ކަނޑައެޅުމަށް ވަނީ ހިމަނާފައެވެ. މިއިން ކުށެއް ކުރާ ކުރުމުގައި މީހަކު މަރުވެއްޖެ ނަމަ އެއީ ޖިނާޔަތުގެ 1 ވަނަ ދަރަޖައިގެ ކުށެކެވެ. އެ ކުށަށް ދެވޭނެ އެންމެ ބޮޑު އަދަބަކީ 25 އަހަރުގެ ޖަލު ހުކުމެކެވެ.\nނަފްރަތުގެ ބިލާއި ގުޅޭގޮތުން ހިސާންގެ ވަރުގަދަ ރައްދުތަކެއް!


Dhiraagu In Zuvaanunnah Salhi Mamen Prepaid App Aa Eku2Guna Libey Promotion Eh - Vaguthu\nދިރާގުން ޒުވާނުންނަށް ސަޅި މަމެން ޕްރިޕެއިޑް މޯބައިލް އެޕާއެކު ދެގުނަ ލިބޭ ޕްރޮމޯޝަނެއް\nއެމީހަކު ބޭނުންވާ ގޮތަށް ޑޭޓާ، ވޮއިސް އަދި އެސްއެމްއެސް އަމިއްލައަށް ކަނޑައެޅޭ ގޮތަށް އުފެއްދި އިންގިލާބީ މޯބައިލް ޕްރީޕެއިޑް ޕްލޭން މަމެންނާ ގުޅިގެން ވަރަށް ހާއްސަ ޕްރޮމޯޝަނެއް ދިރާގުން މިހަފްތާ ބަންދުގައި ފަށައިފިއެވެ.\nޒުވާނުންނަށް ބޮޑަށް އަމާޒުކޮށްގެން ނެރެފައިވާ މަމެންއަކީ މިހާތަނަށް ރާއްޖޭގައި ފުރަތަމަ ފަހަރަށް ތައާރަފްކުރި ކަސްޓަމަރު އަމިއްލައަށް މޯބައިލް ޕްލޭން ރާވާލެވޭ ޕްރީޕެއިޑް ޕްލޭނެވެ.\nއިއްޔެ ހަވީރުން ފެށިގެން ޒުވާނުންނަށް ހާއްސަކޮށް އަމާޒުކޮށްގެން ހިންގާ މި ޕްރޮމޯޝަނުގައި ކުރިން މަމެން އެޕް އިން ލިބޭ ޑޭޓާ، ވޮއިސް އަދި އެސްއެމްއެސް ގެ އަދަދު ދެ ގުނައަށް ވަނީ އިތުރުކޮށްފައެވެ. މީގެ އިތުރުން ޑިޖިޓަލް ލައިފްސްޓައިލްތަކަށް ލޯބިކުރާ ޒުވާނުންނަށް މަމެން ކަމުދާނެ ސަބަބުތައް ކިޔައިދިނުމާއި އެޕް މެދުވެރިކޮށް ޑިޖިޓަލް ހިދުމަތް ފޯރުކޮށްދިނުމުގައި ކަސްޓަމަރު ބާރުވެރިވާ ގޮތުގެ މައުލޫމާތު ފޯރުކޮށްދިނުމުގެ އިތުރުން މިޔުޒިކާއި ތަފާތު ހުނަރު ދައްކާލާ ވަރަށް ކުލަ ގަދަ އިވެންޓްތައް މާލެއާއި އަތޮޅުތެރޭގައި ދިރާގުން ކުރިއަށްގެންދާކަން ފާހަގަކޮށްލެވެއެވެ.\nމިގޮތުން މާލޭގައާއި އަތޮޅުތެރޭގައި ޙާއްސަ އިވެންޓްތަކާއި ހަފްލާތައް މަމެންނާއި ގުޅިގެން ދިރާގުން ދަނީ ބާއްވަމުންނެވެ.\nމަމެންނަކީ ޕްރީޕެއިޑް މޯބައިލް ޕްލޭނެކެވެ. މަމެންގައި ބައިވެރިވެނޭނީ އެޕް ފޯނަށް ޑައުންލޯޑްކުރުމަށްފަހު ޕްލޭންގައި ބައިވެރިވެގެނެވެ. ޕްރިޕެއިޑް ކަސްޓަމަރުންނަށް ވަގުތުން ބައިވެރިވެވޭ ހިނދު އެހެން ކަސްޓަމަރުން އެކަމަށް ހާއްސަ ސިމެއް ނުވަތަ ޕްރީޕެއިޑް ސިމެއް ހޯދަންޖެހެއެވެ. މަމެން ޕްލޭންގައި ސީދާ ފައިސާ ނުގެންގުޅޭނެއެވެ. ބޭނުންކުރާނީ އާރް ބީ (ރާޅުބިސް ކުރުކޮށް) އެވެ. ހިނގާ ހަމައެކަނި ފައިސާގެ މުއާމަލަތަކީ އާރްބީ ގަންނަން ހިންގާ މުއާމަލާތެވެ. އާރްބީ ސީދާ އެޕް މެދުވެރިކޮށް، ނުވަތަ ރީލޯޑް ނުވަތަ ރީޗާޖް ވައުޗަރ މެދުވެރިކޮށް ގަނެވޭނެއެވެ. އާރްބީ އަކީ ގިނަދުވަހަށް ދެމިހުންނަ އެއްޗެކެވެ. މަސް ނިމުމަކުން ބޭނުންނުކޮށް ހުރެގެން އަދި އާރްބީއެއް ނުގެއްލޭނެއެވެ.\nމަމެންއިން ކަސްޓަމަރުން ބާރުވެރިކުރުވަނީ ކިހިނެތް؟\nމަމެންގައި ހިމެނެނީ މައިގަނޑު ހަތަރު އަސާސީ ސިފައެވެ.\n1) އެމީހަކު ބޭނުންވަރަކަށް ޑޭޓާ،ވޮއިސް އަދި އެސްއެމްއެސް އެޕްގައި އެކަމަށް އިންނަ ހާއްސަ ސްލައިޑަރެއް ދަމާލައިގެން ފަސޭހަކަމާއެކު ހޯދޭނެއެވެ. ޑޭޓާ ގިނަކޮށްފައި ވޮއިސް މަދުކޮށްލަންވީއެވެ. ނުވަތަ3ކަންތައް އެއް ހަމައެއްގައި ބަހައްޓަންވީއެވެ. އެމީހަކު ބޭނުންގޮތެކެވެ.\n2) މަމެންގައި އަމިއްލައަށް ކަނޑައަޅާ ޕްލޭން ބޭނުން އިރަކު ހަމަ އެހާފަސޭހައިން ސްލައިޑަރ ދަމާލައިގެން އެޕުން ބަދަލުކޮށްލެވޭނެއެވެ. އަދި އެކަންގޮތަކަށް ކިތަންމެ ފަހަރަކުވެސް ކުރެވިދާނެއެވެ. އަދި ގަނެފައިވާ ޑޭޓަ ނުވަތަ ވޮއިސް ނުވަތަ އެސްއެމްއެސް އަނބުރާ އާރްބީ އަށް ބަދަލުކޮށްލެވޭނެއެވެ. ބޭނުންކުރާ ފަރާތްތަކަށް ފުރިހަމަ މިނިވަންކަން އޮވެއެވެ.\n3) މަމެން އެޕުން ފޯނު ބޭނުންކުރާ މިންވަރު ނުވަތަ ޔޫސޭޖް ވަގުތުން ވަގުތަށް ފަސޭހައިން ބަލާލެވޭނެއެވެ. ފޯނުން ކްރެޑިޓް ހޭދަވާގޮތް ނޭނގި އުޅޭކަށް ނުޖެހެއެވެ. ޔޫސޭޖް ބަލާފަ އެމީހަކަށް ކަމުދާގޮތަށް އެޕް ފަރުމާކުރަންވީއެވެ.\n4) ގާތްތިމާގެ މީހުންނާއި ރައްޓެހިން (ނުވަތަ އެނޫންވެސް ފަރާތަކަށް) ފަސޭހައިން އާރްބީ ފޮނުވައި ހަމައެހާމެ ފަސޭހައިން އާރްބީ ހޯދުމަށް އަހާލެވޭނެއެވެ. މަމެނިއަރސް (މަމެންގެ އަހުލުވެރިން) ފަސޭހަކަމާއެކު އެކަކު އަނެކަކުގެ ކިބައިން އާރްބީ ހޯދާ ފޮނުވާހެދެއެވެ. ދިގު ޕިންކޯޑް ނުޖަހާ ދެތިން ކްލިކަކުން އެޕް މެދުވެރިކޮށް ރައްޓެއްސަކަށް ޑޭޓާ ނުވަތަ ވޮއިސް ނުވަތަ އެސްއެމްސް ފޯރުކޮށްދެވިދާނެއެވެ. ނުވަތަ އަހައިގެން އަމިއްލަ ބޭނުމަށް ހޯދިވެސް ދާނެއެވެ.\nމަމެން ބޭނުންކުރާ ފަރާތްތަކަށް ހާއްސަޑިސްކައުންޓްތައް\nމަމެން ބޭނުންކުރާ ފަރާތްތަކަށް އަމާޒުކޮށްގެން ދިރާގުން ވަނީ އެކި ކެފޭތަކާއި ލައިފްސްޓައިލް ވިޔަފާރިތަކާ ޕާރޓްނަރ ވެގެން މަމެނިއަރސް އަށް ހާއްސަ ޑިސްކައުންޓަކާއި އޮފަރ ތައް ފޯރުކޮށްދިނުމަށް ގަސްތުކޮށްފައެވެ. މަމެން ޕްލެޓްފޯމް މެދުވެރިކޮށް އެކި ހަފްތާގައި ތަފާތު އެކި އޮފަރތައް މިދެންނެވި ޕާޓަނަރ ވިޔަފާރިތަކުން ލިބޭނެއެވެ.\nމުސްތަޤްބަލް މިއަދު: ދިރާގުން ދިވެހި މުވާސަލާތް ކުރިއެރުވުން\nމި އަހަރަށް ދިރާގުން ރާއްޖޭގައި މުވާސަލާތުގެ ހިދުމަތް ދޭން ފެށިތާ 30 އަހަރު ފުރުނީއެވެ. މި 30 އަހަރުގެ ތެރޭގައި ދިވެހިރާއްޖޭގައި މުވާސަލާތާއި ޑިޖިޓަލް ހިދުމަތްތަކަށް ބޮޑެތި ބަދަލުތަކެއް އައިސްފިއެވެ. މަމެން ޕްލޭނާއި އެޕަކީ މި ދެންނެވުނު ކުރިއެރުމުގައި އަނެއްކާވެސް ދިރާގުން އެޅި މުހިއްމު ފިޔަވަޅެކެވެ. މުސްތަގްބަލަށް ކަސްޓަމަރުން ބާރުވެރިކުރުމަކީ ކުންފުންޏަށް އަބަދުވެސް ލިބިގެންދާނެ އެންމެ ބޮޑުކުރިއެރުމެވެ.\nއޭޕްރީލް 14, 2018 20:19\nކޮބާ ތަމެންނަށް ފެނޭތޭ މަމެން މަމެން ޕިންކީންގެ ނަން އިޝްތިހާރު ކުރާ މޮޅު ގޮތް. ފެނޭދޯ. ހުންނާނެ މިޙާރު ރަނގަޅަށް ރާކަނި މަސްކެވިފައޭ މަމެން ބުނަން ނެތީމު ދޯ. ދެން ތަމެން ދަގަ އުރީދޫ އާއި ގުޅިގެން ތަމެން ޕްލޭން ހަދަން އެއިރުން ދޯ ގޭމް ރަނގަޅަށް ޖެއްސޭނީ. މަމެން ވާދަ ކުރާނީ ތަމެންނާއި ތަމެން ވާދަ ކުރާނީ މަމެންނާއި ދޯ މޮޅުވާނީ މަމެން ދޯ. އޯއް ޔޭއް އައި ކުޑް ލައިކް އިޓް ޓިލް ދަ ޑޭ ދެޓް އައި ޑައި ޑައި ޑާއި ޑާއި ޑާއި ޑާއި..\nއޭޕްރީލް 14, 2018 20:25\n"މަމެން" ޕްރިޕެއިޑް މޯބައިލް އެޕާ އެކު ދެގުނަ ލިބޭ ޕްރޮމޯޝަނެއް ފަށައިފިނަމަ މަމެން އެކަމާއި އުފާކުރަމޭ ކޮބާ ރަންރީނދޫ ޓްވިޓަރޭ ތަމެންނަށް ފެނޭތޭ މަމެންގެ ކެމްޕެއިން ސްޓްރެޓެޖީ ވަރުގަދަ ކަން. ޔޫ ނޯ ދިސް އިޒް އިއްތިފާގު ދޯ. ދެން ތަމެން ވެސް މާ ބޮޑަށް މައިފުޓް އޭ ކިޔާ ބިންމަތީ ރުޅި އައިސްގެން ފައިން ތަޅާ ކޮޓަރީގެ ތަޅުމުގައި ޖަހާފައިވާ މުށި ތައް ތަޅާ ނުލާ ތަމެން ވެސް އުރީދޫ އާއި ގުޅިގެން އުޅެގަ ތަމެންގެ ޕްރިޕެއިޑް އެޕް ލޯންޗް ކުރަން އެއިރުން ނޫން ދޯ ލާރޖް ކޮށް މިކަން ޖެއްސޭނީ އެއިޓީން މޫން ސީންގް ރޭހުގައި ދޯ. ހޯއް ހޯއް ޗޮއް ޗޮއް ޗޮއް ހޯއް ހޯއް ހޯއް ގޮމެއް ތަމެން ބޮލަށް މިދިނީ އިނގޭތޭ އޮއޮއޯ އޮއޮއޯ އޮއޮއޯ މަމެން ޕިންކީން ނަކީ މީ ހުރިހާ ކުދިންގެ ވެސް ހިތުގެ ރިދަމް ރިދަމް ރިދަމް އޭ ޖަސްޓް ކޫލްޑް ދޯ. ވީއާރ ދަ ރިދަމް ދަ ރިދަމް އޮފް ޔުއަރ ހާރޓް ވީއާރ ޑާންސިންގް ތްރޫ ދަ ނައިޓް ޑާންސް ތްރޫ ދަ ނައިޓް. ޑާންސް ޑާންސް ޑާންސް ޑާންސް ޑާންސް..\nއޭޕްރީލް 14, 2018 22:33\nކޮބާ ތަމެންނަށް ފެނޭތޭ ވެން އިޓް ކަމްސް ޓު މަމެން ޔޫނޯ ދިސް ވޯރޑް ގޯސް ޓު އިންޓަރނޭޝަނަލް ތަމެންނަށް ނުފެނޭތޭ މިތަން ވޮންޓް ޔޫ އެކްސެޕްޓް އިޓް ވެން އިޓް ކަމްސް ޓު މަމެން އެއީ ވިޔަފާރީގައި ލަކް ބުނެދޭ ވޯރޑް އެކޭ އޯނޯ ފާރ ފްރޮމް އަންލަކީ ދޯ މަމެންނަށް ޔަގީނޭ ދިރާގުން މަމެން އެލަފްޒް ބޭނުން ކުރާނީ ވަރަށް ލާރޖް ކޮށް ދިރާސާ ކޮށްފައޭ ދެން މަމެން އެޕް ބޭނުންކުރާ މީހުންގެ އަދަދު 10 ހާހަށް އަރައިފިނަމަ ޔަގީނޭ މަމެން ނަށް އެއިޓީން މޫން ސީންގް ރޭސް އެއްލަކިން ކާމިޔާބު ވީ ކަން ޑޯން މިސްއައުޓް ދިސް ޗާންސް ދޯ. ތަމެން ގެ ސިކުނޑި ތައް ހުޅުވާށޭ ވެން އިޓް ކަމްސްޓު ޔޫ ދެއަރ އިޒް ނޯ ލަކް ޑޯންޓް ބީ ބްލައިންޑް ވޮންޓް ޔޫ އެކްސެޕްޓް އިޓް ވޮންޓް ޔޫ ވޮންޓް ޔޫ ވޮންޓް ޔޫ ވޮންޓް ޔޫ ޑާންސް ޑާންސް ޑާންސް ޑާންސް ޑާންސް ޑާްންސް ވެން އިޓް ކަމްސް ޓު ޔޫ ކަމްސްޓު ޔޫ ކަމްސް ޓު ޔޫ ޑާންސް ޑާންސް ޑާންސް ޑާންސް..\nއޭޕްރީލް 17, 2018 10:28\nއާ! ހެޔޮ.....ދިރާގު އެކަމު ކަޑަ......


Gaanoonaa hilaafuveen, eiy Yameen ge order ah: Adeeb\nޔާމީންގެ އޯޑަރަށް ގާނޫނާ ހިލާފުވީން، އިއުތިރާފްވަން: އަދީބު\nކުރީގެ ރައީސް އަބްދުﷲ ޔާމީން އަބްދުލްގައްޔޫމް ގާނޫނާ ހިލާފު އޯޑަރުތައް ދެއްވި ކަމަށާއި އެ އޯޑަރުތަކާާ އެއްގޮތަށް ގާނޫނާ ހިލާފުވެފައިވާނެ ކަމަށް އިއުތުރާފުވެ ވަޑައިގަންނަވާ ކަމަށް ކުރީގެ ނައިބު ރައީސް އަހުމަދު އަދީބު އަބްދުލްގަފޫރު މިއަދު ޝަރީއަތުގެ މަޖިލީހުގައި ވިދާޅުވެއްޖެ އެވެ.\nއަދީބު މިހެން ވިދާޅުވީ ރައީސް ޔާމީންގެ މައްޗަށް އުފުލާފައިވާ މަނީ ލޯންޑްރިންގެ މައްސަލާގައި ދައުލަތުގެ ހެއްކެއްގެ ގޮތުގައި އޭނާ މިއަދު ކޯޓަށް ހާޒިރު ކުރުމުންނެވެ. އަދީބު، ރައީސް ޔާމީނާ ދެކޮޅު ހެއްކެއްގެ ގޮތުގައި ހާޒިރުކު ރުުމުން އޭނާއާ ގިނައިން ސުވާލު ކުރައްވާފައިވަނީ ވެސް ރައީސް ޔާމީނެވެ.\nރައީސް ޔާމީންގެ މައްޗަށް ދައުވާ ކުރަނީ އިސްލާމިކް ބޭންކްގައި އޮންނަ އެ މަނިކުފާނުގެ އެކައުންޓަށް އެމްއެމްޕީއާރްސީގެ ކޮރަޕްޝަންގެ ބޮޑު ތުހުމަތެއްވާ އެސްއޯއެފްއިން ޖަމާކުރި އެއް މިލިއަން ޑޮލަރު ބެހެއްޓުމަށް އޭސީސީއާއެކުވީ އެސްކްރޯ އެކައުންޓްގެ އެއްބަސްވުމާ ހިލާފުވެފައިވާތީ އެވެ. ދައުލަތުން ބުނާ ގޮތުގައި އެސްއޯއެފްއިން ރައީސް ޔާމީންގެ އެކައުންޓަށް ޖަމާކުރި ފައިސާއަކީ އެމްއެމްޕީއާަރްސީގެ ކޮރަޕްޝަނުން ހޯދާފައިވާ ފައިސާ ކަމަށް ބެލެވެ އެވެ. އެގޮތުން އެ އެއް މިލިއަން ޑޮލަރަކީ ގދ. ވޮޑުމުލާ ކުއްޔަށް ދީގެން ލިބުނު ފައިސާ އެވެ.\nއަދީބު ސުވާލު އަމާޒުކުރީ އެކަމާ ގުޅޭ ގޮތުންނެވެ. ރައީސް ޔާމީންގެ ފުރަތަމަ ސުވާލަކަށްވީ އެމަނިކުފާނާމެދު އަދީބުގެ އެއްވެސް ހިތްބަރު ކަމެއް އެބަ އޮތްތޯ އެވެ. އެއަށް ޖަވާބު ދެއްވަމުން އަދީބު ވިދާޅުވީ އޭނާއަކީ އަނިޔާވެރި ވެރިކަމެއްގެ ޝިކާރައަކަށްވީ މީހެއް ކަމަށާއި ނަމަވެސް ރައީސް ޔާމީން ހިމެނޭ ގޮތުން އެންމެންނަށް އޭނާގެ ހިތުގެ އަޑިން މާފު ކޮށްފައިވާ ކަމަށެވެ. އަދި ނުހައްގުން އޭނާއަށް ކުރި ހުކުމްތަކުން މިހާރު ސަލާމަތްވެފައިވާ ކަމަށެވެ.\nދެން ރައީސް ޔާމީންގެ ސުވާލަކަށްވީ އެސްއޯއެފްއާ ގުޅޭ ގޮތުންނެވެ. އެސްއޯއެފްގެ މީހުންނަކީ އަދީބުގެ ރައްޓެހިން ނޫންތޯ ސުވާލު ކުރެއްވި އެވެ. އަދީބު ވިދާޅުވީ އެސްއޯއެފްގެ މީހުންނަކީ އޭނާގެ ވެސް ރައްޓެހިން ކަމަށެވެ. ނަމަވެސް އެމީހުންނާ ރައީސް ޔާމީނާވެސް ގާތް ގުޅުމެއް އޮތް ކަމަށެވެ. އެގޮތަށް އަދީބު ނިންމަނީ ކިހިނެއްތޯ ރައީސް ޔާމީން ސުވާލު ކުރެއްވި އެވެ.\n"އެއީ ރައީސް ޔާމީން އެމީހުންނާ މުއާމަލާތްކޮށްފަ ހުރީމަ، އަޅުގަނޑު ފޯނުގަ ހުރި މަނިކުފާނުގެ މެެސެޖްތަކުން ވެސް އެކަން އެނގޭނެ، އެމީހުން މަނިކުފާނަށް ގުޅާ ހަދާ، މަނިކުފާނުގެ ގެކޮޅަށް ފައިސާ ހިފައިގެން ދޭ،" އަދީބު ވިދާޅުވި އެވެ.\n"ފައިސާ ހިފައިގެން އަޅުގަނޑުގެ ގެއަކަށް ނާދޭ، ތިޔައީ ދޮގެއް،" ރައީސް ޔާމީން ރައްދު ދެއްވި އެވެ.\n"އެމްއެމްޕީއާރްސީއަށް ލިބެންޖެހޭ ފައިސާތައް އެސްއޯއެފްއަށް ޖަމާކޮށް އެހެން ކުންފުނިތަކުން މާރުކޮށް މަނިކުފާނުގެ ގެއަށް ވެސް ގެންދިޔަ، މިއީ މަނިކުފާނަށް އެނގޭނެ ކަންކަން،" އަދީބު ވިދާޅުވި އެވެ.\nރައީސް ޔާމީން ދެން ސުވާލު ކުރެއްވީ ކެމްޕެއިން ފައިސާ އާއި އެސްއޯއެފްގެ ފައިސާއާ ގުޅޭ ގޮތުންނެވެ. އެސްއޯއެފްއިން ޖަމާކުރީ ކެމްޕެއިން ފައިސާ ނޫން ކަމެއް އެނގެނީ ކިހިނެއްތޯ ރައީސް ޔާމީން އެއްސެވި އެވެ. ޖަވާބުގައި އަދީބު ވިދާޅުވީ މަނިިކުފާނަށް ވެސް އެނގޭނެ އެސްއޯއެފްގައި ހުންނާނީ އެމްއެމްޕީއާރްސީގެ ފައިސާކަން ކަމަށާއި ކެމްޕެއިން ފައިސާ ނޫންކަން ކަމަށެވެ.\n"ނޫން ނޫން ތިހެން ނަހައްދަވާ، ހުރިހާ ކަމެއް ރައީސް ޔާމީންއަށް އެނގޭނެ ކަމަށް ނަހައްދަވާ،" ރައީސް ޔާމީން ވިދާޅުވި އެވެ. ތަފްސީލްކޮށް ދެއްވުމަށް ރައީސް ޔާމީން އެދިވަޑައިގެންނެވި އެވެ.\nއަދީބު ވިދާޅުވީ އެސްއޯއެފްއިން ރައީސް ޔާމީންގެ އެކައުންޓަށް ފައިސާ ޖަމާކުރީ އޭނާ އަންގައިގެން ނޫން ކަމަށާއި އެއީ ރައީސް ޔާމީންގެ އޯޑަރަށް އެސްއޯއެފްއިން ކުރި ކަމެއް ކަމަށެވެ. އެ ފައިސާ ޖަމާކުރިކަން ރައީސް ޔާމީނަށް ވެސް އެނގޭނެ ކަމަށާއި އެއީ އިސްލާމިކް ބޭންކްގެ މެނޭޖަރު ފައިސާ ޖަމާވުމުން ރައީސް ޔާމީނަށް ގުޅުއްވި ކަމަށެވެ.\nއެއާއެކު، އެކަމެއް އަދީބަށް އެނގެނީ ކިހިނެއްތޯ ރައީސް ޔާމީން ސުވާލު ކުރެއްވި އެވެ. އަދީބު ވިދާޅުވީ އެއީ އެސްއޯއެފްގެ މީހުން ދައްކާ ވާހަކައެއް ކަމަށެވެ. މީހުން ދައްކާ ވާހަކައެއް ގަބޫލު ކުރަނީ ކިހިނެއްތޯ ރައީސް ޔާމީން އެއްސެވި އެވެ. ރައީސް ޔާމީންގެ އިތުރު ސުވާލުތައް އަނެއްކާވެސް އަދީބަށް އަމާޒު ކުރެއްވި އެވެ.\n"ނޫން... ޒިންމާވާނެ ކަމެއް ނޫން ކަމެއް ކަނޑައަޅާނީ ތަހުގީގުން ދެއްތޯ،" ރައީސް ޔާމީން ވިދާޅުވި އެވެ.\nރައީސް ޔާމީން ވަނީ އެމްއެމްޕީއާރްސީއިން ދޫކުރާ ރަށްތަކުން ލިބޭ ޗެކްތައް އެސްއޯއެފްގެ އެކައުންޓަށް ޖަމާ ކުރެވޭނެ ގާނޫނީ ހަމައެއް ނޯންނާނެ ކަމާއި އެކަން އެގޮތަށް ކުރެއްވީ ކީއްވެގެންތޯ އަދީބާ ސުވާލު ކުރައްވާފަ އެވެ. އަދީބު ވިދާޅުވީ އެއީ ރައީސް ޔާމީންގެ އޯޑަރަށް ކުރެއްވި ކަމެއް ކަމަށެވެ. އެހާ ހިސާބުން ދެ ބޭފުޅުންގެ ދެމެދު ދެކެވެމުންދިޔަ ވާހަކަތައް ހޫނު ވެސްވި އެވެ.\n"އަޅުގަނޑު މިއަދު މިތަނުގައި ދައްކާ ވާހަކައަކުން ހުކުމެއް އަޔަސް މައްސަލައެއް ނެތް، ރައްޔިތުންނަށް ހަގީގަތް އެނގެން އެބަ ޖެހޭ، ރައްޔިތުންނަށް ރައްޔިތުންގެ ފައިސާ ލިބެން އެބަޖެހޭ،" އަދީބު ވިދާޅުވި އެވެ.\nރައީސް ޔާމީން މީގެކުރީ އަޑުއެހުމުގައި ވަނީ އެސްއޯއެފްއިން އެމަނިކުފާނު އެކައުންޓަށް ޖަމާކުރީ އަދީބު އަތުގައި ހުރި އެމަނިކުފާނުގެ ކެމްޕެއިން ފައިސާ ކަމަށް ވިދާޅުވެފަ އެވެ. އަދީބު މިއަދު ވިދާޅުވީ ކެމްޕެއިން ފައިސާ އޭނާ ގެންގުޅުއްވާ ކަމަށާއި ފަންޑު ރައިސްކޮށްގެން ހޯދާ ފައިސާ ކަމަށެވެ. އެ ފައިސާ ބޭނުން ކުރަނީ ކެމްޕެއިނެއް ކައިރިވުމުން ކަމަށާއި މީހެއްގެ އަތުން ލިބެނީ ވެސް އެއް ލައްކަ ދެ ލައްކައެއްހާ ރުފިޔާ ކަމަށެވެ. މިލިއަނުން ނުލިބޭނެ ކަމަށެވެ.\n"ރައީސް ޔާމީނަށް ވިދާޅެއް ނުވެވޭ ކާކު ދިން ކެމްޕެއިން ފައިސާއެއް ކަމެއް، އިލެކްޝަނެއް ނެތް، ދެން ކެމްޕެއިން ފައިސާ ހުންނާނެ ގޮތެއް ނެތް،" އަދީބު ވިދާޅުވި އެވެ. ޖަވާބުގައި ރައީސް ޔާމީން ވިދާޅުވީ ކެމްޕެއިން ފައިސާ ބަލަހައްޓަނީ އަދީބު ކަމަށް އަމިއްލައަށް ވެސް ބުނެފައިވާއިރު އެ ހުރިހާާ ފައިސާއެއްގެ ތަފްސީލް އެމަނިކުފާނަށް ނޭނގޭނެ ކަމަށެވެ.\n"ދެން ތިޔަ ވިދާޅުވަނީ މިލިއަނުން ބިލިއަނުން މަނިކުފާނުގެ ކެމްޕެއިންނަށް ފައިސާ ދެއްވަނީ ކޮން ބޭފުޅުންނެއް ކަމެއް މަނިކުފާނަށް ނޭނގޭއޭތޯއޭ،" އަދީބު އެއްސެވި އެވެ. "އާދެ އަޅުގަނޑަކަށް ނޭނގޭ،" ރައީސް ޔާމީން ރައްދު ދެއްވި އެވެ. އަދީބު ދެން ވިދާޅުވީ "އެހެންވިއްޔާ ތިޔައީ އިތުރުފުޅެއް" ކަމަށެވެ.\nވަކީލް ޝާހް ވަނީ އަދީބުގެ ހެކި ބަހަކީ އެއްވެސް ނުފޫޒެއް އޮވެގެންދޭ ހެކި ބަހެއްތޯ ސުވާލު ކުރައްވާފަ އެވެ.\nއަދީބު އިންޑިއާއަށް ފިލަން ދިޔުމާއެކު، އޭނާގެ ބައިނަލްއަގްވާމީ ގާނޫނީ ވަކީލުންގެ ޓީމް ކަމަށް ބުނެ ނޫސް ބަޔާންތަކެއް ނެރުނެވެ. ބޭރުގެ ނޫސްތަކަށް އިންޓަވިއު ވެސް ދިނެވެ. އެ ބަޔާނުގައި މި ސަރުކާރުގެ ވެރިން އޭނާއަށް ކުރީ ސަރުކާރުގެ ވެރިންނާ ދެކޮޅަށް ބަޔާން ދިނުމަށް މަޖުބޫރު ކުރަމުންދާ ކަމަށް ބުނެފައިވެ އެވެ. އެކަމާ ގުޅިގެން ވަކީލް ޝާހް ސުވާލު ކުރެއްވި އެވެ.\n"އެއީ އަޅުގަނޑުގެ ހުއްދައާއެކު ނެރުނު ބަޔާނެއް ނޫން، އެއީ އަޅުގަނޑުގެ ވަކީލުންގެ ޓީމެއް ވެސް ނޫން، އެކަން ވާނީ ހުއްޓުވާފަ،" އަދީބު ވިދާޅުވި އެވެ.\nއަދީބު ވަނީ އޭގެ ފަހުން ހައްޔަރުކޮށް ޝަރީއަތް ނިމެންދެން ބަންދުކުރުމަށް ސުޕްރީމް ކޯޓަށް ހާޒިރުކުރުމުން ނަފްސާނީ ކަންކަމާ ދިމާވެފައިވާ ކަމަށް ވިދާޅުވެފަ އެވެ. ވަކީލް ޝާހް ވަނީ އަދީބުގެ ސިކުނޑީގެ މައްސަލައެއް އުޅޭތޯ ވެސް ސުވާލު ކުރައްވާފަ އެވެ.\n"މިދިޔަ ހަތަރު އަހަރު އަޅުގަނޑު އޮތީ އެކަހެރިކޮށް ކުޑަ ގޮޅިއެއްގަ ބާއްވަފަ، އެހެންވެ ނަފްސާނީ ކަންކަމާ ދިމާވި، އެންޒައިޓީ ފަދަ ކަންކަން، އޭގެ މާނައަކީ އަޅުގަނޑު ސިކުނޑި ހަމަނުޖުހުމެއް ނޫން، ކޮންމެ ނަފްސާނީ ކަމަކީ މީހާ މޮޔަވުމެއް ނޫން، މިހާރު އަޅުގަނޑަށް އެ ހާލަތެއް ނެތް، ގޮޅީގައި ވެސް މި ހުންނަނީ އެހެން މީހަކާއެކު،" އަދީބު ވިދާޅުވި އެވެ.\nޝަރީއަތުގެ މަޖިލީހަށް އަދީބު ވަޑައިގެންނެވީ ކޯޓު ފަޓުލޫނުގަ އެވެ. އޭނާ ހުންނެވީ ވަރަށް ހަމަޖެހިލައިގެންނެވެ. އެންމެ ފުރަތަމަ މަޖިލީހަށް ވަދެވަޑައިގެންނެވުމަށްފަހު ރައީސް ޔާމީންއާ ދިމާލަށް ބައްލަވާލެއްވި އެވެ. ނަމަވެސް ރައީސް ޔާމީން އިންނެވީ އިސް ޖައްސަވައިގެންނެވެ. ދެ ބޭފުޅުންގެ ހަތަރު ކަޅި ފުރަތަމަ ފަހަރަށް ބައްދަލުވީ ރައީސް ޔާމީންގެ ފުރަތަމަ ސުވާލާއެކު އެވެ. މިއީ އަދީބު ހައްޔަރުކުރި ފަހުން ރައީސް ޔާމީންނާ އެއް ތަނަކުން ބައްދަލުވި ފުރަތަމަ މަޖިލީހެވެ.


ވަޒީފާގެ ފުރުޞަތު: އިލެކްޝަންސް ކޯޑިނޭޝަން ސެކްޝަން:- މެނޭޖަރ – އެމް.އެސް3(ވަގުތީ)، ސީނިއަރ އޮފިސަރ – އެމް.އެސް 1 (ވަގުތީ)، އޮފިސަރ – ޖީ.އެސް3(ވަގުތީ)\nއިންތިޚާބާއި ގުޅިގެން ކުރަންޖެހޭ މަސައްކަތްތައް ކުރުން.\nވޯޓުނަގާ މަރުކަޒުތަކަށް ފޮނުވަންޖެހޭ ސްޓޭޝަނަރީސް ޗެކްކުރުމާއި ޕެކްކުރުމުގެ މަސައްކަތް ވިލަރެސްކޮށް ބެލެހެއްޓުން.\nއިންތިޚާބާއި ގުޅިގެން ރަށްރަށަށް ފޮނުވަންޖެހޭ ތަކެތި ފޮނުވުމުގެ މަސައްކަތް ރާވާ ކުރިޔައް ގެންދިއުން.\nއިންތިޚާބާއި ގުޅިގެން ކުރަންޖެހޭ އެއްގަމާއި. ކަނޑާއި ވައިގެ ދަތުރުފަތުރުތައް ހަމަޖެއްސުން\nވޯޓުނެގުމަށް ބޭނުންވާ ލިޔެކިޔުންތައް ތައްޔާރުކޮށް ވޯޓުނަގާ މަރުކަޒުތަކަށް ފޮނުވޭނެ އިންތިޒާމު ހަމަޖެއްސުމުގެ މަސައްކަތް ކުރުން.\nވޯޓުނަގާ ދުވަހުގެ ލޮޖިސްޓިކްސް މަސައްކަތްތައް ރާވައި ކުރިޔައް ގެންދިޔުން.\nމަޖިލިސް އިންތިހާބް 2019 ގައި ވޯޓުލާ ސަރަހައްދު ބައިކުރަންޖެހޭ ރަށްތައް ބައިކުރުމަށްޓަކައި ރަށު ކައުންސިލްތަކާއި ކުރަންޖެހޭ އިދާރީ މަސައްކަތްތައް ރާވައި ހިންގުން.\nމަޖިލިސް އިންތިޚާބް 2019 ގެ އެންމެހައި ލޮޖިސްޓިކްސް މަސައްކަތްތައް ސެކްޝަންގެ ވެރިޔާގެ އިރުޝާދުގެ ދަށުން ރާވާ ހިންގުން.\nމަޖިލިސް އިންތިޚާބު 2019 ގައި މާލޭއާއި އަތޮޅު ތަކުގައި ވޯޓުފޮށި ބަހައްޓާ ތަންތަން ހޯދުމަށްޓަކައި ކުރަންޖެހޭ މުޢާމަލާތްތައްކުރުން.\nމަޖިލިސް އިންތިޚާބު 2019 ގައި މާލޭއާއި އަތޮޅުތަކުގައި ވޯޓުފޮށި ބަހައްޓަން ބޭނުންވާ ރިސޯޓުތަކާއި، ސިނާއީ މަސައްކަތްކުރާ ތަންތަނާއި އަދި ޖަލުތަކުގައި ވޯޓޫފޮށި ބެހެއްޓުމަށްޓަކައި ކުރަންޖެހޭ އިދާރީ މަސައްކަތްކުރުން.\nއިންތިޚާބާއި ގުޅިގެން ކުރަންޖެހޭ މަސައްކަތްތައް ކުރުން\nމި ވަޒީފާއަށް ޝައުޤުވެރިވާ ފަރާތްތަކުން 2018 ޑިސެންބަރު 30 ވާ އާދިއްތަ ދުވަހުގެ 15:00 ކުރިން އިލެކްޝަންސް ކޮމިޝަނަށް ހުށަހަޅަންވާނެއެވެ.\nމަސައްކަތު ތަޖުރިބާ )އާއްމު)


Villa high School ge emme molhu dharivarakee Naabih | Mihaaru\nވިލާ ހައި ސްކޫލުން މިދިޔަ އަހަރު އެންމެ މޮޅު ދަރިވަރުގެ މަގާމު ހޯދި ނާބިހަށް، ވިލާ ކޮލެޖުގެ ކައުންސިލް މެމްބަރު ޑރ. ހަސަން ފައިސާގެ އިނާމު ހަވާލުކޮށްދެއްވަނީ.-- ފޮޓޯ: ނިޝާން އަލީ/ މިހާރު\nވިލާ ހައި ސްކޫލްގެ އެންމެ މޮޅު ދަރިވަރަކީ ނާބިހު\n25 ޖުލައި 2018 - 14:222comments\nވިލާ އިންޓަނޭޝަނަލް ހައި ސްކޫލުން މިދިޔަ އަހަރު ހުރިހާ ގޮތަކުން އެންމެ މޮޅު ދަރިވަރުގެ މަގާމު، އަހުމަދު ނާބިހު މުހައްމަދު ނައީމަށް ލިބިއްޖެ އެވެ.\nއެ ސްކޫލުގައި މިއަދު ބޭއްވި އިނާމު ދިނުމުގެ ރަސްމިއްޔާތުގައި، އެންމެ މޮޅު ދަރިވަރަށް އިނާމު ހަވާލުކޮށްދެއްވީ ވިލާ ކޮލެޖުގެ ކައުންސިލް މެމްބަރު އަދި މަތީ ތައުލީމުގެ ދާއިރާގައި މަސައްކަތްކުރައްވާ ޑރ. އިބްރާހިމް ހަސަނެވެ.\nވިލާ ހައި ސްކޫލުން މިދިޔަ އަހަރު ދެ ވަނަ އަށް ދިޔައީ އިސްމާއިލް ލީވާނެވެ. ތިން ވަނަ ހޯދީ ފާތިމަތު މިޝްކަތު މުހައްމަދެވެ. މި ހުރިހާ ދަރިވަރުންނަށް ވެސް، ވިލާ ކޮލެޖުގެ ޗެއާމަން ގާސިމް އިބްރާހިމް ދެއްވާ ފައިސާގެ އިނާމާއި އެޑިއުކޭޝަން މިިނިސްޓްރީން ދޭ އިނާމު ހަވާލުކޮށްފައި ވެ އެވެ.\nވިލާ ހައި ސްކޫލުން މިއަދު ބޭއްވި، މިދިޔަ އަހަރުގެ އިނާމު ދިނުމުގެ ޖަލްސާގައި އެވޯޑު ހޯދި ބައެއް ދަރިވަރުން ފޮޓޯއަކަށް ހުއްޓިލައިގެން.-- ފޮޓޯ: ނިޝާން އަލީ/ މިހާރު\nއިނާމު ދިނުމުގެ ރަސްމިއްޔާތު ޝަރަފުވެރިކޮށްދެއްވައި ވާހަކަދައްކަވަމުން ޑރ. ހަސަން ވިދާޅުވީ ތައުލީމް ހާސިލްކުރާއިރު ގޮންޖެހުންތަކާ ދިމާވާނެ ކަމަށެވެ. ކަމެއް ހާސިލްނުވެ ފެއިލްވިޔަސް މާޔޫސް ނުވުމަށާއި އެއީ ކާމިޔާބީގެ ތަޅުދަނޑި ކަމަށް ދެކުމަށް އޭނާ ވަނީ ދަރިވަރުންގެ ކިބައިން އެދިވަޑައިގެންފަ އެވެ.\nހަސަން ވިދާޅުވީ އޭ ލެވެލް ނިންމާއިރު ކުރިއަށްދާނެ ވަކި ދާނެ ދާއިރާއެއް ކަނޑައެޅުން މުހިންމު ކަމަށެވެ.\nސްކޫލު ދުވަސްވަރުގެ ހަނދާންތައް އާ ކުރައްވައި ހަސަން ވިދާޅުވީ އޭނާ އޭ ލެވެލް ނިންމިއިރު ކުރިއަށް ދިއުމަށް ވިސްނުމަށް އައީ އެންމެ ހަތަރު ދާއިރާ ކަމަށެވެ. ނަމަވެސް މިހާރު އެކަން ބަދަލުވެ، ދަރިވަރުންނަށް ތަފާތު މައުލޫމާތު ލިބުމުގެ ފުރުސަތުތައް މިހާރު ފަހިވެފައިވާކަން ފާހަގަކުރެއްވި އެވެ.\nވިލާ ހައި ސްކޫލުގެ މިދިޔަ އަހަރުގެ އިނާމު ދިނުމުގެ ޖަލްސާގައި، ވިލާ ކޮލެޖުގެ ކައުންސިލް މެމްބަރު ޑރ. ހަސަން، ދަރިވަރަކަށް އެވޯޑު ހަވާލުކޮށްދެއްވަނީ.-- ފޮޓޯ: ނިޝާން އަލީ/ މިހާރު\nއަމިއްލަ ނަފުސަށް އިތުބާރުކުރުމަކީ ވެސް، ކާމިޔާބު ދިރިއުޅުމަކަށް މުހިއްމު ކަމެއް ކަމަށް ހަސަން ވިދާޅުވި އެވެ.\n"ސްކޫލު ތައުލީމް ނިމިގެންދާއިރު، އެ ދަރިވަރަކަށް އަމިއްލަ ނަފްސު އެނގިގެން ދާން ޖެހޭ. ކުރަން ބޭނުންވާ ކަންތައްތަކާއި އެކަމެއްގައި ޝާމިލްވެގެން އުޅޭ އިރު މަޖާ ކުރާ ކަންތައްތައް ވެސް އެނގެން ޖެހޭ. އަދި ތިމާގެ ފަންވަރު އެނގެން ޖެހޭ. މިއީ ކިޔެވުން ކުރިއަށްގެންދާއިރު ވަރަށް މުހިއްމު ކަމެއް،" ހަސަން ވިދާޅުވި އެވެ.\nއެ ރަސްމިއްޔާތުގައި ވާހަކަދައްކަވަމުން ވިލާ ހައި ސްކޫލުގެ ޕްރިންސިޕަލް ސައީދު އަހުމަދު ވިދާޅުވީ ނަތީޖާ ރަނގަޅުކުރަން ޓީޗަރުންގެ ވަރަށް ފުރިހަމަ އެއްބާރުލުމެއް ލިބުނު ކަމަށެވެ. އެގޮތުން ޗުއްޓީގައި ތިބެގެން ވެސް، އޮންލައިން ސިސްޓަމް މެދުވެރިކޮށް ދަރިވަރުންނަށް ފިލާވަޅުތައް ނަގައިދީފައިވާ ކަން އޭނާ ފާހަގަކުރެއްވި އެވެ.\nވިލާ ހައި ސްކޫލުގެ މިދިޔަ އަހަރުގެ އިނާމު ދިނުމުގެ ޖަލްސާގައި، އެވޯޑު ހޯދި ބައެއް ދަރިވަރުން ފޮޓޯއަކަށް ހުއްޓިލައިގެން.-- ފޮޓޯ: ނިޝާން އަލީ/ މިހާރު\nސައީދު ވިދާޅުވި ގޮތުގައި ވިލާ ހައި ސްކޫލަކީ އާ ކަންތައްތައް ފެށުމަށް ނަމޫނާ ސްކޫލެކެވެ. އެގޮތުން ދަރިވަރުން ލާންޖެހޭނީ ހުދު ޔުނީފޯމް ކަމަށް ވިސްނި ވިސްނުން މުޅިން ބަދަލުކޮށްފައިވާ ކަމަށާއި ޓެބްލެޓް ބޭނުންކޮށްގެން ވެސް އެންމެ ފުރަތަމަ ކިޔަވައިދޭން ފެށީ ވިލާ ހައި ސްކޫލުން ކަމަށް އޭނާ ވިދާޅުވި އެވެ.\nވިލާ ހައި ސްކޫލުން ކިޔަވަން ބޭނުންވާ ދަރިވަރުންގެ އަދަދު އެއް އަހަރުން އަނެއް އަހަރަަށް ގިނަ ވަމުން އަންނަ ކަމަށް އޭނާ ވިދާޅުވި އެވެ.\nއެންމެ މޮޅު ދަރިވަރުގެ މަގާމު ހޯދި ނާބިހު "މިހާރު"އާ ވާހަކަދައްކަމުން ބުނީ އެއްވަނަ ލިބޭނެ ކަމަށް އުއްމީދުނުކުރާ ކަމަށެވެ. ނަމަވެސް ރަނގަޅު ނަތީޖާއެއް ހޯދަން ވަރަށް ބުރަކޮށް މަސައްކަތް ކުރިކަމަށް، ވިލާ ހައި ސްކޫލުގެ މިދިޔަ އަހަރުގެ ޑެޕިއުޓީ ކެޕްޓަން ނާބިހު ބުންޏެވެ.\nއޭނާ ބުނީ ވަގުތު ބަހާލައިގެން ކިޔެވުމުގެ އިތުރުން އިތުރު ހަރަކާތްތަކުގައި ބައިވެރިވަމުން އަންނަ ކަމަށެވެ. ކިޔަވާއިރު، ކަންތައްތައް ކުރާނެ ވަކި ޝެޑިއުލެއް ހެދުމަކީ ވަރަށް މުހިއްމު ކަމެއް ކަމަށް ނާބިހު ބުންޏެވެ.\nވިލާ ހައި ސްކޫލުގެ މިދިޔަ އަހަރުގެ އިނާމު ދިނުމުގެ ޖަލްސާގައި، ވިލާ ފައުންޑޭޝަންގެ އެގްޒެކެޓިވް ޑިރެކްޓަރު މުހައްމަދު ހަމީދު، ދަރިވަރަކަށް އެވޯޑު ހަވާލުކޮށްދެއްވަނީ-- ފޮޓޯ: ނިޝާން އަލީ/ މިހާރު\n"މަދަރުސީ ހަޔާތުގައި ދަސްވި އެންމެ ބޮޑު ކަމަކީ ޕެޝަން ބެހެއްޓި ވަރަކަށޭ ކަންތައްތައް ހާސިލްވާނީ. ކިތައްމެ ވަރަކަށް މަސައްކަތް ކުރިއަސް އެކަމަށް ހިތް ނުކިޔަންޏާ އެމީހަކަށް ކުރިއަކަށް ނުދެވޭނެ. ފޮތް ހިފައިގެން އުޅުނަސް އެ ކިޔާ އެއްޗަކާ ދޭތެރޭ ނުވިސްނަންޏާ ބޮލަކަށް ނުވަންނާނެ އެއްވެސް އެއްޗެއް،" އޯ ލެވެލް އިމްތިހާނުން ވެސް ރާއްޖޭން ދެ ވަނަ ހޯދި ދަރިވަރު ބުންޏެވެ.\nއޭނާ ނިންމާފައިވަނީ އޭސީސީއޭ ކިޔަވައި ފައިނޭންސްގެ ދާއިރާއިން ކުރިއަށް ދިއުމަށެވެ.\nމިއަދުގެ ރަސްމިއްޔާތުގައި 124 ދަރިވަރުންނަށް އެވޯޑު ދީފައި ވެ އެވެ. އޭގެ ތެރެއިން 21 ދަރިވަރަކު ވަނީ ގައުމީ ގަދަ 10ގައި ހިމެނިފަ އެވެ.\nއިތުރު ލިޔުންތައް ތައުލީމް ކިޔަވާކުދިން ވިލާ ހައި ސްކޫލް އޭ ލެވެލް\nއޭލެވެލްއަށް އެންމެ ރަނގަޅީ ވިލާ: ޕްރިންސިޕަލް ސައީދު


Messi Madrid aa gulhumuge furusathu oiy | Mihaaru\n25 ޖޫން 2017 - 13:03\nމެސީ އުމުރުން 13 އަހަރުގައި ބާސެލޯނާއާ ގުޅުނީ 2001 ވަނަ އަހަރު އެވެ. އޭނާ ވަނީ މިހާތަނަށް ބާސެލޯނާ އަށް 500 އަށް ވުރެ ގިނަ މެޗު ކުޅެދީފަ އެވެ. އަދި އިއްޔެ އޭނާގެ 30 ވަނަ އުފަން ދުވަސް ފާހަގަކުރިއިރު، އޭނާ ވަނީ ބާސެލޯނާއާ އެކު ގިނަ ކާމިޔާބީތަކެއް ހޯދައިފަ އެވެ.\nމެސީގެ ކުރީގެ އޭޖެންޓް ހޮރާސިއޯ ބުނީ މެސީގެ އާއިލާއިން އޭނާ ކައިރީގައި ފުރަތަމަ އެދުނީ ސްޕެއިނުގެ ކްލަބަކުން އޭނާ އަށް ފުރުސަތު ހޯދައިދޭށެވެ.\n"މެސީގެ އާއިލާ އިން އަހަރެން ގާތުގައި އެދުނީ ސްޕެއިން ކްލަބަކުން އޭނާ އަށް ފުރުސަތު ހޯދައިދޭން. އޭރު ފުރަތަމަ އަހަރެން ވިސްނީ އޭނާ މެޑްރިޑްގެ ޓްރަޔަލްގައި ބައިވެރިކުރަން. އެކަމަކު ފަހުން އަހަރެންގެ ހިޔާލު ބަދަލުވީ. އެެއީ ޒުވާން ކުޅުންތެރިއެއް ކުރިއަރައިގެންދާން އެންމެ ރަނގަޅު ފުރުސަތެއް އޮތީ ބާސެލޯނާގައި ކަމަށްވާތީ،" ހޮރާސިއޯ ބުންޏެވެ.\nއޭނާ ބުނީ ފުރަތަމަ މެސީ ހުރި ހާލަތުން އޭނާ ހޯދަން ގިނަ ކްލަބްތަކުން ޝައުގުވެރިނުވީ އޭނާގެ ބަލި ހާލަތު ހުރި ގޮތުން ކަމަށެވެ. އެހެން ނަމަވެސް ބާސެލޯނާގެ ޓްރަޔަލްގައި ބައިވެރިވި ފުރަތަމަ ދުވަހު ވެސް އެ ޓީމުގެ ސްކައުޓުންނަށް އޭނާ ކަމުދިޔަ ކަމަށާއި މެސީގެ ބޭސް ފަރުވާގެ ހުރިހާ ކަމަކާ އެ ޓީމުން ހަވާލުވާން އެއްބަސްވި ކަމަށެވެ.\nމެސީ ވަނީ މިހާތަނަށް ސްޕެނިޝް ލީގު އަށް ފަހަރެއްގެ މަތިން ހޯދައިފަ އެވެ. އެ މުއްދަތުގެ ތެރޭގައި ރެއާލަށް ސްޕެނިޝް ލީގު ލިބުނީ ދެ ފަހަރު އެވެ.\nލިއޮނަލް މެސީ ރިއަލް މެޑްރިޑް ބާސެލޯނާ\nދެން ބަލާބަލަ ޔޫސީއެލް ހޯދި އަދަދު ރިއާލް އިން ބާސާ ލަލީގާ ހޯދި އަދަދު ކިޔަންޔާ\nޔޫސީއެލް ވެސް ނޯންނާނެ އެ މުއްދަތު ތެރޭގައި މާގިއިން ހޯދިފައި.


މާޔޫސް ވެފާ….(6ވަނަ ބައި ) – Esfiya\nލޯބި September 2, 2016\nމާޔޫސް ވެފާ….(6ވަނަ ބައި )\nއަހަރެން ދެން ބޭނުންވީ ނަޝާއަށް ޖުނޫމް ގެ ވާހަކަތަށް ކިޔާދޭށެއެވެ. ޖުނޫމްގެ ނަން އިވުމާއެކު ނަޝާގެ މޫނު މައްޗަށް އެރި ކުލަވަރު އަހަރެން ދުށީމެވެ. އެ މޫނުން އާދަޔާ ހިލާފް އަސަރުތަކެއް ފެނުނެވެ. ސުވާލުގެ ނަޒަރަކުން އަހަރެން ބަލައިލުމުން އޭނާ މޫނު އަނބުރާލީ އަނެއް ފަރާތަށެވެ.\nއިތުރަށް އަހަރެންގެ ހިތުގަ ސުވާލު އުފެދި ހައިރާންކަން ލިބުނެވެ.\n“ކިހިނެއްވީ..ނަޝް ދަންނަންތަ ޖުމް..” އަހަންނަށް އަހާލެވުނެވެ. ނަޝާ ވަކި ޖަވާބެއް ނުދީ ހަމަ އެކަނި ހިނިތުންވެލިއެވެ. އޭނާގެ މޫނުމަތިން އަހަންނަށް ކަމެއް ސިއްރު ކުރަން އުޅޭކަން ދޭހަވިއެވެ. އަހަރެން ހުރީ ގޮތް ދޫކުރާ ގޮތަކަށް ނޫނެވެ. ޖުނޫމް އާ ގުޅުން ހުރި ކޮންމެ ކަމެއް އަހަރެން އެނގެން ބޭނުމެވެ. އެހެންކަމުން ތަކުރާރު ކޮށް އަހަރެން ސުވާލުކުރަން ފެށީމެވެ.\n“ކަމެއް ނުވޭ…އެކަމު ބުނެބަލަ…ހީރާ ޖުނޫމް އަށް އިތުބާރު ކުރަންތަ..” ފުން ނޭވާ އެއް ލާފައި ނަޝާ އަހަންނާ ހަތަރުކަޅި ހަމަ ކޮށްލަމުން ވާހަކަ ދެއްކިއެވެ. އެދެލޮލުގައި ވަނީ ސީރިއަސްކަމެވެ. އެސުވާލަށް އަހަރެންގެ ހިތުގަ އޮތް ގޮތަށް ޖަވާބު ދިނީމެވެ. ޖުނޫމް އާ މެދަކު އަހަރެން ޝައްކެއް ނުކުރަމެވެ.\n“އެކަމު ހީރާ…އަހަރެން ވާހަކައެއްބުނަންތަ…އެނގޭ ހީރާ ދެރަވާނެކަން…އެކަމުވެސް ތީ އަހަރެން ވަރަށް ލޯބިވާ ކަޒިންއެއް…ހީރާއަށްދެރަ ގޮތެއް ވާކަށް އަހަރެން ނޭދެން..ސޯ ހީރާއަށް މިކަން އަންގަން އަހަރެން ބޭނުން..” ނަޝާ އަހަރެންގެ އަތުގަ ހިފާ ބާރުކޮށްލިއެވެ. އޭނާ ބަލައިލި ގޮތުންވެސް ދައްކަން އެއުޅޭ ވާހަކައިގެ ބޮޑު ކަން ހިތަށް އަންދާޒާ ކޮށްލެވުނެވެ. ސަބަބެއްނެތި އަހަރެންގެ ހިތަށް ބިރުވެރިކަން ވެރިވިއެވެ. “ކޮން ވާހަކައެއް..ބުނެބަލަ..” މަޑުމަޑުން އަހަރެން ބުނެލީމެވެ.\n“ހީރާ….އަހަންނަކަށް ހިއެއް ނުވޭ ޖުނޫމްއަކީ ރަނގަޅު ކުއްޖެއް ހެނެއް…އެއީ މާ ބުރުގެ އުސޫލު ގެންގުޅޭ މީހެއް…އޭނަ ކުދިންނާ ރައްޓެހި ވަނީ ލޯބިން އެއް ނޫން…ޖުނޫމް ގެ ބޭނުމަކީ އަންހެން ކުދިންގެ ޖިސްމާ ކުޅެލުން…ބޭނުން ނެތުނީމަ އޭނާ ދުރަށް ދާނެ..އޭނައަކީ ޑްރަގް ވެސް ނަގާ މީހެއް….މިހާރުވެސް އޭނަގެ ތިބީ ކިތަށް ބިޓުން ކަމެއް ނޭނގެ..ހީރާގެ މަމްވެސް ކިހާ ނުރުހޭ ޖުނޫމްއާ މެދު…އަހަރެން ދޭނެ ނަސޭހަތަކީ ޖުނޫމްއާ ދުރަށް ދާށޭ…ހީރާ ތިހެން ތާ އަބަދު ގޭގަ އިންނާތީ ބޭރު ތެރޭގަވާ އެކަހަލަ ކަންކަމެއް ހީރާއަކަށް ނޭނގޭނެ…އެކަމު މިރަށަކު ނޫޅޭނެ ކަންނޭނގެ ޖުނޫމްގެ ގޮތް ނޭނގޭ އެކަކުވެސް..” ނަޝާ މަޑުމަޑުން އަހަރެންގެ މޫނަށް ބަލަމުން ވާހަކަ ދެއްކިއެވެ. އެއްވެސް އެއްޗެއް ނުބުނެ ހިމޭންކަމައެކު އަހަރެން އޭނާގެ ވާހަކަތަށް އަޑުއަހަން އިނީމެވެ. އަހަރެން އެކަންކަން ގަބޫލެއް ނުކުރަމެވެ. ނަޝާ އަށް އެވަނީ އޮޅިފަ ކަމަށް އަހަރެން ނިންމީމެވެ. ނޫނީ ނަޝާ އަށް އެވާހަކަތަށް ކިޔާދިން މީހަކު އެހެރީ ދޮގު ހަދާ އޮޅުވާލާފައެވެ. އަހަރެންގެ ޖުނޫމް އެހެން ނޫޅެނެ ކަން އަހަންނަށް ޔަގީނެވެ. އެއީ ޖުނޫމް ގެ ރީތިކަމަށް ހަސަދަ ވެރިވާ މީހުން ފަތުރާ ދޮގު ވާހަކަ ކަމަށް އަހަރެން ގަބޫލް ކުރީމެވެ. ނަޝާ އެވާހަކަތަށް ގަބޫލް ކޮށްގެން އެގޮތަށް ވާހަކަ ދެއްކުމުން އަހަރެން ކުޑަކޮށް ހިތްހަމަ ނުޖެހުނެވެ. ނަމަވެސް އެކަން އަހަރެން ނަޝާއަކަށް ނުދައްކަމެވެ.\n“ނަޝް…އެއީ އޭނާ ގެންގުޅޭ އެކުވެރިންގެ ސަބަބުން މީހުނަށް ހީވަނީ އޭނަވެސް އެހާ ގޯސްވާނޭ..” އަހަރެން ފަނޑުގޮތަކަށް ހީލަމުން އެހެން ބުނެލާފަ އަނެއްފަރާތަށް އެނބުރި ނިދޭތޯ ލޯ މަރާލީމެވެ. އަހަރެން އެވާހަކަތަށް ގަބޫލު ނުކުރިކަން ނަޝާ އަށް މިހާރު އެނގޭނެއެވެ. ނަސީބަކުން ނަޝާ ވެސް ދެން އިތުރަކަށް އެއްޗެއް ނުބުންޏެވެ.\nއެރޭ އަހަންނަށް ނިދުން ވީ ވަރަށް ބޮޑު ތަކުލީފަކަށެވެ. އަހަރެންގެ ސިކުނޑި ވަނީ ނަޝާ ދެއްކި ވާހަކަތަކުން ފުރިބާރުވެފައެވެ. އެވާހަކަތަށް އަހަރެން ގަބޫލު ނުކުރިކަމުގަވިޔަސް އެކަމުގެ ސަބަބުން އަހަރެންގެ ހިތަށް އުނދަގޫ ތަކެއް ވަމުން ދިޔައެވެ. އެގޮތުގަ އެކި ހިޔާލް ތަކުގަ ފުރޮޅިފުރޮޅި އޮއްވާ ނިދުނީ މެންދަންވެސް ވީ ފަހުންނެވެ.\nއަހަރެން އުޅުނީ ގޭ ގޯތިތެރޭގައި އުނދުން ޖަހައިގެން ބަބުކެޔޮ ތެލަން އަޅާށެވެ. އެއީ ފުދޭވަރަކަށް ހޫނު ކޮށް އޮތް ސާފު ދުވަހެކެވެ. ނަމަވެސް ގޭ ކުންނާރު ގަހުގެ ހިޔާ ގޯތިތެރެއަށް ފަތުރުވާލާފައި އޮތުމުން އެވަރަކަށް ހޫނު ގެ އިހުސާސެއް ނުކުރެވެއެވެ. ކުންނާރު ގަސްދޮށުގަ ދެފައި ދެމާލައިގެން ބަނބުކެޔޮ ކޮށަން މަންމަ އިނެވެ. މިއަދު އަހަރެންގެ ދައްތަ މެން ނާންނާތީ ގޭދޮށް މިއޮތީ ހިމޭން ކޮށެވެ. އެމީހުން ވީ އެމީހުންގެ ރައްޓެހިންނާއެކު ދަތުރު ގޮހެވެ. އެވެސް ނަސީބެކެވެ. އެހެން ނޫންނަމަ މިހާ ހަމަ ޖެހިލައިގެން އަހަންނަކަށް ނުހުރެވުނީހެވެ.\nމުޅި ހިސާބުގަވަނީ މަންމަ ހުޅުވާފައި ހުރި ރޭޑިއޯގެ އަޑެވެ. އޭރު ނަޝާ ގެޔަކު ނެތެވެ.\n“ހަސީނާ ދީބަލަ ވަޅޯ މަސް ކިލޯއެއް..” އެއިވުނީ ސަހީމައްތަގެ އަޑެވެ. އޭނާ މަންމަ ކައިރި ކުޓުވާލި ފަހުން އަހަރެން ސަހީމައްތަ ދެކެ ވަރަށް ފޫހިވެއެވެ. އެއް އިރެއްގަވެސް ސަހީމައްތަ އަކާ އަހަރެން ގަޔައެއް ނުވަމެވެ. އެއީ ވަރަށް ދޭތެރެ ޖައްސާ އަންހެނެކެވެ. އެވަރަށް ކަންތައްތަށް ހޯދާނެއެވެ. އޭނައަށް ނޭނގި މި އަވަށުގަ ކަމެއް ހިނގާކަށް ލާ ހިކެއް ނޫނެވެ. ކިރިޔާ ކަމެއް އިނގިލާ އިރަށް އެންމެން ކައިރި އެވާހަކައެއް ގޮވަމުން ހިނގާނެއެވެ.\nމަންމަ އަހަންނަށް އިޝާރާތް ކޮށްލުމުން އަހަރެން ދިޔައީ މަސް ކިލޯ އެއް ބަލައެވެ. މަސް ކިރަން ހުރި އިރު ސަހީމައްތައާ މަންމަ އާ ދެމީހުން ދައްކަމުން ދިޔަ ވާހަކަތަށް އަހަންނަށް އިވުނެވެ. އަތް ދޮވެލައިގެން މަސްކޮތަޅު ހިފައިގެން ނިކުމެ ސަހީމައްތަ އަތަށް ދިއްކޮށްލުމުން އޭނާ ފާޑަކަށް އަހަންނަށް ބަލަން އިނދެ ހީލިއެވެ.\n“ހީރާ ތިޔަ ހިތާވެގެން އުޅޭ ޖުނޫމް އެއް ބަންދު ކޮށްގެން ގެންގޮސްފި ފުލުހުން…” ލޯ ކުޑަކޮށްލަމުން ސަހީމައްތަ ބުނެލިއެވެ.\n“ކީކޭ..” ބޭއިހްތިޔާރުގަ އަހަންނަށް ބުނެވުނެވެ. ސިހުންވަރުންނާ ލިބުން ހައިރާން ކަމުން ދެލޯ ބޮޑުވިއެވެ. “ކާކު ބުނި އެއްޗެއް..” އެނގެން ބޭނުންވެފަ ހުރިވަރުން އަވަސް އަވަހަށް އަހަރެން އަހާލީމެވެ.\n“އާން…ބުނި މީހެއްތަ ބަލަންވީ..މުޅި ރަށު ތެރޭ އެބަ އެހެން ކިޔާ ވިޔަ…މަނިކު ގެ ކައިރި އިން ފަޅުގެ ތެރޭންނޯ އަތުލައިގަތީ..އެމީހުން އެގެން ގުޅޭ އަންހެން ކުދިންތަކާއެކު މަސްތުވެގެން ހޭބަލި ވެފަ ތިއްބާއޯ ގެންދިޔައީ..މި އަޒުރާގެ ދެ މަންޖެވެސް އެބައިގަ ވެއްޖެ..އެވެސް ވައްތަރަކަށް އުޅެ ކުދިންތަކެއް..” ސަހީމައްތަ އަޑަށް ބާރުލާފައި ކިޔަމުންދިޔައެވެ. އެއިން ކޮންމެ ލަފްޒެއް އަހަރެންގެ ހިތަށް ބިރުވެރިކަން ވައްދަމުން ދިޔައެވެ. އެ ބުނާ އަޒުރާގެ ދެކުދިން އަހަރެންވެސް ދަންނަމެވެ. އެއީ ވަރަށް ‘ބަޑި’ ދެކުދިންނެވެ.\nޖުނޫމް އެކަހަލަ ކަމެއްގަ ބެދިދާނެ ކަމަކަށް އަހަރެން އެއްގޮތަކަށްވެސް ހިއެއް ނުކުރަމެވެ. އަހަންނަށް ހުރެވުނީ ގަބޫލް ކުރަން ދަތިވެފައެވެ. ގަބޫލް ކުރާކަށް އަހަރެން ބޭނުމެއްވެސް ނޫނެވެ. އެހެންވިޔަސް އަހަރެންގެ ލޮލުން ކަރުނަތަށް އޮހޮރިއްޖެއެވެ.\n” އައްދޭ..އަލަށްތަ އެސޮރު ޕޮލިސްސްޓޭޝަން އަށް އެގެންދިޔައީ ތި ރޮނީ..ރައްޓެހިވެގެން ތި އުޅޭ އިރުވެސް އެގެއެއްނު އެކަހަލަ މީހެއްކަން..އަބަދު ވެސް އެކަހަލަ ކަންކަމުގަ އެ ޖުނޫމް ޕޮލިސް ސްޓޭޝަން އަށް ގެންދޭ..” އަހަރެން ރޯތަން ފެނުމުން ސަހީމައްތަ ބުނެލިއެވެ.\n“މި ހީރާ މި ހުންނަނީ އެޔަކާ ހެދި މޮޔަވެފަ…ގަބޫލެއްވެސް ނުކުރާނެ އެ ޖުނޫމް އަކީ އެކަހަލަ މީހެކޭ މީހަކު ބުންޏަސް…އެހެންވިޔަސް ތެދުވާނީ ތެދަކަށްނު…މަ ގާތަށް ހާދަ ރުޅި އާދޭ..ހިތަށް އަރާ އޭއްޗަކު އަބަދު ބަންދު ކޮށްފަ ބަހައްޓާނަމައޭ..އެކަމު ކޮންމެ ފަހަރަކުވެސް ޕޮލިސްސްޓޭޝަން އަށް ގެންގޮސް ނުވާނެ ގަޑިއިރެއް ދޫކޮށްލާނެ..” ރުޅި އައިސް ރަތްވެފަ މަންމަ ވެސް އަހަންނާ ދިމާލަށް ފަށައިގަތެވެ. އެއިން ކޮންމެ މީހެއްގެ ވާހަކަ އަޑުއަހަން ހުރެވުނީ ބަސް ހުއްޓިފައެވެ. އޭރުވެސް އަހަރެންގެ ދެލޮލުގަ ކަރުނަތަށް ގިނަވެފަ ހުއްޓެވެ. އެމީހުންގެ ވާހަކަތަށް ޖުނޫމް އެތަށް ފަހަރަކު ޕޮލިސްޓޭޝަން އަށް ގެންގޮސްފިކަން ދޭހަވިއެވެ. ނަމަވެސް އެކަން އަހަންނަށް އެނގުނު މީ ފުރަތަމަ ފަހަރެވެ.\nއެކި އެކި ސުވާލް ތަކުން އަހަރެންގެ ސިކުނޑި ފުރުނެވެ. އެދައްކަނީ ތެދު ވާހަކައެއް ތޯ ބަލަން ޖުނޫމްއާ ގުޅަން އިންތިހާއަށް ބޭނުންވިއެވެ. އަތުގަ ފޯނެއް އޮތް ނަމައޭ ހާސް ފަހަރު ހިތަށް އެރިއެވެ. ފޯނަކަށް އެހާ ބޭނުންވި ވަގުތު ކޮޅެއް މުޅި ހަޔާތުގައިވެސް ނާދެއެވެ.\nނުލަފާ ހިޔާލް ތަކުން ސިކުނޑި ފުރެން ފެށުމުން ވަރަށް މަސައްކަތުން އަމިއްލަ ހިތަށް ވިސްނައި ދިނީމެވެ. ޖުނޫމް އެހެން ނޫޅޭނެކަމަށް ޔަގީން ކޮށް ހިތްހަމަ ޖައްސާލީމެވެ. ނަމަވެސް ސަހީމައްތަ ދިޔަފަހުންވެސް އަހަންނަށް ހިތްބިރުގަނެ ހުރެވުނީ އެ ހިޔާލްގައެވެ. އިރު އިރު ކޮޅާ ދޮރާ ދިމާލަށް ބަލަން އިނދެވެނީ ނަޝާ އަންނާނެ އިރެއްގެ އިންތިޒާރުގައެވެ. އެކަހަލަ ހާލެއްގަ ތެޅެނިކޮށް އެއްފަހަރު ތެޔޮގަނޑަށް އެޅި ކެޔޮތަށް އަހަރެން އަތުން އެނދިއެވެ. އެކަމާ މަންމަ ރުޅި އައިސް ގެން ހަޅޭއް ލެވުމުން އިތުރަށް ހިތުގަ ޖެހި ބޯ ހާސް ވިއެވެ. ފެން ކަޅިވެފަ ތެޔޮ ތާސް ކައިރީ ދަރުތަށް ރަނގަޅު ކުރަން އިންދާ ނަޝާ ގެއަށް ވަތް ތަން ފެނުނެވެ. އަހަންނަށް ކެއް މަދު ވެފަ ހުރި ވަރުން ތެޔޮ ތާސް ވެސް ދޫކޮށްލަފައި އަވަހަށް ނަޝާ ގެ އަތުގަ ހިފައިގެން ގެއަށް ވަދެގެން ދިޔައީ މަންމަ ކައިރީގަ މި އަންނަނީ ކަމަށް ބުނެފައެވެ.\nނަޝާގެ އަތުގަ ހިފައިގެން ކޮޓަރިއަށް ވަދެ ތަޅު ލާފައި ވެގެން އުޅޭ ހުރިހާ ގޮތެއް އަހަރެން ނަޝާއަށް ކިޔާދީނީމެވެ. އަދި އޭނާގެ ފޯނު އަހަންނަށް ކުޑަ ވަގުތު ކޮޅަކަށް ދިނުމަށް އެދި އާދޭސް ކުރީމެވެ. ނަޝާ ހުރީ ހިތްހަމަ ނުޖެހިފައެވެ. އޭނާ ބުނި ގޮތުން ނަމަ އެއީ ހަމަ ޖުނޫމް އުޅެ ގޮތެވެ. އަހަރެން އެވާހަކަތަށް ގަބޫލް ނުކުރާން އުޅެތީ ނަޝާ ހުރީ ވަރަށް ނުރުހުންވެފައެވެ. އޭނާގެ ފޯނުން ޖުނޫމްއާ ވާހަކަ ދައްކަން އަހަންނަށް ފުރުސަތެއް ނުދޭނެ ކަމަށްވެސް ބުންޏެވެ. އަހަރެން ވަރަށް ދެރަވިއެވެ. އެންމެންވެސް ޖުނޫމް ކުށް ވެރިކޮށް ވާހަކަ ދައްކާތީއެވެ. ޖުނޫމް އެހެން އުޅެދާނެކަމަށް މި ހީރާ ގަބޫލް ކުރާނީ ކިހިނެއް ހެއްޔެވެ. އަހަރެން ޖުނޫމްއަށް މިކުރާ އިތުބާރާ މިވާ ލޯބި އެއްވެސް އިންސާނަކަށް އަންދާޒާވެސް ކޮށްނުލެވޭނެއެވެ. އަހަންނަށް އެދައްކާ ވާހަކަތަށް ގަބޫލް ކުރެވޭނީ އަހަރެންގެ ލޮލުން ދެކި އަތުން ހިފުނީމައެވެ. އެއީ ތެދު ވާހަކަތަކަކަށް ވެއްޖެނަމަ އަހަރެން ދުނިޔޭން މޮޔަވެ ހިނގައިދާނެކަން ޔަގީނެވެ.\nއަހަރެން ރޮވިފައި ހުރެ އަދިވެސް ނަޝާ ގާތުން އާދޭސް ކުރީ ފޯނު ދޭތޯއެވެ. އޭނާ ރުޅި އައިސް ހުރެފަވެސް އެންމެ ފަހުން ފޯނު ދިނެވެ. ގުޅި އިރު ޖުނޫމް ގެ ފޯނު ނިއްވާލާފައި އޮތުމުން އަހަރެންގެ ހިތް ރޯލީއެވެ. މުޅިން މާޔޫސް ވިއެވެ. ހިތުގައި ވީ ބިރުވެރިކަން އެތަށް ގުނައެއް އިތުރުވިއެވެ. ވަގުތުން އަހަންނަށް ރޮވިއްޖެއެވެ. ރޮމުން ނަޝާ ގައިގަ އަހަރެން އޮޅުލައިގަތީމެވެ.\n” އެއީ ޖުނޫމް އުޅޭ ގޮތޭ ހީރާ…ޕްލީޒް ގަބޫލް ކޮށްބަލަ…ހީރާއަށް ހެޔޮ އެދޭތީ އަހަރެން މިހެން މިބުނަނީ..އެނގޭ ހީރާ ވަރަށް ދެރަވާނެކަން..އޭނަ އާ ދުރަށް ދާން މަސައްކަތް ކޮށްބަލަ ޕްލީޒް….” ނަޝާ އަހަރެންގެ ބާމަތީގައި ފިރުމަމުން ވިސްނައިދޭ ފަދައަކުން ވާހަކަ ދެއްކިއެވެ. އަހަރެން އެއްވެސް އެއްޗެއް ނުބުނަމެވެ. ނަޝާ އާ ދުރަށް ޖެހިލާފައި ދެލޯ ފޮހެލަމުން އެނދުގަ އިށީނދެލީމެވެ. އަދިވެސް އަހަރެން ޖުނޫމް އާ ގުޅޭތޯ މަސައްކަތް ކުރީމެވެ. އޭރު ނަޝާ ބޯހޫރާލާފައި ގޮސް ފާހާނާއަށް ވަދެއްޖެއެވެ. ކެނޑިނޭޅި ޖުނޫމްގެ ނަމްބަރަށް ޑައަލް ކޮށްލަކޮށްލަ އިންދާ އެކޮޅުން ރިންގް ވާ އަޑު އިވުމުން ފުންމައިގެން އެނދުން ތެދުވެވުނެވެ. އެކޮޅުން ފޯން ނަގާތޯ ދުއާ ކޮށްލަ ކޮށްލަ ހުއްޓާ ނަސީބަކުން ޖުނޫމް ހަލޯ އޭ ބުނެލި އަޑު އިވުނެވެ. އެއަޑު އިވުމާއެކު އަހަންނަށް ލޯ މަރާލެވުނީ ހިތަށް ލިބުނު ހިތްހަމަ ޖެހުމަކުންނެވެ. އަހަރެން މީ ހީރާ ކަމަށް ޖުނޫމްއަށް ބުނެދިނީމެވެ. އަދި އަހަންނަށް ލިބިފަ އޮތް ހަބަރު ބުނެދީ ރޯން ފެށީމެވެ. އަހަރެންގެ ވާހަކަތަށް އަޑުއަހާފައި ޖުނޫމް ޖަހައިލީ ހިނި ގަނޑެކެވެ. ޖުނޫމް ބުނީ އޭނަ މިވަގުތު އެހުރީ ގޭގަ ކަމަށްށާ ޕޮލިސްޓޭޝަން އަށް ގެންދިޔަ ކަމަށެވެ. ނަމަވެސް އެބުނާވަރުގެ ކުށެއް ނުކުރާކަމަށް ބުނެ ޖުނޫމް އަހަންނަށް ޔަގީން ކަން ދިނެވެ.\n“ދެން ކީއްވެ ފުލުހުން ގެންދިޔައީ..” ހައިރާން ވެލާފައި އަހަރެން އަހައިލީމެވެ.\n“އެ އަސްލު ވީ ގޮތް އެނގޭތަ..އެ ބުނާ ގޭގަ ނަޓޭމެން ތިބީމަ އަހަރެން އެގެއަށް ދިޔައި..ދިޔައިރު އެމީހުން ތިބީ ތިކިޔާދިން ހެން..އެވަގުތު ފުލުހުން އެތަނަށް އައި..އެމީހުން އައި ގަޑީގަ އަހަރެންވެސް އެތާ ހުރީމަ ފުލުހުން އަހަރެން ގެންދިޔައީ..ދެން ތިވަރަށް ހާސްނުވެބަލަ..އަހަރެން މިހާރު މިހުރީ ގޭގައެއްނު..” ވަރަށް ހަމަ ޖެހިލާފައި ޖުނޫމް ބުނެލިއެވެ.\n“ދެން ކީއްކުރަންތަ ނަޓޭ މެން ކަހަލަ އެކުވެރިންނާއެކު ތި އުޅެނީ..މީހުން ކިޔާ އެއްޗެއްސުން އަހަރެން ހާދަ ހިތުގަ ޖެހެޔޭ..އެކަހަލަ ގޯސް އެކުވެރިންނާއެކު އުޅެނިކޮށް ކަމެއްގަ ބެދިވެސް ދާނެ..އޭރުން އަހަރެން ކިހާ ދެރަވާނެ..” ވަރަށް ދެރަވެފަ އަހަރެން ބުނީމެވެ. އެކަހަލަ ވިޔާނުދާ އެކުވެރިންނާއެކު އަހަރެންގެ ލޯބިވެރިޔާ އުޅޭކަށް އެއްގޮތަކަށްވެސް އަހަރެން ހިތްހަމައެއް ނުޖެހެއެވެ.\n“ހަހަހަހާ….ހީރާ ދައްކާ ވާހަކަ ދޯ…އަހަރެން މީ އެއްވެސް ކަމެއްގަ ބެދޭނެ މީހެއް ނޫން..ލާހިކެއް ނޫން އަހަރެން ހައްޔަރު ކޮށްގެން ޖަލަށް ލާކަށް..އަހަރެން އެކަހަލަ ކަމެއް ކުރިޔަސް އަހަރެންގެ މައްޗަށް ކުށެއް ސާބިތެއް ނުކުރެވޭނެ….އަހަރެން އެއަށް ވުރެ މާ ގަދަ ވާނެ..ފުލުހުން ގެންދިޔާމަވެސް މިހިރީ ގެޔަށް އައި ހެންނު..” ވަރަށް ފަހްރުވެރިކަމާއެކު ޖުނޫމް ބުނެލިއެވެ. ޖުނޫމްގެ ވާހަކަތަށް ހުރި ގޮތުން އަހަރެންގެ ބޮލަށް އުނދަގޫ ވިއެވެ. ދައްކަން ބޭނުން ކިތަންމެ ވާހަކަތަކެއް ހުރި ކަމުގައިވިޔަސް ފޯނު ކޯލް ކުރުކޮށްލަން ޖެހުނީ އެއީ ނަޝާގެ ފޯނު ކަމަށް ވީމައެވެ. އެހެންވިޔަސް އަހަރެންގެ ހިތަށް ވަގުތު ތަކެއް ކުރިން ލިބުނު ބިރުވެރިކަން ފިލާގޮސް ވަނީ ހިތްހަމަ ޖެހިފައެވެ. އެއީ ދޮގަކަށް ވީތީ ކިތަންމެ ފަހަރަކު ޝުކުރު އަދާކުރެވުނެވެ. އަބަދުވެސް އަހަންނާ ޖުނޫމްގެ ލޯބީގެ ހަޔާތް ބާއްޖަވެރި ވުމަށް އެދެވުނެވެ.\nއަހަރެން ގޭ ދޮރުމައްޗަށް ނިކުމެލީ ނަޝާ ނެތީމަ ފޫހިވާތީއެވެ. އުޑު މައްޗަށް ނަޒަރު ހުއްޓާލައިގެން ޖެހޭ ފިނި ރޯޅި ތަކުން ހިތް ހަމަ ޖެހުން ހޯދަން އަހަރެން މަޑުމަޑުން ހުރެލީމެވެ. މިރީތި ރޭގެ އުޑު މަތީގައި ވިދާ ބަބުޅަމުން ދިޔަ ތަރިތަކަށް ބަލަން ހުރި އިރު އަހަރެންގެ ހިޔާލުގެ ވާފަށް ގުޅިފައިވަނީ ޖުނޫމްއާއެވެ. މިހާރު އަނެއްކާވެސް ޖުނޫމް ނުފެނި އަނގައިން ނުބުނެ ވޭތާ ދެތިން ދުވަސް ވެއްޖެއެވެ.\nއެހެން ހުއްޓާ އެއްލުނު ނަޒަރަކުން އަހަރެންގެ ސަމާލުކަން އަތުލައިގަތީ ކުރިމައްޗަށް ހުރި ގެއާ ޖެހިގެން ތިންގޭ ދޫކޮށްފަ ހުރި ގެއެވެ. ފަރުވާވެ އަހަރެން ބަލައިލީމެވެ. އެހެން ރޭރެއާ ހިލާފަށް އެގެ އެވަނީ ދިއްލާފައެވެ. އެގޭގަ މިވަގުތު މީހުން އުޅޭކަން ޔަގީންވިއެވެ. އެއީ ޖުނޫމް ގެ ދޮން ދައްތަ އެއްގެ ގެއެވެ. އެމީހުންނަކީ މާލެގަ އުޅޭ ބަޔަކަށް ވުމުން އެގެ ހުންނަނީ ފަޅަށެވެ. މަދު ފަހަރެއްގަ ޖުނޫމް އޭނާގެ އެކުވެރިންނާއެކު އެގެއަށް އައިސް ހަދައެވެ. މިރޭ އެގޭގެ ތަންތަން ދިއްލާފަ ހުރުމުން ބަޔަކު އުޅެކަން ޔަގީންވިއެވެ. ކޮންމެ އަކަސް އަހަރެން ހުރީ ޖުނޫމް ދެކޭ ހިތުން ކެއްމަދު ވެފައެވެ. އެ ގެއާ ދިމާލަށް އަހަރެން ހިނގައިގަތީ ޖުނޫމް ފެންނާނެ ކަމުގެ އުއްމީދުގައެވެ.\nއެ ގޭތެރޭގައި ވަނީ ހިމޭން ކަމެވެ. ނަމަވެސް ބޭރުގަ ޖުނޫމް ގެ ފައިވާން އިނެވެ. ޖެހިލުމެއްނެތި އަހަންނަށް އެގެއަށް ވަންނަން ކެރުނީ އެހެންވެއެވެ. ކޮރިޑޯ ތެރެއިން މަޑުމަޑުން ހިނގާލާފަ ދަނިކޮށް ވައަތް ފަރާތުގަ ހުރި ކޮޓަރިން މަޑު މިއުޒިކެއްގެ އަޑު އިވުނެވެ. އެއީ ލަވައެކެވެ. ޖުނޫމްއަށް އަބަދު ރީތިވެގެން އުޅޭ މާރކް އެންތޮނީގެ ‘ލަވް އިޒް އޯލް’ އެވެ. އެހެންކަމުން އެތެރޭގައި އުޅެނީ ޖުނޫމް ކަން އަހަންނަށް ޔަގީންވިއެވެ. މިފަދަ ގޮތަކަށް ޖުނޫމްއާ ބައްދަލު ކޮށްލަން ލިބުމުން އަހަރެންގެ ހިތަށް އުފާވެރިކަމެއް ވެރިވިއެވެ. ނަމަވެސް މަޑުމަޑުން ކޮޓަރި ދޮރު ހުޅުވާލުމުން ފެނުނީ ދުވަހަކުވެސް ފެނިދާނެކަމަށް އުއްމީދު ކުރި މަންޒަރެއް ނޫނެވެ. ލިބުން ސިހުމުގަ ދެލޯ ބޮޑު ވިއިރު ލޮލަށް ވަގުތުން ކަރުނަ ޖަމާވިއެވެ. އެ ފެނުނު ބިރުވެރި މަންޒަރާއެކު ފައިދަށުން ބިންގަނޑު ދެމިގެން ދިޔަހެން ހީވިއެވެ. މި ދުނިޔޭން އަހަރެން އެންމެ އިތުބާރުކޮށް ލޯބިވި އިންސާނާ އަހަންނަށް ބޭވަފާތެރި ވީހެވެ. މަންޒަރު މިއޮތީ ލޯމަތީ ފެންނާށެވެ. އެ ވަގުތު ހިތާ ސިކުނޑިއަށް ވެރިވީ ނަޝާ ޖުނޫމް އޭ ކިޔައިގެން ދައްކާފަ ހުރި ވާހަކަތަކެވެ.\nއެދުމަތީގައި ރޯ އޮރިޔާމުން އެތިބީ ޖުނޫމް އާ އޭނާގެ ކަޒިން އެއް ކަމަށް ބުނި ޝާނީ އެވެ. އަހަރެންގެ ލޭ ކެކިގެން ދިޔައެވެ. “ޖުނޫމް……” އަޑަށް ލެވުނު ހާ ބާރެއް ލާފައި އަހަރެން ހަޅޭއް ލަވައިގަތީމެވެ. އެއަޑަށް ސިހިފާ ޖުނޫމް އާ ޝާނީ އަހަންނަށް ބަލައިލިއެވެ.\nomg…sabee and sherr mihaa avahah kiyaalythrrr…thanksss dhekudhinnahvx\nHehe,mi kiyany nehlaafa iny hithah ery comment eh kollaany yey\nWow!v reethi??????????????????thigotha upload kodeythi tanxs\nthankuu sinaa thigothahh vaahaka kiyaalaafa comment eh khlaathyvx\nhaadha avahah up kuranee\nhappy of that\nhehe..thankss aishath..avahah up kuryma ragalhehnu..kiyun therin beynunvaa gotheh noonthr aee… kameh dhimaanuve ragalhah huryyaa reesham abadhuvx dailyy kh up khdhen\nStory ge aneh bayah inthizaaru kuraneee.varah reethi.ketheh vx nuvey story ge aneh part ah\nHey reesham foakaidhoo tha???? bt aslu rysham eh nun dhw? thi knkujeh tha me vx foakaidhoo ey\nehnthrr…reesham mee hama foakaidhoo..reeshamge registery innaanyyvx hama foakaidhooga..reesham ge namakyyvx hama mee..bt reesham thirashagu dhiri noolheyythy thi rashu kudhinnah neygidhaane..v bodah thankss reesham ge mivaahaka kiyaalaafa comment eh khlythyy\nThanks reesham mi bai vara digu mi varu den ok. Vaahaka v nice\nYeah. ..mirashuga ulhey rysham adhieee gr7 ga ulhey kuhjeh ehenve ehy sorry …v ufaavehje rashu kuhjakaa dhimaa v ma ..aslu appy ge comment eh ingeyeee …v rythi rysham ge mivaahaka bt neyngunu thy kaakukameh alhe mom gaathu ahaalaanan hehe\nehnthrr…thankss appyy…appyy dhww…reesham mi hithah eryy kon kujjeh baaeyy comment ekuryy..ya ok..ahaalaathi mom ah egeythww\nvr intresting…. superb… ur the best….\nWow..itsanicee storyy…mine ge life aa haadha gulheye mi storyy..i love u reesham..u r storys r thr best\nReysham varah reethi mi vaahaka/ comment nukuriyas kiyan kohmeh dhuvahakuves ::::esfiya in vaahaka eh hama update vaa irah kiyaalan\noh…thanku A-zeena reesham ge mi story kiyaalaafa comment eh khlythy\nHama heevany Hageegaiy lolah sifa vaahen. Haadha molhey. Vr Vr reethi\nThee Kaaku kan engey… Ma ves foakaidhoo\nHeyy..nooo ahvx egihje reesham thy kon kujjeh kan..im also from foakaidhoo..ur brother is my frnd..dhn reesham rashah anna iru hunnaany nurse akah vefa dhww..best of luck reesham..study well..u ragreat writer\nEkam me akah neyngunueee kaakukameh ?\nhaadha foakaidhoo kudhin gina eyy\nNoon. Dhw. Aharen fuvahmulah.. ?? mi part ves vvv reethi.. next part kon irakun.? Varah kiyaa hithun mihury..\nhey reesham alhe neyguney kaakukameh…. maves foakaidhoo… ekam neygun alhe bunelabala mom or dadge name…..\nWhn is the nxt part\nGuyss..dhn inyy fahu part…nw liyamun midhanyy…mireyy hen hyvanyy up khdheveynyy\nFahu party. OMG haadha avahaka thi nimaali v foohi??????????\nAlheyy foohithr faathii..aslu mivaahaka feshi iruvx ehaa dhigukh gennaakah reesham gastheh nukurameyy\nމަންމަގެ ޑައިރީ 2ވަނަ ބައި\nލޯބި December 26, 2013\nނަޖާ (ހަތްވަނަ ބައި)\nއެހެނިހެން ލޯބި September 4, 2015\nހިޖުރަ (އެކާވީސްވަނަ ބައި)\nދީނީ ލޯބި September 3, 2015\nއައިނާ (2) 17\nހިތާމަ އެހެނިހެން ލޯބި July 26, 2020\nއެ ލޯބި އަސްލު ހައްޤޭ (4 ވަނަ ބައި)\nހިތާމަ ލޯބި November 4, 2016\nއިންތިޒާރު 19 (ފަހުބައި)\nލޯބި June 22, 2020